text:
وِکیٖپیٖڈیا:طَرٕز نامہٕ
طَرٕز نامہٕ چھُ اَکھ وِکیٖپیٖڈیا ناوجار ہُنٛد صَفہٕ یَتھ پؠٹھ مَضموٗن، زٲژ، تہٕ باقٕے ناوجاےن ہُنٛد طَرٕز چھُ بَیان کَرنہٕ یِوان
مَضموٗن[اؠڈِٹ]
لٲطِن سِکرِپٹ[اؠڈِٹ]
یَتھ وِکیٖپیٖڈیاہَس پؠٹھ چھُنہٕ لٲطِن سِکرِپٹَس مَنٛز لیٚکھُنُک اِجازَت۔ کانٛہہ تہِ لٲطِن سِکرِپٹَس مَنٛز مَضموٗن ییٚہِ مِٹاونہٕ.[1]
شاردا سِکرِپٹ[اؠڈِٹ]
یَتھ وِکیٖپیٖڈیاہَس پؠٹھ چھُنہٕ شاردا سِکرِپٹَس مَنٛز لیٚکھُنُک اِجازَت۔ کانٛہہ تہِ شاردا سِکرِپٹَس مَنٛز مَضموٗن ییٚہِ مِٹاونہٕ.[2]
بیٚیہِ وُچھِو[اؠڈِٹ]
بیٚیہِ وُچھِو حِصَس مَنٛز گژھَن صرِف ۳ لِنکہٕ آسٕن.
زٲژ[اؠڈِٹ]
لوٗکھ[اؠڈِٹ]
کانٛہہ تہِ زٲژ یَتھ مَنٛز لُکھ یا لوٗکھ لَفظ استِمال آسہِ گَژھَن، اَتھ مَنٛز گَژھہ لوٗکھ لَفظَس ترجیح دِینہٕ ین.
مِثال: کٲشرِؠ لُکھ بدلہٕ گژھہ کٲشِرؠ لوٗکھ استعمال کَرنہٕ یُن
شٲیِر[اؠڈِٹ]
کانٛہہ تہِ زٲژ یَتھ مَنٛز شٲعِر یا شٲیِر لَفظ استِمال آسہِ گَژھَن، اَتھ مَنٛز گَژھہ شٲیِر لَفظَس ترجیح دِینہٕ ین.
مِثال: کٲشرِؠ شٲعِر بدلہٕ گژھہ کٲشِرؠ شٲیِر استِمال کَرنہٕ یُن
فرما[اؠڈِٹ]
مَعلوٗمات ڈَبہٕ[اؠڈِٹ]
وِکیٖپیٖڈیاہَس پؠٹھ ہیکَن ۲ مَعلوٗمات ڈَبہٕ آسِتھ، اَکھ عربی اِسکِرپٹ تہٕ بیٛاکھ دیوانگری اِسکِرپٹ خٲطرٕ۔ مگر اَنٛگریٖزی ناو پؠٹھ رُجوٗع مُکَرر گَژھہ ہَمیٚشِہ عربی اِسکِرپٹَس کُن اِشارٕ کَرُن[3]


c: text/html

text:
اوس کیا تہ کوت گوو؟ یوت تام نہ پتاہ لگہِ
پریتھ چیزس نکھہ چھہ بیاکھ چیز روومت باسان
دارِ نش کژتام ژونٹھۍ ٲسۍ مگر اکھ چھہ غیب
پرژھومکھ یہ بیاکھ ژونٹھ کوت کوروون
وۅشلیہ، پھورکھ نہ جواب
ڈل بٔٹھس پیٹھ ٲسۍ تریہ یار چکرس نیران
مگر از چھہ اکوے پانسے سیتۍ زنتہ روومت
مون بیاکھ چھہ آور، ترییم کوت گوو؟
سڑکہِ پرژھوم تسندۍ پدۍ نشان کتہِ تھٲوتھ
رب آیس متھنہ
نبس پیٹھ ٲس تارکھ مال ونوان
سٲری چھہ پننہِ پننہِ جایہ تتھے پاٹھۍ یتھہ پاٹھۍ ٲسۍ
مگر ہتہِ ییتہِ چھہ کانہہ کانہہ تارکھ توتہِ کم باسان
گاشس پرژھوم ژیہ ما کانہہ زژ رٲومژ
اوبرہ لنگس تل کھوٹن پان
یتھے ما راوِ قرار!
(منیب الرحمن)

robotstxt: allowed

filter: keep


text:
یہ چھہ امین کامل سند آبائی مکانہ تہ تم چھہِ ییتی زامتۍ تہ پریتھیمتۍ۔ اندازہ چھہ کرنہ یوان زِ یہ مکانہ آسہِ کم از کم ڈۅڈ ہتھ ؤری پرون۔ پننس لۅکچارس منز چھس بہ اور گومت۔ کھورِ طرفک زہ دارِ کٔرتھ کمرہ اوس بیٹھک، اتھ پیٹھہ کنہِ کس شیشہ دارِ پٹۍ وٲلس کمرس منز چھس بہ شونگمت۔ یم شیشہ دارِ چھیہ اتھ پتہ لگاونہ آمژہ۔ امہ برونہہ آسہ ہن اتھ تمے پنجرہ دارِ یم اتھ دچھنہِ طرفہ ونہِ تہِ چھیہ۔ برونہہ ٲسۍ دارین زہ پٹۍ آسان۔ بند پٹۍ یم اندر کن کھلان ٲسۍ تہ پنجرہ پٹۍ یم نیبر کن کھلان ٲسۍ۔ میہ چھہ یاد اکہ لٹہ کتھ تام کتھہِ پیٹھ روزوس بہ اتھ مکانس برونہہ کنہِ چہ کچھہِ تل ژورِ۔ سٲری ٲسۍ میہ گامۍ گامس ژھاران۔ اتھ کچھہِ تل ٲسۍ اکثر ہونۍ بیہان۔
امہ مکانہ چہ لرِ ہند فوٹو۔ کامل صٲبن کمرہ اوس پتمہ طرفہ دویمس پورس پیٹھ۔ بند دٲر یتھ اکس پٹس شیشہ چھہ بییس پٹس گلۍ یلے چھہِ۔ سہ اوس اکثر اتھ دارِ پیٹھ بیہان۔
اتھ مکانس چھہ تقریبا سورے پرونے۔ شیشہ داریو تہ چھتہ علاوہ چھہ سورے ڈۅڈ ہتھ ؤری پرون۔ ڈۅڈ ہتھ ؤری برونہہ آسہ ہن یتھۍ مکانہ اکا دکاہے آسان۔
کاملس روو کاپرن ہے ہے
دلے لامن تہِ لوب نہ لاس حمد


text:
وِکیٖپیٖڈیا:اؠڈِٹ مُقابلہٕ 2022
وِکیٖپیٖڈیا اؠڈِٹ مُقابلہٕ 2022 پؠٹھ خٲر مَقدَم۔ یہِ چھِ اَکھ پہل وِکیٖپیٖڈیاہَس پؠٹھ زیٛادٕ مَواد بَناونہٕ خٲطرٕ تہٕ کٲشِر زَبان زِندہ تھاونہٕ خٲطرٕ۔ مہربأنی کٔرِتھ وُچھِو طٔریٖقہٕ تہٕ شرط بۄنہٕ کَنہِ تہٕ کٔرِو پَنُن ناو دَرٕج شٲمِل گٔژھِو جاے۔ تہُی چھِو مُبارَک زِ تُہؠ چھِو اَتھ مُقابلَس مَنٛز حِصہٕ نِوان.
قسم[اؠڈِٹ]
- خألی آنلایِن اؠٚڈِٹِنٛگ مُقابلہٕ۔
وَقٕت[اؠڈِٹ]
1 جوٗن 2022 پؠٹھٕ 7 جوٗن 2022۔
مَعلوٗمات[اؠڈِٹ]
یہِ چھُ اَکھ مُقابلہٕ یُس وِکیٖپیٖڈیا ایڈِٹرو چھُ مُنقٕد کُرمُت۔ اَتھ مَنٛز ہیکہٕ کانٛہہ تہِ شِرکت کٔرِتھ۔
یَتھ مُلابلَس مَنٛز یِہکَن اؠڈِٹر کُنہِ تہٕ عُنوانَن پؠٹھ مَضموٗن بَنٲوِتھ، مَگر کٔشیٖر مُتلِق عُنٛوانَن یہِ تَرجی دِینہٕ۔ کٔشیٖر عُنوانَن مِثال
- کٲشِر شٲیِر - یَمہِ مُقابلُک مَقصَد چھُ مَشہوٗر کٲشرَن شٲیِرَن مُتلِق صَفہٕ بَناوٕن۔
- سِیٲہتی مُقام - یَمہِ مُقابلُک مَقصَد چھُ مَشہوٗر سِیٲہتی مُقامَن مُتلِق صَفہٕ بَناوٕن۔
طٔریٖقہٕ تہٕ شرط[اؠڈِٹ]
کُنہِ تہِ عُنوانَس پؠٹھ بَنٲوِو مَضموٗن، مَگر سُہ گَژھہِ نامور آسُن۔
- مَضموٗن گَژھن غٲر جٲنِبدارانہٕ آسُن تہٕ کاپی رایِٹ وَرٲے آسِن۔
- نو مَضموٗن گژھہ کَمس کَم 2500 بایٹ تہٕ 250 لَفظٕ آسُن
- انعام حٲصِل کَرنہٕ خٲطرٕ گَژھَن کَمس کَم 3 مَضموٗن بناونہٕ یِن۔
- انعام ییٚہِ ساروے کھوتہٕ اصل مَضموٗن تہٕ زیٛادٕ مَضموٗن بَناوَن وٲلِس صٲرفَس دِینہٕ۔
- پرٛٲنؠ مَضموٗن تہٕ ہیکَن اَتھ مُقابلَس مَنٛز شٲمِل گٔژتھ، یِمَن گَژھہِ 2000 بایٹ اِضافہٕ کَرنہٕ یُن۔
- فٲصلہٕ کَرن والین ہُنٛد فٲصلہٕ چھُ آخری تہٕ تَمام شِرکٔژ کَرن والین صٲرفَن پَزِہ سُہ مانُن۔
انعام[اؠڈِٹ]
انعام یِیَن ایمازان گِفت ووچَر یا فِلف کاٹ دٕس دِینہٕ۔ نَقٕد پۄنسہ ہیکو نہٕ أس فراہم کٔرِتھ۔ انعام ہیکَن صِرِف ہِندوستانَس مَنٛز بٲغراونہٕ یِتھ۔ اینام یِیَن 20 جوٗن تام بٲغراونہٕ.
- 2500 رۄپیہٕ تہٕ ڈِجِٹَل سَرفہٕتِکٹ
- 2000 رۄپیہٕ تہٕ ڈِجِٹَل سَرفہٕتِکٹ
- 1000 رۄپیہٕ تہٕ ڈِجِٹَل سَرفہٕتِکٹ
- باقی ۵ رُکُن 500 رۄپیہٕ تہٕ ڈِجِٹَل سَرفہٕتِکٹ
شٲمِل گٔژھِو[اؠڈِٹ]
شٲمِل گٔژھنہٕ خٲطرٕ کٔرِو پَنُن ناو دَرٕج بۄنہٕ کَن۔ دَرٕج کَرنہٕ خٲطرٕ کٔرِو یہِ کود
# ~~~~ کاپی (copy) تہٕ قَلمَس پؠٹھ کٔرِو کِلِک تہٕ کٔرِو یہِ کوڈ پیسٹ (paste) باقی ناوَن تَلہٕ۔ اَمہِ سٟتؠ ییٚہِ تُہُنٛد ناو دَرٕج کَرنہٕ۔
حِصہٕ نِینہٕ وٲلؠ صٲرِف:
- Muzamil Ashaq (کَتھ صَفہٕ) 03:32, 11 مٔیی 2022 (UTC)
- Bilalahmed2022 (کَتھ صَفہٕ) 04:14, 11 مٔیی 2022 (UTC)
- عامر ایوب (کَتھ صَفہٕ) 07:23, 11 مٔیی 2022 (UTC)
- Faisal108 (کَتھ صَفہٕ) 12:19, 11 مٔیی 2022 (UTC)
- Suhailkhan0011 (کَتھ صَفہٕ)
- رُکُن:Arqamkhawaja (کَتھ صَفہٕ), 14 مٔیی 2022
- میر ذوبیر (کَتھ صَفہٕ) 04:10, 28 مٔیی 2022 (UTC)
- Rishabhbhat (कथ) 11:52, 6 جوٗن 2022 (UTC)
مَدَتھ[اؠڈِٹ]
مَدَتھ حٲصِل کَرنہٕ خٲطرٕ کٔرِو یِمَن صٲرفَن سٟتؠ کَتھ باتھ:
وَسٲیِل[اؠڈِٹ]
- تَرجَمہٕ جاے: تُہؠ ہیکِو یَمہٕ اَوزار سٟتؠ تَرجَمہٕ کٔرِتھ تِمَن صَفَن یِم باقی زَبانَن ۂندیَن وِکیٖپیٖڈیاہَن پؠٹھ مۆجوٗد آسَن۔ یہِ چھُ عام طور ڈیسکٹاپ طرٕزَس پؠٹھ چَلان.
- وِکیٖپیٖڈیاہَس پؠٹھ چھِ 2٬262 مَضموٗن دٕستِیاب یِم رَضاکار صٲرِفَو تَخلیٖق چھِ کٔرؠ مٕتؠ۔ اَگَر تُہؠ تہِ چھِو یَژھان مَضموٗن تَخلیٖق کَرٕنؠ۔ تَتھ خٲطرٕ کٔرِو گۄڈَے تَلاش سُہ مَضموٗن مُمکِن چھُ سُہ مَضموٗن ہیٚکہِ دٕستِیاب ٲسِتھ۔ اگَر سُہ مَضموٗن درٛاو نہٕ تَلاش کٔرِتھ تیٚلہِ کٔریَو بۄنہٕ کَنہِ مَضموٗنُک عُنٛوان دَرٕج تہٕ کٔریَو صَفہٕ تَحریر۔
نٔتٖجہٕ[اؠڈِٹ]
وِکیٖپیٖڈیا اؠڈِٹ مُطٲبِق 2022 آو ۱ جوٗن پؠٹھ ۷ جوٗن تام مُنَقٕد کَرنہٕ۔ امُیک اِنتِظٲمؠ آسی 511KeV تہٕ Imranqazi90. اَتھ مُلابلَس دوران آے 16 مَضموٗن تَخلیٖق کَرنہٕ تہٕ 2 مَضموٗنَن اِضافہٕ کَرنہٕ.
گۄڈنِکِس نَمبَرَس پؠٹھ آو صٲرِف Suhailkhan0011 یَم ریادٕ تہٕ اَصٕل مَضموٗن تَخلیٖق کٔرؠ.


text:
اتھ کن اوس نہ کٲنسہِ ظۅن زِ عبدالاحد آزادن چھہِ سیٹھا وزن ورتٲوۍ متۍ۔ مہجورن چھہِ نہ تیتۍ وزن ورتیمتی۔ رسول میرس پتہ چھہ آزاد گۅڈنیک شاعر یمس نش اسہِ عروضی تنوع میلان چھہ۔ بہ اوسس اتھ پیٹھ لیکھن یژھان تہ فونس پیٹھ اوسس امیک کٲنسہِ کٲنسہِ نش ذکر کران۔ پتہ نیو رفیق رازن آزاد سندین وزنن پیٹھ اکھ مضمون لیکھتھ۔ مگر آزاد نس وزنہ ورتاوس متعلق چھیہ بییہ تہِ واریاہ کتھہ یم نہ راز سندس مضمونس منز چھیہ۔ ییتہِ نس چھیہ نہ تمن ہنز کتھ، البتہ چھس بہ ہمیشہ یہ سوچان زِ یہ آزاد کوتاہ ذہین چھہ اوسمت۔ کینہہ شعر یم میہ پسند چھہِ چھہِ پیش:
جہلہ کُے پردہ ژٹن والۍ یوان کالہ پگاہ
علمہ کُے پردہ ژٹن والۍ یوان یژکالۍ
یہ شعر ونن وول چھہ نہ معمولی انسان۔ امس کوت پیٹھ چھیہ نظر ٲسمژ۔ جہلک پردہ ژٹن چھہ آسان، علمک پردہ ژٹن چھہ نہ آسان۔ یہ پردہ ژٹن وول گژھہِ پزۍ پاٹھۍ تمی سندی کتھہِ پیغمبرِ خدا آسن۔
یہے کتھ چھن بییہ یتھہ پاٹھۍ ونمژ:
تہِ زانن تم یمو عبرت امیک روٹ
چھہ اتھ گاشس اندر کوتاہ انہِ گوٹ
٭٭٭٭
وچھو شعر:
کمہِ ساعتہ کٔڈتھ میانۍ ہوس میانۍ تمنا
سورے ژہ زانکھ پانہ بے پروایہ ونے کیا
٭٭٭٭
شہریار سند اکھ شعر چھہ یُس سیٹھا مشہور گوو:
ہربار پلٹتے ہوئے گھر کو یہی سوچا
اے کاش کسی لمبے سفر کو گئے ہوتے
وچھو آزاد کیا ونان:
پردہ ژٹتھ نیرہ ہا دردہ نین پھیرہ ہا
تس تہ میہ تانۍ منزلاہ دور وتھا آسہہے
٭٭٭٭
وچھو شعر:
تس تہِ گمتۍ یم ستم آسہِ ہنے زیادہ کم
ضایع گژھان دمبدم میون صدا آسہہے
٭٭٭٭
وچھ میہ خدا زانونۍ ساسہ بدی عقلمند
پان پنن زانہ وُن کانہہ تہِ اکھ آسہِ ہے
٭٭٭٭
بہ منگہ پننس خداے پاکس بروز محشر الگ مکانا
بہن تہ کھیون چیون شونگن تہ عشرت اگر یتُے یوت چھہ جنتس منز
٭٭٭٭
سیٹھا زٲنتھ میہ زونم کینہہ نہ زونم
لٔبتھ تیروکماں رووم نشانہ
٭٭٭٭
ودنس میٲنس اسونۍ ترایے
غم سے منز چھہ شادیانے میون
٭٭٭
غالب ونان
دے اور ہی دل ان کو۔۔۔
آزاد ونان
ونان یم دورِ چھم جاہل
دتکھ انسانہ سند ہیو دل
دہکھ نے اچھ دتکھ ٹٲری
بہ نو ذرہ عشقہ بیماری
یاتہ وچھن نتہ تھاون اچھے ؤٹتھ۔
٭٭٭٭
یہ عالم حسرتک خارا چھہ میٲنس گلشنس اندر
سہ عالم وحشتک داغا چھہ میٲنس دامنس اندر
٭٭٭٭
غلامی منز تہِ آزادس چھیہ آزادی خیالن منز
ییس ما ژکھ خدواندس پییس ما دین حساب ٲخر
٭٭٭٭
یہ وچھو شعر۔ ہے ہے کیا کتھ اوس ونان کتھ وقتس:
چھس دوستی ہند دوس یہ دشمن میہ کریم کیا
یتھ دوستی ہنزِ وارِ منز دشمن تہِ گلا میون
کاش علامہ اقبالن تہِ آسہ ہن یژھے کتھہ کرِ مژہ۔ کاش آزادس نش فن زیادہ پہن آسن اوسمت، پتہ تسندۍ خیال! آزاد نہِ شاعری منز چھہ وحدت عالم انسانی، یمیک نہ کشیرِ منز کانہہ تصور ہیکہِ کٔرتھ۔ عام طور چھہ لوکھ سوچان زِ آزاد اوس مذہب بیزار یا خدا بیزار مگر تمۍ سنزِ شاعری منز چھیہ نہ تژھ کانہہ کتھ۔ تسند کلام چھہ بغور پرنچ ضرورت۔
وحدت حق اوس کُنرک ابتدا
وحدت انسان کُنرک انتہا
واریاہ دوست ما دپن زِ یہ چھہ اکھ خالص بیان تہ یہ ہیکہِ نہ شاعری بٔنتھ۔ تم چھہِ اکہ بجہ غلط فہمی ہندۍ شکار۔ پریتھ شعر چھہ نہ علامت تہ استعارہ تہ پیکر آسان۔ شاعری چھیہ ذہانت تہ فطانت تہِ۔ اکھ غیر معمولی بیان تہِ۔ اکس غیر معمولی اندازس منز یتھہ پاٹھۍ اکھ عام کتھ وننہ ییہِ، تتھے پاٹھۍ ہیکہِ عام اندازس منز غیر معمولی کتھ وننہ یِتھ۔ آزاد سند یہ شعر چھہ بظاہر سادہ مگر اتھ منز یۅس کتھ چھیہ وننہ آمژ سۅ چھیہ اکس فلسفس تہ اعتقادس کن اشارہ کٔرتھ تمیک اکھ غیر معمولی کونہ گاشراوان۔ غالب سندِ یمہ شعرکۍ پاٹھۍ چھہِ کہیا شعر یم سادہ بیان چھہِ مگر یمن منز اکھ ڈرامایی صورت حال پیدہ کرنہ چھہ آمت:
ہر ایک بات پہ کہتے ہو تم کہ تو کیا ہے
تم ہی کہو کہ یہ انداز گفتگو کیا ہے
گویا اکھ کتھ یا خیال غیر معمولی یا دلچسپ اندازس منز بیان کرنہ علاوہ چھہ شاعری ہند پسندیدہ آوریار غیر معمولی تہ دلچسپ کتھن ہند بیان رود مت۔ امی منزہ چھیہ غزلچ مضمون آرایی تہ خیال بندی بیترِ درامژ۔ آزادنہِ شاعری منز چھہِ تتھۍ خیال تہ تژھہ کتھہ میلان یم سیٹھا دلچسپ چھیہ تہ عام کاشرۍ سندِ خاطرہ بہرحال غیر معمولی تہِ چھیہ۔
بییہ چھیہ بیاکھ کتھ۔ شعری شخصیت تہ شعری بیانیہ چھیہ شاعر سنز کلہم شاعری آسان۔ مہجور اگر اسۍ الگ الگ شعرن مدنظر مۅلوتھ ہیکون، مگر آزاد سند شعری مۅل چھہ تسنزِ کلہم شاعری ہند نتیجہ۔ آزادن کرۍ واریاہ شاعر متاثر یمن منز مہجور تہِ چھہ حالانکہ آزاد اوس تمس دوست علاوہ وۅستاد تہِ تصور کران۔ جدید شاعرن منز چھہ تسند اثر ساروے کھوتہ زیادہ امین کاملس منز درینٹھۍ یوان۔ آزاد چھہ ترقی پسند فلسفہ سیتۍ متاثر گومت مگر تسنزِ شاعری منز چھہ امہ فلسفہ کھوتہ زیادہ انسان پسندی تہ وحدت عالم انسانی یک جذیہ زیادہ کارفرما۔ تمۍ سنز نظر چھیہ تتھ کُنرس پیٹھ یُس انسان سندِ وجودک انتہا چھہ۔
٭٭٭٭
ننۍ راونے آیوس کُنیر چون گنرس منز
شترن تہ مترن زہرہ کھوتہ ٹیوٹھ لوگ یہ شکر میون
٭٭٭٭
اکہ لٹہِ دیت میہ طرحی مشاعرہ خاطرہ اکھ مصرعہ، وچھو پورہ شعر:
وہم ییلہ عادت سپد دوپہس یقین
آسمانن دامنس تل رٔٹ زمین
٭٭٭٭
بیاکھ شعر بوزو:
عقلہِ ییلہِ دلہ کیو حبابو لود خمار
غیب کس پردس اندر نقش و نگار
٭٭٭٭
خارہ خارو سیتۍ سمسارک بساو
پانہ سے کھرۍ لد پنکۍ پاٹھۍ ولنہ آو
٭٭٭٭
وچھو یہ شعر:
کُنے چھہ دفتر کُنے فسانہ مگر وچھتھ گردش زمانہ
بنان آسمان چین کتابن چھیہ آسمانی کتاب دشمن
اکس اکس لفظس چھیہ سننچ ضرورت۔ وچھتھ گردش زمانہ!
٭٭٭٭
دوگنیارن مارۍ کاشرۍ یے
ہیچھناوتکھ کنرُک سوز
یم تہِ گژھہن تارہ ترۍ یے
سوندرۍ یے بوزی میانۍ زار
٭٭٭٭
باغ سون راوہ روو کھرۍ لد گاسو
ینہ پیٹھہ بازۍ گار باغوان آے
تی ہیوچھ عامن تی ہیوچھ خاصو
پانوانۍ کاسو پننۍ نیاے
٭٭٭٭
بستی ین شنیاہ کور ونواسو
لولہ چہ پھلیے ترٲوکھ ہاے
ژور ہوۍ کرۍ یمو خرقو تہ عاصو
پانوانۍ کاسو پننی نیاے
٭٭٭٭
چھہ پیومت راتہ کریلن راتہ موغلن غم تہ ماتم کیا
یہندے عیشہ باپتھ نیرِ ہے نا آفتاب ٲخر
٭٭٭٭
ٲخرس پیٹھ:
کنہِ وزِ پاوے یاد سۅندرۍ یے
آزادنۍ سخن وری یے
کاشرین مانان چھہ نہ کاشرۍ یے
بٹہ کورۍ مارۍ منز سۅندرۍ یے


text:
راتھ سمکھیوو ای ای کمنگس سند بوت۔
قصہ سپد یہ: از کل چھس بہ دفتر سلی واتنہ خاطرہ پننہِ گرِ پیٹھہ 35 میل دور باسٹن وۅستس دۅہ ٹھُکنہِ ٹرینہِ گژھان۔ اتھ چھہ یہ تہِ فایدہ زِ بہ چھس یوان گژھان ٹرینہِ منز کامل صٲبنہِ کتابہِ تہِ ترسا ترسا دوان۔ راتھ مۅکلیہ گژھان گژھان لیپ ٹایس بیٹری۔ بۅموارِ دۅہہ چھس بہ پننۍ نوکری مۅکلاوتھ دۅن پرایویٹ سٹوڈنٹن اکس پتہ اکھ ہندی پرناوان۔ دۅشوے چھہ ایڈوانسڈ، میانہِ کھۅتہ جان ہندی پران تہِ تہ بولان تہِ۔ راتھ آو گۅڈنیک پانژِ پیٹھہ دونن ستن تام۔ بیۍ ٲس چھٹی کرمژ۔ میانہِ آفسہ پیٹھہ چھیہ ٹرینہِ تام سب وے گژھان، یتھ ٹرین سٹیشنس تام 20 تہ کنہِ ساعتہ زیادہ منٹ لگان چھہِ۔ ٹرین ٲس ساڑہ ستھ بجے۔ آفسہ نیران نیران بجییہ ستھ۔ سوچم لیپ ٹاپس چھیہ بیٹری مۅکلیمژ، ٹرینہِ منز کیا کرہ۔ خیال آم باسٹن پبلک لایبریری تراوہ دو تہ تتہِ انہ کانہہ کتاب پرنہ خاطرہ۔
لایبریری چھیہ سب وے کس تریمس سٹاپس پیٹھ۔ میہ دوپ کنی دو تراوہ تہ پتہ رٹن بییہ سب وے ٹرین سٹیشنس تام۔ رسک اوس زِ ساڑِ ستہِ ہنز ٹرین ہیکہِ ہے مس گژھتھ۔ تمہ پتہ اوس دویمہ ٹرینہِ سٹیشنس پیٹھ اکس گٲنٹس پرارن۔ خبر کیا آو منس منز زِ بہ گوس یہ رسک تلنہ خاطرہ تیار۔ کاپلی سکوایرس پیٹھ ووتھس سب وے منزہ تہ ترٲوم لایبریری کن دو ۔ صرف ٲسۍ پانژھ منٹ اتھس منز۔ تمہ زیادہ ٹایم لگہِ ہے، ٹرین گژھہِ ہے مس۔ دوان دوان سوچم، پرنہ خاطرہ کتابہِ ہند انتخاب کرنس لگہِ وقت، لہذا ادبی سیکشنس منز یتھ تہِ کتابہِ پیٹھ گۅڈنی نظر پییہ سۅے تلن۔ یتھہ پاٹھۍ چھس نہ بہ زانہہ کتابہِ ہند انتخاب کران۔ بہ چھس سیٹھا کم پران مگر ییلہ تہِ پران چھس، میہ چھیہ آسان پتاہ زِ میہ کیا چھہ پرُن۔ گۅڈنچی کتاب یتھ پیٹھ میہ نظر پییہ ٲس جدید انگریزی شاعر ای ای کمنگس سنز۔ میہ دوپ، ادہ کیا یہے سہی۔ ای ای کمنگس چھہ میہ امہ برونہہ تہِ پورمت۔
پانژن منٹن منز سب وے واپس رٹتھ ووتس بہ ٹرین سٹیشن ییتہِ پیٹھہ میہ گرہ کن ساڑِ ستہِ ہنز ٹرین نی۔ 45 منٹن ہندس اتھ سفرس منز پورم کنہِ تھکہ ورٲے ای ای کمنگس۔
ای ای کمنگس اوس ولیم کرولوس ولیم سندۍ پاٹھۍ ایذرا پاونڈس نش متاثر، پیکر سازی کنۍ تہ عام زبان ورتاونہ کنۍ۔ ولیم سپد عوامس منز سیٹھا مقبول بلکہ امریکی شاعرن منز تہِ۔ یوت اثر نوین شاعرن پیٹھ ولیم کرولوس ولیمن عملی طور تروو تیوت ہیوک نہ ٹی ایس ایلیٹ ترٲوتھ، بلکہ کور ٹی ایس ایلیٹ امریکی شاعرو تمۍ سنزِ "علمی” شاعری کنۍ رد۔ بییہ اوس ایلیٹ علامہ اقبال سندۍ پاٹھۍ مذہبی یُس تمۍ سنزِ شاعری منز نون اوس تہ یہ چیز تہِ گوو نہ ایلیٹس پتہ ینہ والین شاعرن ہضم۔ ای ای کمنگس گوو نہ ولیم کرولوس سندۍ پاٹھۍ مقبول تکیازِ جدید شاعرن منز اوس سہ فارم کہ حوالہ نہایت تجربہ پسند، بلکہ بنییہ تمۍ سنزہ نظمہ اکھ تیتھ عجیب اظہار یس نہ نقاد شاعری ہنزِ کنہِ کٹیگری منز تھٲوتھ ہیکۍ۔ سہ اوس لفظن پھٹراون، پننہ جایہ نش ڈالان، لفظن اندر لفظ بناوان، نوۍ نوۍ لفظ بناوان، پنکچویشنک حدہ کھوتہ زیادہ تہ شعری استعمال کران۔ زبانۍ ہنز یہ شکست وریخت ٲس زبانۍ ہندۍ حد دریافت کرنٚچ کوشش۔ مگر تہِ کٔرتھ تہِ اوس سہ عوامس ایلیٹ سندِ کھوتہ زیادہ قبول۔ اکھ زبردست ہتھیار یُس امس حاصل اوس، سہ گوو طنز یُس کُنہ ساعتہ مزاح تہِ بنان اوس۔ بہ کوت ووتس، میہ چھیہ دراصل کتھ بدل وننۍ۔
45 منٹن ہند سفر مۅکلیوو ، ٹرین وٲژ میانہِ شہرہ کس سٹیشنس پیٹھ یُس امیک ٲخری سٹاپ چھہ۔ بہ چھس گرِ پیٹھہ گاڑِ منز اتھ سٹیشنس تام یوان تہ اتہِ دۅہس گاڑۍ پارک کران۔ پارکنک گراجس منز گاڑۍ سٹارٹ کٔرتھ سوچ میہ از پور ٹرینہِ منز ہیتھے، لہذا بوزو گرہ تام 10 ہن منٹن ہنزِ وتہِ ریڈیو۔ بہ چھس اکثر این پی آر پبلک ریڈیو بوزان یتھ منز باسٹن یونیورسٹی ہند ٹام ایش بروک سند آن پواینٹ پروگرام یوان چھہ۔ بہترین ریڈیو۔ یتھے میہ ریڈیو کھول، گوڈنکۍ لفظ یم میہ بوزۍ، تم ٲسۍ۔۔۔۔۔؟
تیار چھوا بوزنہ خاطرہ؟
تم ٲسۍ: ای ای کمنگس۔
ٹام ایش بروک اوس کمنگسس پیٹھ اکس مصنف سنز کتابہِ متعلق تس سیتۍ کتھ باتھ کران۔ یتھے میہ یم لفظ ٹا م ایش برواک سنزِ آوازِ منز بوزۍ تہ تمہ پتہ یہ جملہ "لسنرس وی آر ٹاکنگ اباوٹ ای ای کمنگس دس اوور ود۔۔۔” میہ ہیژ پانس ژپنۍ یہ وچھنہ خاطرہ زِ یہ ما چھہ خواب۔
میہ پیوو یاد علی گڑھک اکھ واقعہ۔ اتہِ اوس وۅرملیک اکھ تھود تہ جسم دار لڑکہ پران یُس بوزنہ کنۍ چرس بیترِ اوس چیوان۔ کنہِ ساعتہ سمکھہِ ہے تہ اکھ زہ قدم پکتھ گژھہِ ہے وتہِ پیٹھ کھڑا۔ پرژھہوس کیا سا دلیل؟ تورہ ونہِ ہے، "بہ ہا گوس بند.”
"بند؟ کیا بند؟ وارہ کارے پکان چھکھ۔”
"نا بہ ہا گوس بند۔ بہ ہیکہ نہ وۅنۍ پکتھ۔”
” کینہہ نا گوکھ بند۔ پکو تلو قدم۔” مشکلا ٲسن سہ کُنہِ چایہ دکانس تام واتنان۔
یتھۍ سے اکس موقعس پیٹھ وون امۍ میہ اکھ قصہ۔ قصہ اوس یہ: دوپن "میہ اوس اکھ پیر۔ اسۍ ٲسۍ اکہ رٲژ اکس مرگزارس پیٹھ بہت ریڈیو بی بی سی بوزان۔ اتھۍ منز ہیوت امۍ پیرن اللہ ہو اللہ ہو کرُن۔ امۍ سند اللہ ہو گوو تیزان تہ کینہہ کال گوو زِ ریڈیو بی بی سی تہِ ہیوتن اللہ ہو اللہ ہو گژھن”۔
میہ پرژھس، "تہِ کِتھا پاٹھۍ بنہِ۔ دوپن یتھہ پاٹھۍ زِ امۍ پیرن ٲس بی بی سی یچ ویوو رٔٹتھ پانس کن انۍ مژ۔ ”
میہ دوپمس، "ژیہ آسی کانہہ مغالتہ گومت”۔ دوپن، "نسا تتھ ہے صبحسے تصدیق گوو۔”
میہ پرژھمس، "کتھہ پاٹھۍ؟” دوپن، "صبحس کور بی بی سی ین اعلانہ زِ راتھ ہسا گوو نامعلوم وجہو کنۍ رٲژ ہنزِ ساڑِ کہہ بجہ سانۍ پروگرام بند گژھتھ پانژن منٹن سانہِ سٹیشنہ پیٹھہ اللہ ہو اللہ ہو۔”
میہ ترووس اسناہ۔ دوپن، "ونہِ کتہِ ونۍ مے پورہ کتھ۔” میہ پرژھس، "پورہ کتھ کیا چھیہ؟” دوپن، "راتھ کور میہ تہِ رٲژ ہنزِ ساڑِ کہہ بجہ بی بی سی بوزان بوزان اللہ ہو تہ ریڈیوچ ویوو رٹم۔ رژھہِ کھنجہ پتہ اوس بی بی سی تہِ اللہ ہو کران۔”
کاش از سہ یار میہ برونہہ کنہِ آسن۔ بہ ونہ ہس، "میہ تہِ ہا کور یہ کمال، پانے، رٲژ ہنز ساڑِ کہہ برونہے، سلی، تہ بییہ چرس چینے!”


text:
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس افسانوی ادبس تھیکن لایق برژر۔ یہندٮن افسانن منز چھہ زیادہ تر کردارن ہنزِ عملہِ تہ تہندٮن مکالمن پیٹھ زور۔
یم اسۍ گۅڈہ گۅڈہ ہندی پاٹھۍ لیکھان تہ 1966 منز کوٚرکھ امین کامل سندس اصرارس پیٹھ کاشرۍ پاٹھۍ لیکھن شروع۔ "تاپھ” افسانہ سیتۍ کوٚر یمو دسلابہ یس شیرازہ کس کاشر افسانہ نمبرس منڑ چھپیوو۔
یمو چھپاوِ ژور افسانہ سۅمبرنہ۔۔ پتہ لاران پربت(1972)، حالس چھہ روتل(1985)، یتھ رازدانے (1996)تہ زول اپٲرم (2001)۔ یتھ رازدانے کتابہ پیٹھ میول یمن ساہتیہ اکاڈمی ایوارڈ۔
یہندۍ واریاہ ڈراما سپدۍ کشیرِ منز سیٹھا مقبول یمن منز دستار، لالہ صٲب، ییلہ وتن کھر چھہ یوان تہ ناٹک کرو بند چھہِ۔
_________
تنقیدی تبصرہ ۔۔ کینہہ رایہ
۔۔ "ہری کرشن اوس نہ افسانہ باپت غیر معمولی واقعہ تلاش کران ،بلکہ دۅہ دٮنچہِ زندگی منز سیٹھاہ معمولی وا قعہن یمن منز سہ پننہِ شخیژ ہنز کا نہہ اہمیت در یافت کران اوس۔
ہری کر شن کو لُن طنز تہِ چھہ نہ تفر یحہ کہ غر ضہ کوشش کرِ تھ پٲد ہ آمت کرنہ طنز، بلکہ چھہ یہ کر دارن ہنزِ بے لا گ عکاسی ہند فطری نتیجہ؛ باسان چھہ زنتہ تہنز بشری فطرت کُنہِ دیوہ شایہ پٮٹھہ وچھنہ آمژ چھیہ۔ سہ چھہ نہ تمن مسخرہ بنٲوِ تھ پٲتھر چاران بلکہ چھہِ تمِ پا نے پننۍ مکھٹ تُلِتھ اسنس لا یق بنان ۔ کر دارن ہندۍ نفسیاتی مسلہ تہ تہنز کج ادٲیی ہٲوِتھ چھہ ہری کر شن کول پننس کلہم سماجس سیتۍ متصادم یس سماج سنہ ستتٲجہِہ پتہ پر یتھیبوو۔ لٲل مجنون قصہ ، اکھ صٲب بیا کھ صٲب ، حالس چھہ روتل، شمشان وٲراگ، بٹن ہندِ خٲطرہ دھرمہ کتھا یۅ سہ مسلمان بٲے تہِ پٔرِ تھ ہیکن، ہوۍ افسانہ چھہِ سماجہ کس نیبرۍلیہلاوس ترہ کرِتھ کٲشرین بٹن کیو مسلما نن ہند عیان تہ نہان پزرپر ن وٲلس بر و نٹھہ کَنہِ تھاوان تہ بییہ تتھہ پٲٹھۍ ز نتہ اتھ منز افسانہ نگار سند دخل کہِنۍ تہِ چھہ نہ۔ کو ل چھہ بعضے خارجیت ترٲ وِ تھ لاشعوری کیفیت تہِ تتھہ پٲٹھۍ ورتاوان زِ پرن وول چھہ باور کران۔ مثلاً پر و فیسر چھہ لٮکچر دوان زانان ز سہ چھہ ییزارہ روٚ ستے کالج آمت ( اکھ عر یاں کتھ) یتھے پٲٹھۍ چھہ”سرنۍ کھیل” افسانس منز ٹا کا رہ دنیا غیبے گژھان تہ کر دار چھہ لرزان زِ تَس خلاف چھیہ بارہ سٲزش سپدان ۔ اتھ برعکس ییلہ خٲلص حقیقت پسندی کٲم آسہِ ہینۍ "شمشان وٲراگ” افسانکۍ کردار۔۔ ٹار زن ، ڈاکٹر ، پیڈرو تہ پہلوان ۔۔ چھہِ و ۅ تلان یہنز ظٲہری آزٲدی تہ لاپر وٲیی تہنزِ ذہنی لاچٲری تہ اقتصٲدی بدحٲلی ہند ہو بہو عکس چیہے ۔ یم چھِہ تم مولہ چھینۍ لوکھ یمن کانہہ سکونت نہ آسنہ کِنۍ کُنہِ سیتۍ کانہہ وابستگی تہِ چھیہ نہ ۔ پیڈ رو چھہ پننہِ ماجہِ داہ دِتھ "آزاد” سپدان ۔ "اکی رنگہ نہ پریتھ رنگہ آزاد” ۔ موج چھیہ تمۍ سنز ( تہ تَس سیتۍ سار نے ہنز ) پرزنتھ ۔
ہری کرشن سندٮن کینژن افسانن منز چھیہ روایتی لکہ کتھِہ ہنز تیکنیک تہِ کامیاب پٲٹھۍ ورتاونہ آمژ۔ امہ قسمک لازوال افسانہ چھہ "پھرِ” یتھ منز ا وٚن، ز وٚر، لوٚنگ، کون، کوٚل، ٹنڈہ، دولہ، وونگ، کھوسہ، کوٚب تہ پھوٚپھ ۔۔ کردار اکس پتھرِ منز گاڈہ رٹِتھ امنہ سان دٮن گذٲری کران ٲسۍ۔ کٲنسہ اوس نہ کٲنسِہ ہند عناد، سارنے اوس کانہہ نتہ کانہہ عیب تہ سارنے ٲسۍ پٲژھۍ نٲلۍ۔ مگر تہند یہ سۅکھ گوٚوختم ییلہ اتھ پتھرِ منز کرِہُن پوژھ ژھنِتھ کُستام آو تہ دیتنکھ اکھ اکس نِشہ بیوٚن بیوٚن آسنک ترغیب۔” ناجی منور، شفیع شوق: کاشرِ ادبک تواریخ 2012
۔۔ "ہری کرشن کول چھہ واقعہ چہ دلچسپیہ یا امہ کس نوِرس یا امہ کس المیہ یا ہزنیہ آسنس پیٹھ شعوری زور دنہ بجایہ کردارن ہنزن حرکژن، کتھن، تہندٮن طور طریقن کن پھرۍ پھرۍ اشارہ کٔرتھ اتھ واقعس منز تہند وطیرہ ہاوان تہ تم چھہِ پنن درون کیو بیرون ہیتھ وۅتلان۔” شفیع شوق
۔۔ ہری کرشن کول سندٮن افسانن منز چھہ کتھہِ "کردار برونہہ پکناوان یا ونو واقعہ چھہ کردار تخلیق سپدان۔ تمۍ سند فن چھہ نہ ٹاسر تکیازِ اتھ منز چھیہ نہ عام پاٹھۍ سۅ ٹاکٲریت یۅسہ فنس بدون آسان چھیہ۔ ورگہ اظہار تہ کتھہِ ہندٮن پنن ہند مسلسل ابساو چھہ ہری کرشنہ نہِ فنچ اہم خصوصیت۔ سہ چھہ پننٮن افسانن منز نہ وٮکھژہ کتھہ کران تہ نہ خیالی۔ سہ چھہ نہ لفظن معنی بدلنک یا بدلاونک دعوی تہِ کران۔ سہ چھہ نہ پنن فنی کھۅچر کھٹنہ خاطرہ نوِ ژنتایہ ہند پردہ تہِ مولۍ انان۔ سہ چھہ نہ واتناویرس ودنہ خاطرہ لفظن گنڈۍ گنڈۍ علامژن ورگس ژانان۔ سہ چھہ نہ فلسفہ ونان، نہ مارکس دانہِ راوان تہ نہ فرایڈ سنز اضافیت ونان تہ نہ فرانس چٮن میمن کاشرس برونہہ کن أنتھ برم دوان تہ نہ افسانن تم عنوان دوان یمن کن وچھتھے پرن وٲلس ہابتھ گژھان چھہ۔ سہ چھہ پننہ دورکۍ تجربہ کشیرِ ہندِ حوالہ دۅہدش کٮن معمولی واقعن منز پیش کران۔ تس چھیہ سہ ماحول وۅپداونچ رژ مہارت یتھ منز سہ کردارن نیشہ ناوان چھہ۔ تمۍ سندۍ کردار پوشہ کج یا تاراوتی، کشن چند یا موہن لال، مکھنہ، سلہ یا موہن جی چھہ پننہ ماحول تہ پس منظر کنۍ تہِ یہ یم چھہِ [یہ غلطی چھیہ چھپیمتس مضمونس منز موجود]۔ ہری کرشن نٮن افسانن منز چھہِ واقعہ تہ کردار اکھ اکس سیتۍ پیوستہ تہ افسانہ نگار چھہ افسانس منز ڈرامٲیت پیدہ کرنہ خاطرہ اسہ عام پاٹھۍ کردار کہ وٲسدہ واقعس تام واتناوان۔” امر مالموہی
زمرے:تنقید


text:
فردوس احمد پرے
لفظ غزل چھ مشرقی سر زمین منز بارسس آمت۔ مشرقی زبانو منز چھیہ عربی زبان اکھ تژھ زبان ییتہ گۅڈہ پیٹھے قصیدہ گویی ہند رواج اوس۔ یہ قصیدہ چھ اتہِ ترین حصن منز باگرنہ آمت پتم زہ حصہ ترٲوتھ یُس امیک گۅڈنیک حصہ چھہ تتھ چھہِ تشبیٖب ونان۔ تشبیب چھہ قصیدک سہ حصہ یتھ منز عاشقانہ موضو ع بیان چھہِ یوان کرنہ۔ اتھ منز چھہ شاعر محبوب سند سراپا تہِ نظماوان۔ ییتین گژھہِ نہ یہ مغالتہ گژھن زِ تشبیٖبس منز کیا چھہِ نہ باقی موضوعات ورتاونے یوان۔ اتھ منز چھہِ دلکۍ حارثاتھ، سرمستی، انسانی حیاتچ ناپایداری، زمانچ ناقدری، ذاتی تہ اجتماعی حارثاتھ تہِ پیش یوان کرنہ۔ عربی قصیدک یۆہے تشبیبب بنیاو غزلک بنیاد۔ امہ پتہ ییلہ قصیدہ عربی زبانۍ پیٹھہ فارسی زبانۍ منز وۅت تتہِ کۆر فارسی زبانۍ ہندیو شاعرو غزل قصیدہ نشہ بلکلے علیحد تہ یہ بنووکھ اکھ الگ صنف۔
غزلس تہ قصیدس چھیہ ہیتی اعتبارہ واریاہ قربت۔ قصیدکۍ پاٹھۍ چھہِ غزلس منز تہِ مطلع تہ مقطع آسان۔ غزلہ کس گوڈنکس شعرس چھہِ مطلع ونان یُس طلوع منزہ درامت چھہ یمیک معنہ چھہ کُنہِ چیزچ شروعات۔ غزلہ کس گوڈنکس شعرس منز چھہِ دۅنوے مصرعہ ہم قافیہ تہ ہم ردیف آسان بعضے اگر نہ ردیف آسہِ تہِ مگر قافیک آسن چھہ لازمی ییمہ ورٲے غزل نا مکمل چھہ ماننہ یوان۔امہ پتہ چھہ غزلہ کس پریتھ شعرکس دویمس مصرعس منز یۆہے قافیہ دہراونہ یوان۔ ییمہ سیتۍ غزلس اکھ مخصوص ہیت چھیہ بنان۔ غزلہ کس ٲخری شعرس چھ مقطع ونان یتھ منز شاعر پنن ناو بصورت تخلص ظاہر چھہ کران۔ گۅڈہ گوڈہ اوس وننہ یوان زِ غزلس گژھن نہ پانژو یا ستو شعرو کھۅتہ کم شعر آسنۍ یا اکوہو کھۅتہ زیادہ تہِ گژھن نہ آسنۍ۔اتھ پیٹھ روز یہ پابندی واریاہس کالس حٲوی مگر اوتام اوس غزل موضوعی طور تہِ محدود۔ اتھ منز ٲسۍ صرف عشقیہ موضوع ورتاونہ یوان مگر وقتس سیتۍ سیتۍ آیہ اتھ منز باقی موضوعات تہِ ورتاونہ تہ اتھ ٖمیج کشادگی تہ شعرن ہنز یہ پابندی تہِ گیہ ختم۔ امہ پتہ آیہ واریاہ طویل غزل لیکھنہ۔
ییلہ غزل کس لغوی معنیس متلق کتھ کرو وننہ چھہ یوان زِ غزل گۆو زنانن متلق کتھہ کرنہِ یا زنانن سیتۍ کتھہ کرنہِ۔ امہ تلہ چھہ ننان زِ امیک دٲیرہ چھہ حسن پرستی تہ مجاز۔ مگر امہ پتہ آیہ اتھ منز نوۍ نوۍ تجربہ کرنہ۔ غزلن کرۍ پانس اندۍ پکۍ ساری سرحد مسمار۔ امۍ کۆر وۅنۍ عام انسانی زندگی ہندین تمن مسلن تہِ احاطہ یم اتھ منز پیش کرنۍ عجیبے ٲسۍ باسان۔ بلکہ اوس غزلس منز عشقیہ موضوع ورٲے بییہ کانہہ موضوع ورتاون غلط ماننہ یوان۔شمس الدین قیس رازین چھہ غزلس بیاکھ تاویل کۆرمت۔ سہ چھہ اتھ غزال لفظس سیتۍ ہشر دوان۔ غزال لفظک معنہ چھہ ہِرن۔ قیس رازی چھہ ونان زِ غزالچ اکھ مخصوص آواز چھیہ یتھ غزل الکلب چھہِ ونان۔ییمۍ ساتہ اکس غزالس یا ہِرنس شکارۍ ہونۍ اندۍ اندۍ گیرہ چھہِ کران تس چھیہ تھرہ تھرہ وۅتھان ییمہ سیتۍ تمۍ سندِ حلقہ منزہ اکھ درد بٔرژ آواز چھیہ نیران۔یہ آواز بوزتھ چھہ شکارۍ ہونین ہِرن سندس موصومیتس پیٹھ ترس یوان تہ تم چھہِ تس یلہ تراوان۔ہِرن سنزِ آوازِ منز چھہ اکہ طرفہ خوف تہ مایوسی زِ وُنۍ نتہ وُنۍ کڈنس جان مگر دویمہ طرفہ چھیہ اتھ منز رہا گژھنچ رجایی تہ موجودہ۔امہ تعریفہ تلہ چھہ یہ مراد نیران زِ غزل کس موضوعی دٲیرس میج وسعت۔ عشقہ علاوہ آیہ اتھ منز زندگیہ ہنز کشمکش، خوف، امیدوبیم وغیرہ ہوۍ مضمون تہِ پیش کرنہ۔غزلہِ ہند موضوع چھہ نہ ہیرہ پیٹھ بۅن تام ہوے آسان بلکہ چھہِ اتھ منز الگ الگ شعرن منز الگ الگ موضوع پیش کرنہ یوان۔ امہ کس اکس اکس شعرس چھہ بیۆن تہ بدون دنیا آسان ۔امہ کنۍ آو غزال لفظک ہشر غزلس سیتۍ بییہ ہن محکم بناونہ زِ یتھہ پاٹھۍ اکھ غزال اکہ جایہ پیٹھ بییس جایہ تام ژھالہ تلان چھہ تتھے پاٹھۍ چھہِ غزلکۍ شعر تہِ موضوعی لحاظہ اورہ یور نژنہ خاطرہ آزاد آسان۔ گۆو بییہ چھیہ یہے کتھ برونہہ کُن یوان زِ غزلک پریتھ اکھ شعر چھہ پننہ پننہ جایہ اکھ منفرد وجود تھاوان۔ اتھ منز چھہ نہ دۅن شعرن پانہ وانۍ موضوعی واٹھ آسن ضروری۔ مگر تمہ باوجود تہِ چھہِ تم غزل تہِ لیکھنہ یوان یمن ہیرہ بۅن اکے موضوع چھہ آسان۔ تتھس غزلس ونو مسلسل غزل۔
غزل لیکھنس وۆتھ مستند پاٹھۍ فارسی زبانۍ منز دس۔ییتہ شیخ سعدی شیرازی، حافظ، امیر خسرو ہوۍ بڈۍ بڈۍ فارسی شاعر اتھ منز خیال آرایی کران ٲسۍ۔کشیٖر منز ییمہِ ساتہ فارسی زبان وٲژ امیک اثر پیۆو گوڈہ ییتہ کین عالمن، دانشورن تہ خاص کر شاعرن پیٹھ۔تہندِ خاطرہ بنیاو فارسی لیکھن تہ پرن اکھ امتیازی مسلہ۔ امہ کنۍ بنٲو ییتہ کیو اکثر شاعرو فارسی زبان پنن ذریعہ اظہار۔ فارسی شاعری پرنۍ تہ شاعری کرنۍ بنیاو سماجی مرتبہ حاصل کرنک اکھ وسیلہ۔ امہ اثرک خاص تر دراو یہ زِ کاشرس اندر تہِ آو غزل لیکھنہ۔ یہ آو وژنہ کس ہیتس منز لیکھنہ تکیازِ وژن اوس اتھ دورس منز کاشر زبانۍ ہند غالب صنف۔مگر کاشر زبانۍ ہند گوڈنیک غزل کمۍ لیوکھ اتھ پیٹھ چھہِ واریاہ بحث آمتۍ کرنہ۔ یودوے تخلیقی لحاظ رسول میر کاشر غزلک گوڈنیک پڑاو چھہ مگر تس برونہہ تہِ آیہ واریاہ غزل لیکھنہ۔ یمن منز فاخر، سعداللہ، محمود گامی وغیرہ چھہِ۔ کاشر زبانۍ ہند مشہور تہ مایہ ناز محقق ناجی منور چھہ سعداللہ ہس کاشریک گوڈنیک غزل گو آسنک دستار گنڈان۔ سعداللہ ہس پتہ چھہ فاخر یُس تمۍ سند ہمکال اوس، سہ تہِ چھہ غزلس منز کینہہ تجربہ کران بلکہ چھہِ کینہہ محقق لیکھان زِ فاخرنے چھہ شعوری طور کاشرس منز گوڈنیک غزل لیۆکھمت۔ میر عبداللہ بیہقی تہ غنی کشمیری ین تہِ چھہِ غزل لیکھۍ متۍ۔ یم دۅنوے ٲسۍ کاشرۍ مگر یمو لیۆکھ فارسی زبانۍ منز غزل ۔اگر زن سعداللہ ہن گوڈہ فارسی شاعری کر مگر ٲخرس پھیور کاشرس کُن۔ بقول ناجی منور:
’’ کاشرس منز چھہ نہ ارداہمہ شتہ کس نصفس تام غزلک کانہہ نیب نشانہ بوزنہ یوان۔تہ یتھہ پاٹھۍ چھہ کاشریک گوڈنیک غزل سعادتؔ سندے مانن ضروری‘‘۔
(ناجی منور، انہار،غزلک فن ۲۰۰۴ صفہ ۲۴)
اتھ برعکس چھہ رفیق راز محمود گامیس کاشریک گوڈنیک غزل گو مانان۔ سہ چھ لیکھان: ’’دستیاب تحقیٖقہ مطابق ورتٲو غزلہِ ہنز صنف کاشرس منز گۅڈنچہ لٹہ ِمحمود گامی ین۔ محمود گامی اوس فارسی خواندہ تہ تمۍ کٔر یہ صنف کاشرس منز متعارف‘‘۔ (رفیق راز، انہار، غزلک فن ۲۰۰۴،ص ۴۱)
راز چھہ امہ پتہ یہِ تہِ لیکھان زِ محمودس برونہہ یا تس پتہ لیۆکھ نہ کانسہ کاشرۍ غزل اگر کانسہ کانسہ اور کُن توجہ کۆر تہ سہ اوس ناقابل اعتنا۔ یہ بحث چھہ وُنہِ تہِ تحقیقچ منگ کران تکیازِ سٲری محقق چھہِ پننۍ پننۍ راے دوان مگر کنہ جایہ چھہِ نہ اکس رایہ پیٹھ متفق سپدتھ اتھ مسلس اندر بور دوان۔
بحثیت کاشرِ ادبک اکھ ادنی طالب علم چھس بہ ناجی منورس سیتۍاتفاق کران زِ کاشرس منز چھہ سعداللہ گوڈنیک غزل لیکھان۔تمۍ سند چھہ میہ صرف اکھ غزل وچھمت تہ پورمت۔امہ غزلک موضوع اۆک طرف ترٲوتھ ییلہ امہ کس ہیتس سام ہیوان چھہِ یہ چھہ پورہ پاٹھۍ غزلہ کس تتھ قٲلبس منز یوان یس امہ پتہ موجود دورس تام چلان رود۔ غزلہ کس ہیتس متلق آو گوڈے ذکر کرنہ۔ یہ چھیہ اکھ پابند صنف۔ امہ کس ہیتس منز آو نہ زانہہ تغیر۔ ییلہ سعداللہ سند غزل پران چھہِ اتھ منز چھیہ برابر یہے ہیت میلان یعنی امہ کہ گوڈنکہ شعرکۍ مصرعہ چھہِ اکس مخصوص ردیف قافیس پیٹھ اند واتان۔ پتہ چھہ یۆہے ردیف قافیہ باقی شعرن ہندین دویمن مصرعن منز پھرۍ پھرۍ یوان تہ یتھہ پاٹھۍ پننۍ لوازمات پورہ کران۔
قدر زندگی زان کہ دنیا چھ برم اے دل
کاتیاہ وچھہکھ سرمہ اچھۍ، مانزنم اے دل
دریا چھہ موّاج ژہ چھکھ موج ہوا تس
دریا ژہ چھکھ، ناوسہ چھہ، ناو تم اے دل
گارن گری چھیہ یار کرس گر گرے گتھ
پانس نشے چھہ جان وندس دم دم اے دل
گورن ژے پورنے نا ژہ زیارت کرو فوراً
کھوژن کوو چھکھ کھور مرتھ والۍ نم اے دل
غزلکۍ یم مصرعہ پٔرتھ چھیہ یہ کتھ پانے واضح گژھان ییمۍ کس اساسس پیٹھ بہ ناجی یس سیتۍ اتھ واس کران چھس۔
امہ پتہ چھہ محمود گامی واحد شاعر ی یمۍ رسول میرس برونہہ کاشرس غزلس منز کینہہ مستحسن تجربہ کرۍ۔ تمۍ سندس زمانس منز اوس کشیٖر منز وژنک چلے جاو۔ امچ روایت ٲس حبہ خاتونہِ تہ تس پتہ کینژو شاعرو برونہے قایم کرمژ۔ وژنس متلق چھیہ یہ کتھ اہم زِ وژن لیکھنہ وزِ اوس شاعر پنن سورے توجہ یتھ کتھہِ کُن دوان زِ یہ گژھہِ سازس کھُسن۔ امہ خاطرہ اوس سہ بعضے وژنکۍ باقی فنی لوازمات قربان تہِ کران تہ بعضے تمن کُن کم توجہ دوان۔حسب روایت ہیژ محمودن تہِ اتھۍ منز خیال آرایی کرنۍ۔ تمۍ تہِ لیکھۍ امی آیہ وژن۔ وژن سازس کھُسن بنیاو امیک اکھ التزامی جز۔ اتھ دوران کۆر محمود گامی ین اکہ طرفہ غزل لیکھتھ وژن ہیتہ نشہ انحراف مگر دویمہ طرفہ تھون اتھ منز تہِ سازک آہنگ برقرار۔ شاعر اوس پنن کلام عامس تام واتناونہ خاطرہ اتھۍ مستعمل کران۔ تکیازِ پرنک لیکھنک رواج اوس سیٹھہے کم۔ محمودن غزل چھہ واریاہس حدس تام وژنس قریب یودوے تمۍ غزل لیکھتھ روایتہ نشہ الگ نیرنچ کوشش تہِ کٔر مگر سہ ہیوکنہ اتھ منز کامیاب گژھتھ۔
غزلس منز ورتوو محمودن خالص عشق یتھ منز بعضے سریت تہِ نظرِ گژھان چھیہ تہ بعضے چھہ زمینی لول تہِ باونہ آمت۔فارسی زبانۍ ہند مطالعہ آسنہ کنۍ چھہ امیک اثر تمۍ سندس غزلس پیٹھ تہِ پیومت مگر محمودن چھہِ فارسی الفاظ و ترکیب تتھہ پاٹھۍ کاشرس مزاجس منز ورتاومتۍ ییتہ نہ یم سمجھنس منز کانسہ دشواری چھیہ گژھان۔
لاو حورے چھۅکھ لویتھم ٹکھ ہیوتتھم ببرے
بے خبرے چھکھ نہ تبرے ہیوتتھم ٹھل مدنو
ہی باغ پوشن مالہ کرس لالہ مے چھم داغ
کر ییہ درشن دیہ وتھرس پوشہ پھوتۍ ہے
امہ حورِ ماہ رۅخسارہ ہاو تہ ژور نیونم دل
امہ دور درشن دتھ مے سورگچہ حورِ نیونم دل
محمودن یودوے غزلس منز واریاہ کم تجربہ کرۍ مگر یمو تجربو کٔر امہ پتہ باقی شاعرن ہند خاطر اکھ وتھ ہموار۔ روسل میرس ورٲے رودۍ یم سٲری شاعر پتہ اتھۍ نہجہ منز شعر ونان۔ یمن منز مقبول امرتسری، عبدالاحد ناظم، مقبول شاہ کرالہ وارۍ وغیرہ خاص پاٹھۍ چھہِ۔


text:
شفیع شوق
گۅلاب روے، سبز وُڈنہِ
تُلہ کُلِس تل ٹینہ چھپرس تل بہتھ اتھ کنہِ دٔسۍ دٔسۍ کیاہ لبکھ؟
ٹِکر ژھیوٚن ہیتھ کنہِ منزونِرکھ ژہ تنہِ ہندۍ سنۍ وۅگنۍ!
کسب نے چھُے کیازِ چھُکھ بٔلۍ زو ژٹان
ہنہِ ہنہِ سوران ہیکتھے بنہِ کیاہ اتھ !
کار نے رودے تہ پتھ ما گوٚو ژہ روزکھ پرایہ یتھ کنۍ !
پکھ زبرون پارکہ منز
وُچھ چھِہ کتھہ کنۍ لُکھ زوان
کٲنسہِ ما ہیوٚتمت ، ہیوٚتُتھ یتھہ کنۍ ژیہ بلۍ
یس کرُن یہ آسہِ کرۍتن، اسہِ کیاہ؟
وۅتھ تہ ژھن زنگارہ ترٲوتھ۔۔۔‘‘
زبرون پارک ، پھوٚلِتھ آمت شہر
یس یہ حٲصل، تتھ چھہ شوبان ہاو باو
شوبنچ تہ لوبنچ بر بُکہ ژھٹھ
’’ہا گُلو تۅہہ ما سٲ وچھون یار میون۔۔۔‘‘
گیونہ چھُکھ گیونُے،گیوان منز باگ یم
“رٹھ چپل، تہ پٔرس ، اتھ منز فون چھُے
بینچ چھُے یکیاہ مۅکُل، تامتھ ژہ اتھ پیٹھ ڈاپھ تراو
دگ ژلی ۔۔۔ حِس تھٲوۍزِ، ینہ زۅل پیی!
نرم درمنس پیٹھ بہ نِمہ ہا دور ہش‘‘
ییلہ نہ وۅنۍ پوٚت کل کہنۍ
کانہہ تہِ صورت کہروبا نہ
آلوہس سۅکھ پنُن ، ناوِ ولہِ ہے آولن
وگنہِ ونوُن کانہہ نہ،کانہہ گرایُن نہ کانہہ
ناگہاں سونٲمۍ ، تہ زوۍ بے نشاں
بال کانہہ چھُہ نہ برونٹھ کُن، کانہہ آرہ پَل ڈُلوُن نہ تیتٲلِس کُنتھ
رود پتھ کُن لیُتھ کٔرتھ للہ وُن دماغس :
زیٖٹھۍ آلو، چِرۍ گیشاہ، کھنگا لہ، ودہ ود، گٍنگرایہ، خیر پاٹھ، بییہِ۔۔۔
دور کتہِ تاں تھارِ ہوٚت اکھ آرہ وَہوُن، لارہ وُن بے باش گرز
بہ، بہ اکھ۔۔۔ یہ ، بیاکھ،
کرتامتھ سمکھۍ، پکۍسیتۍ سیتۍ
دۅن دشاین ہندۍ مسٲفر، اکھ أکس ہمراہ بٔنتھ
اکھ أکس نکھہ ڈکھ ، أکس اکھ شانکونۍ
اکھ أکس دٔر تھپھ ژھنتھ ،اکھ أکس شہہ رگ بٔنتھ
نے یمنے نے یسارے
ییلہ تہِ یوٚژھ ادہ کھورِ روٚستے ناو تٲر
بس یہے اکھ ستھ،
بس یہے اٹہ بور، مٹہِ اکھ
___
متۍ بٲندۍ وانہ مۅکلِتھ
(شاعری روٚس نظمہ)
وۅرسہ
یمن نہ درالژ ، پھیٖرۍ کٔرِتھ کینہہ پوریوٚو
ماجہ کشیرِ متیمتۍ تھٲنگۍ
وۅسہ آمتۍ ارچٲکۍ
بریشیمژہ پھتہ پھیارِ
“ماجہِ زبٲنۍ” کران خدمت
کۅکٕر کِنہ ٹھول
لفظ چھہ اول !
معنی اول!
ٹۅگجن ٹھۅلہ ٹھۅل
نہ چھہ وۅنۍ لفظے، نہ چھہ وۅنۍ معنی
کوکریو ٹھولے تراونۍ ترٲوۍ
ارتقا
تِمہ شِنہ میچہ ہشہ شلہ پدمانہِ
عصمتہ وسمتہ حشمت کیا!
از تِمہ پننٮن کرانٮن آپہ
پننٮن رانٮن کِژھہ کھُرۍ کۅنڈلہ
گواہس منز کٲشُر
گوا کرو سیمنار تہ وچھتو
کٲشُر کلچر وُپھناوَو!
نُند کیموشُن کٲشر أسۍ بازیاب کرون
بجٹ گٔژھتھ منظور چھہ برونٹھے
تگنو!
ژہ نہ حض کرنے کینہہ
بس ہیتھے چھِو کٲم کران!
تلہ حض کر کینہہ
ہُمو وچھِو ادہ کیاہ کیاہ کوٚر
کوتاہ پروو
چھُے نہ کرُن کینہہ
تی ون
وَس حض بۅن !
لیُتھ
یمۍ سنزِ کۅلیہِ ہمۍ سنزِ کۅلیہِ نش کٔر تٔمۍ سنزِ کۅلیہِ ہنز غیبت
یمۍ سند رون چھہ تٔمۍ سندِ دفتر نیٖرتھ
تٔمۍ سند گرہ پوٚت برہ سٮدان
تمہِ ووٚن راتھے ہمۍ سنزِ کۅلیہِ
یمۍ سندۍ فرزندن دِژ تٔمۍ سنزِ کورِ
کالیج گژھوُن
بارکہِ ژھایہ گٔژھتھ ‘آے پِل’
سریہہ
شییہِ رٮتۍ آیم خدمت کرنہِ !
تٍر چھیہ، ییتہِ بہ کتھ کتھ واتس؟
بُجرس کیاہ کرہ؟
دارابؔ صٲبا! نیٖرو
نیٖزٮن یوٚت یوٚت دل نیرٮس ، نیٖزٮن
وُنہِ چھُس یاون
ٹِکٹہ تہ اے ٹی ایم تہ کارڈ میہ تھوومس پرسس منز
سَخ نازک مزاج چھیہ میڈم، میہ چھہ امۍ سند سریہہ کرہ کیاہ
” ماہِ نوکۍ” کینہہ نایاب شمارہ
تھوۍ مو بیگس منز
تتہِ کس زانہِ غزل ؟ کُس کٔمۍ سند
محکمہ چھُم مٹہِ
کیاہ کرہ
میہ چھِہ ییتہِ انزراونۍ واراہ کار
بے چھس ، میہ چھہ
بُڈہ کچہ لِس تھنہِ میچہ ہند مٲل
ژھنۍ تن یہ تہِ کٕیہ اتھہ ، وٹۍ تن
وسہِ بۅن پانس ، بتہ، کھسہ ہیوٚر
وۅکھشُن اتھ لیجہِ کتیو کوٚر
ادہ تِم کتہِ تہ بہ کوٚت وٲژس
کینہہ میژِ شرپۍ تہ کینہہ میژِ مونۍ
بے چھَس بے، وارے ،
بے چھَس، میہ چھہ
دعا
یا جبّار ! یا قہار ! ۔۔۔یا رحیم ! یا رحمان!
یا ستّار ! یا غفّار ! ۔۔۔اسہِ کر برکت !
دشمن سٲنۍ کرُکھ برباد !
نجاتہ برۅنہہ
ہنہِ ہنہِ ہموُن تنہ وُن شور
پوٚد پوٚد نکھہ بے ٲنتھ ژھۅپن کُن
گٹہِ پھوٚٹمت و ٚوٹ گٹہ کوٚٹ گٹہِ و ٚوٹ
خطِ آزادی
یُس نہ چھُیی
تمہِ پگہکہِ سٲنکتہِ
ہینہ آمتۍ
ژیہ نہ راہ ، میہ نہ راہ
بٲندِس خطِ آزٲدی
ییتہِ یور نہ برم
زمرے:شاعری


text:
وِکیٖپیٖڈیا:حَوالہٕ
وِکیٖپیٖڈیاہَس پؠٹھ چھُ حَوالہٕ تِمَن لِنکَن یِوان وَننہٕ یِم کُنہ جُملَس مَنٛز دِنہٕ آمتہٕ مَوادٕچ تَصدیٖق آسہِ کَران۔ وِکیٖپیٖڈیاہَس پؠٹھ گَژھہِ ہَر کُنہِ مَضموٗنَس حَوالہٕ آسُن۔ سُہ مَضموٗن یَتھ نہٕ حَوالہٕ آسہِ دِنہٕ آمُت ہێکہِ مِٹاونہٕ یِتھ۔
ذِمہٕ دٲری[اؠڈِٹ]
وِکیٖپیٖڈیاہَس پؠٹھ حَوالہٕ دیُن چھُ تَس اؠڑِٹَر سٕنز ذِمہٕ دأری یُس یا یۄس مَضموٗن یا صَفہٕ تَخلیٖق کَرِ یا مَوادَس مَنٛز اِضافہٕ اَنہِ۔
مِٹاوُن[اؠڈِٹ]
حَوالہٕ وَرٲے صَفہٕ ہیکَن کُنہِ ساتھ تہِ اِنتِظٲمؠ مِٹٲوِتھ۔ وِکیٖپیٖڈیا چھُ حَوالہٕ پؠٹھ بَناونہٕ یِوان تہٕ وپ:شَخصی تَحقیٖقات چھِ نہٕ وِکیٖپیٖڈیاہَس پؠٹھ وَزَن تھاوان۔ امہِ کِن گَژھہِ مَضموٗنَن مَنٛز مُکَمَل پٲٹھؠ حَوالہٕ دِینہٕ یُن.


text:
اکتوبر 1966 منز کو٘ڈ غلام رسول سنتوشن اکھ رسالہ یتھ "کاشر ادب” ناو اوس۔ سانین بہترین رسالن منز چھہ یہ یقینا شامل۔ ادبی صلاح کارن منز تھٲون دینا ناتھ نادم، علی محمد لون، امین کامل تہ بنسی نردوش۔ تم ادیب یم سنتوشس نزدیک ٲسۍ۔ دۅیو شمارو پتہ چھہ کامل صلاح کارو منزہ نیران تہ رسالہ چھہ اپریل 1967 شییم شمارہ نیرتھ بند گژھان ۔
کاشر ادب کہ گۅڈنکہ شمارہ پتہ برابر دۅیہ وہرۍ تہ بند گژھنہ پتہ برابر نوِ ریتۍ چھہ کامل پنن رسالہ نیب شروع کران۔ کاشر ادب چھہ نیبک ژورم شمارہ نیرنہ پتے اکھ ؤری ژور ریتہ کہ وقفہ پتہ اگست 1969 منز دوبارہ نیران۔ ٲٹھمہِ شمارہ (دسمبر 1969) پیٹھہ چھہ اتھ اکھ ادارہ بنان یمن منز محمد یوسف ٹینگ، اوتار کرشن رہبر تہ فاروق نازکی آسان چھہِ۔ میانہِ علمہ مطابق چھہِ یہندس ناوس تل اتھ نیب رسالس لرِ لو٘ر بییہ تریہ شمارہ نیران تہ ٲخری کہم شمارہ نیرتھ چھہ 1969 یک ؤری سورنس سیتی بند گژھان۔ نیب تہِ چھہ برابر ترییہ وہرۍ 17 شمارہ نیرتھ اکتوبر 1971 منز بند گژھان۔
اتھ رسالس منز چھپییہ امین کامل، علی محمد لون، غلام نبی فراق، بنسی نردوش، رحمن راہی، اختر محی الدینس پیٹھ سنتوش سندۍ لیکھۍ متۍ خولہ خط ناوہ دلچسپ خاکہ۔ یم خاکہ ہیکہِ ہے نہ سنتوشس ورٲرے بییہ کانہہ لیکھتھ تکیازِ سہ زانہِ ہے یمن نزدیکی سان تہ تس نش ٲس سۅ نظر، سۅ ظرافت، بیہ تکلفی تہ دلیری یمۍ یم خاکہ یاد گار بنٲوۍ۔ یمن خاکن سیتۍ ٲسۍ ادیبن ہندۍ سکیچ یمو منزہ لون، کامل، راہی سنتوش سندۍ بناوۍ متۍ باسان چھہِ۔ فراق سند سکیچ چھہ سجود سیلانی سند تہ باقی زہ تہِ چھہ سجود سندی باسان۔ بۅنہ کنہ چھہ یم سکیچ پیش۔
کاشرِ ادبکۍ کور ڈیزاین ٲسۍ خطاطی تہ نقاشی تہ مصوری ہندۍ فنکاران نمونہ تکیازِ یم ڈیزاین اوس سنتوش پانہ بناوان۔ (ییلہ نیب رسالہ شروع گو٘و امکہ ناوک ڈیزاین تہِ بنوو سنتوشنے۔) دۅیو دۅیو شمارو پتہ اوس کاشرِ ادبک کور ڈیزان بدلان تہ اکہ تازگی ہند احساس اوس گژھان۔ البتہ اندریم کتابت تہ طباعت تہ کاغذ ٲسۍ نہ کور ڈیزنس ساتھ دتھ ہیکان۔
رسالس منز ٲسۍ ہم زمانہ ادبی معاملن پیٹھ اداریہ چھپان یمن ہند ذکر برونہہ کن ییہ۔ پتہ کنہِ ٲسۍ نامہ پیام ناوہ خط چھپان یم صرف کینژنے شمارن تام محدود رودۍ۔ کاشرین ادیبن نش رسالہ پٔرتھ فن پارن متعلق کانہہ کتھ ٲسہ کڈنک توقع چھہ ہمیشہ غلطے رودمت۔ امہ خاطرہ تہِ چھہ ایڈیٹرن جکھن پیوان۔ باسان چھہ رسالہ کیو ذمہ دارو چھہ اور کن کمے توجہ کو٘رمت۔ زیادہ تر خط چھہِ فضول، کاشر رسالہ کڈنس پیٹھ تعریف، گیٹ اپکۍ تعریف بیترِ۔
رحمن راہی سنزِ "سیاہ رودہ جرین منز” شعرہ سۅمبرنہِ ہندِ ابتداہچ نظم ‘جلوہ تہ زبور’ تہِ چھپییہ اتھۍ رسالس منز۔ دینا ناتھ نادم سنزہ امیجزم نش متاثر لۅکچہ نظمہ "حارثات” تہِ چھپییہ اتھۍ رسالس منز۔ امین کامل سند افسانہ "پھاٹک” تہ چھپیوو اتھۍ رسالس منز۔ تمہِ کھوتہ اہم یہ زِ اتھ رسالس منز چھپییہ کامل سندۍ زہ غزل (سانۍ حالاتھ حارۍثاتھ بنے ۍ) تہ (بہار پو٘ک نہ اگر چانہ میانہ رایہ میہ کیا) یم بحثکۍ موضوع بنییہ۔ اکھ امہ ادارہ کہ امہ دعوی کنۍ زِ "یمو دیت کاشرس اکھ نو٘و لہجہ تہ آہنگ” بییہ تمہ بحثہ کنۍ یُس کامل تہ راہی یس درمیان یہندس عروضس پیٹھ سپد۔ یہ اوس کاشرس منز گۅڈنیک عروضی بحث۔ یہ بحث چھپیوو اتھۍ رسالس منز۔
اتھ رسالس منز گو٘و افسانہ ترجمہ کرنک اکھ سلسلہ شروع یمن منز سعادت حسن منٹو (بابو گوپی ناتھ)، اوہنری (ڈالۍ)، چیخوف (اکس کلارکہ سند انجام)، گورکی (ڈنبۍ دود)، موپاساں (عشفک راز)، احسان عبدالقدوس (پو٘ت پھیرتھ)، واجدہ تبسم (ککل) سندۍ افسانہ ٲسۍ۔
یم خاص مضمون اتھ رسالس منز چھپییہ تمن ہند فہرست چھہ یہ :
گریرسن – اوتار کرشن رہبر
کالیداس – غلام نبی خیال
مورخ حسن – اوتار کرشن رہبر
روایت تہ ادب – محمد امین اندربی
کلہن – اوتار کرشن رہبر
مہدہ صٲب دیکہ – محمد امین رفیقی
سوم دیو – مکھن لال رینہ
درزہ پٲتھر – موتی لال کیمو
کردار نگاری تہ ادب – اوتار کرشن رہبر
سانۍ ادبی تحریک – میرزا عارف
ترجمن ہنز اہمیت – غلام نبی فراق
ازیک کاشر سٹیج – پران کشور
کاشرچ ضرورت – رحمن راہی
جدید شاعری – فاروق نازکی
کاشرس ادبس منز پیروڈی – نشاط انصاری
ڈراما فیسٹول، اکھ جایزہ — جی ایل چوپڑہ


text:
کانہہ تہِ بٔڈ شاعری ہیکہِ نہ روحانی یا فکری تصوراتن تہ خیالاتن نیبر سپدتھ۔ خالص خوبصورت لفظ، آہنگ تہ خود امکانی معنی یودوے ازۍ چہ شاعری ہند بوڈ حصہ چھہِ تہ لوکن ہندین دلن تہ دماغن برابر رنزناوان چھہِ، مگر یم چھہِ نہ اتھ ادبی کارگزاری کانہہ وسیع تہ سرون معنی عطا کٔرتھ ہیکان۔ اتھ شاعری پتہ کنہِ چھہ نہ زندگی متعلق شاعر سند پنن سوچ کارفرما۔ یہ شاعری چھیہ زیادہ تر زبانۍ تہ معنی کہ ورتاوہ کہ حوالہ اتفاقی تہ ایکسیڈنٹل۔ اتھ منز چھہِ شاعر سندیو فکری تہ عملی تجرباتو بدلہ زیادہ تر لسانی سیاقس منز سپدن والۍ خودکار تجربہ درینٹھۍ گژھان۔ یہ شاعری چھیہ واریاہن مثالن منز شعری فارمہ ہندِ ورتاو چ کرتب بازی بنان۔ حیات عامر حسینی چھہ نہ امہ قسمہ چہ شاعری منز دلچسپی تھاوان۔ یہ شاعری ہیکہ نہ کانہہ ٹیگور، اقبال یا الیٹ پیدہ کٔرتھ۔
حیات عامر سنز شاعری چھیہ امہ لحاظہ ایمبیشس تہ تمن شاعرن منز شامل گژھنچ کوشش کران یم شاعری اکھ اہم مفکری کارگزاری تصور کران چھہ۔تسنز شاعری چھیہ اکی آنہ انسانی تواریخ تہ وجودی مسلن کۅم کرنچ کوشش کران۔ تسننرِ شاعری منز چھہِ زمان و مکانکۍ تصورات جایہ جایہ اظہار لبان۔ سہ چھہ مقامی صورت حالس تہِ اکس وسیع انسانی تواریخی پوت منظر کس گاشس منز وچھنک قایل۔ تسنز شاعری چھیہ انسانہ سندِ روحانی شناختچ تلاش۔
حیات چھہ نہ مختصر لریکل شاعری ہند زیادہ قایل، تسنز نظم چھیہ ایمبشس آسنہ کنۍ زیچھرس کن لمان۔ یہ چھہ اکھ سفر تہ اتھ زیچھہِ وتہِ قاری یس پانس سیتۍ پکناونہ خاطرہ چھہ سہ شعر کین ظاہری گۅنن یعنی آہنگس تہ امیجری تہِ سیٹھا کٲم ہیوان۔ یہ امیجری چھیہ رلہ ملہ مقامی تہِ تہ آفاقی تہِ۔ اتھ منز چھیہ کشیر تہِ تہ عرب وعجم تہِ، یہ چھیہ کایل تہِ تہ اکایل تہِ۔امہ کس آہنگس منز چھہ تواریخ کین پڈرین ہند گرز تہ وقتہ چین کۅلن ہنز روانی تہِ۔ حیات نین نظمن منز چھہِ خیروشر، کاز اینڈ ایفیکٹ، سوال وجواب، مسلہ تہ حل بیک آن موجود۔ سہ چھہ پننہ نظمہِ ہندِ خاطرہ اکس مانوس ماحولس منز وسیع علامتی شناخت پیدہ کرنچ کوشش کران۔
کمۍ تام چھہ انگریزی ادبس منز وونمت زِ بٔڈۍ شاعر چھہِ "کیا” ونان تہ لۅکٹۍ شاعر چھہِ "کتھہ پاٹھۍ” ونان۔ مگر حقیقت چھیہ یہ زِ اتھ "کیا”ہس تام واتنچ وتھ چھیہ یۅہے "کتھہ پاٹھۍ”۔ حیات عامر چھہ یۅہے” کیا” وول شاعر تہ یوت یوت یہ اتھ "کتھہ پاٹھۍ” یس کامہِ لاگہ، دویمین لفظن منز یوت یوت یہ موادس نظمہِ ہنزِ ہیژ تہ زبانۍ سیتۍ کن ہیکہِ کٔرتھ، تیوت کن زِ مواد ییہ نہ الگ پاٹھۍ بوزنہ، تیوت روزن امۍ سنزہ نظمہ کامیاب تہ میہ چھہ پورہ یقین زِ کاشرِ معاصر شاعری منز کرن اکھ نوو تہ قابل قدر اضافہ۔


text:
छह
سِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :षष् (شٔش) < اَوَلی ہِند آریٲیی *ṣwáṭṣ < اَوَلی ہِند ایٖرٲنی *šwáćš < اَوَلی ہِند یوٗرَپی *swéḱs۔
گرَٛنٛد[اؠڈِٹ]
छह (فارسی : ڇهه) [t͡ʃʰəhə]
- شےٚ۔
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :षष् (شٔش) < اَوَلی ہِند آریٲیی *ṣwáṭṣ < اَوَلی ہِند ایٖرٲنی *šwáćš < اَوَلی ہِند یوٗرَپی *swéḱs۔
گرَٛنٛد[اؠڈِٹ]
छह [t͡ʃʰeː]
- شےٚ۔
بیٛاکھ صوٗرَتھ[اؠڈِٹ]
- سَنَسکرٕٛت پؠٹھٕ میٖلؠ مٕتؠ سِندی لَفٕظ
- سَنَسکرٕٛت پؠٹھٕ آمٕتؠ سِندی لَفٕظ
- اَوَلی ہِند آریٲیی پؠٹھٕ آمٕتؠ سِندی لَفٕظ
- اَوَلی ہِند ایٖرٲنی پؠٹھٕ آمٕتؠ سِندی لَفٕظ
- اَوَلی ہِند یوٗرَپی پؠٹھٕ آمٕتؠ سِندی لَفٕظ
- سِندی آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
رسم خطس تہ املاہس درمیان چھہ نہ اکثر لوکھ بلکہ سانۍ زبان دان تہِ فرق کران۔ رسم خط چھہ زبان لیکھنہ کس نظامس ونان۔ مثلا سون رسم خط چھہ تقریبا سے نظام ورتاوان یُس عربی، فارسی تہ اردو زبانہ ورتاوان چھیہ۔ املا گوو کُنہِ رسم خطس منز لفظ لیکھنک دستور، یعنی اچھرن ہندِ ذریعہ زبانۍ ہندین لفظن ہنز بناوٹ۔ میون یہ مختصر مضمون چھہ نہ رسم خطس[1] بلکہ املاہس متعلق، کاشرس املاہس متعلق۔
کاشرس املاہس منز زمانی سوتھرس پیٹھ ییژہ لگاتار تبدیلیہ تہ انفرادی سطحس پیٹھ بدنظمی ہندس حدس تام یوت تنوع میلان چھہ، سہ چھہ نہ لیکھہ پرِ لحاظہ معیاری زبانن منز ممکن۔ وجہ چھہ یہ زِ املاہس چھہ تعلیمی نظامک مسلسل ورتاو استقامت تہ پایداری بخشان، یُس سانہِ زبانۍ نصیبس اوس نہ۔ ینہ پیٹھہ یہ غلط خیال عام گوٚو زِ لفظ گژھہِ تلفظ مطابق لیکھنہ یُن، دۅن ادیبن ہند املا چھہ نہ پانوانۍ رلان، بحیثیت اکھ ادارہ، اکیڈمی ہنزن اشاعتن منز تہِ چھہ املاہک حدہ کھۅتہ زیادہ انتشار۔ یہ تہِ چھیہ حقیقت زِ سون املا رود تنہ پیٹھہ واریاہ کینہہ کاتبن ہندس رحم و کرمس پیٹھ۔ مگر وونۍ چھہ وق زِ اسۍ کرو املاہس پیٹھ نٔوس ماحولس اندر نوِ سرہ غور۔ امہ نوِ ماحولک ذکر کرہ بہ یتھہ پاٹھۍ۔
اکھ وقت اوس خلق ٲسۍ مسودہ لیکھان تہ تمے رژھران تہ بٲگران۔ پرنٹنگ پریسس آو۔ تہ اتھۍ سیتی آو لیتھو پریس تہ کاشرس منز تہِ گیہ زرد مسطرن پیٹھ کتابت شروع۔ یہ دور رود 1980 تام جاری ییلہ آفسیٹ پریس عام گوو تہ کٲتبو ہیوت کریہنہ میلہِ سیتۍ لیکھن۔ یہ دور تہِ رود داہ پنداہ ؤری، ییلہ زبان لیکھنہ کس سلسلس منز کمپیوٹرک ورتاو عام ہیوتن گژھن۔ ان پیج آو کاشر فانٹ ہیتھ بارسس تہ کٲتبو ہیوت امیک استعمال کرُن۔ اتھۍ اثناہس منز گوو کمپیوٹر علاوہ انٹرنیٹ عام۔ کتابہ کمپوز کرنس اوس ان پیج بکار یوان مگر انٹرنیٹکۍ تقاضہ ہیکہ ہن نہ ان پیج سیتۍ پورہ گژھتھ۔[2] ان پیج چھہ بند تلاو۔ انٹرنیٹن کھولۍ کاشرِ زبانۍ ہنزِ خواندگی ہندۍ نوۍ امکانات۔ نہ صرف یہ زِ زیادہ کھوتہ زیادہ لوکن میلہ پننہ فرصتہ تہ استعدادہ موجب کاشر پرنک موقع، بلکہ گژھہِ کاشر ادب تہِ عام پاٹھۍ دستیاب۔ امہ علاوہ ہیکن کاشرس منز تہِ ترقی یافتہ زبانن ہندۍ پاٹھۍ مایکروسافٹ ورڈ تہ باقی طرزکۍ ڈاکیومینٹ بٔنتھ۔ یم اسۍ مختلف پلیٹ فارمن پیٹھ ورتٲوتھ ہیکو۔ یمن امکاناتن کُن گوو مظفر عازم صٲبس ظۅن۔ تمو کرۍ ونیک تام تریہ فانٹ تیار تہ تمن سیتۍ اکھ مخصوص کیبورڈ تہِ۔ اسۍ ہیکوکھ یم فانٹ اردو کیبورڈ سیتۍ تہِ ورتٲوتھ۔ یہ مضمون چھس بہ مایکروسافٹ ورڈس منز مظفر عازم صٲبن گلمرگ فانٹ ورتٲوتھ اردو کیبورڈ کی مدتہ براہ راست ٹایپ کران۔ اتھ نٔوس ماحولس منز کیا چھہِ کاشرِ املاہکۍ مشکلات تہ امکانات؟
املا کہ تعلقہ امکانات
امکاناتن منز چھیہ اکھ بٔڈ کتھ یہ زِ کاشر پرنکۍ تہ لیکھنکۍ زیادہ کھۅتہ زیادہ موقع سپدن زیادہ کھۅتہ زیادہ لوکن انٹرنیٹ کہ بدولتہ حاصل۔کاشر یوت زیادہ لیکھنہ پرنہ ییہ تیوت ہُرِ املاکہ ہشرک امکان۔ تیوت گژھہ املاچہ معیاربندی کُن زبان ورتاون والٮن ہند توجہ۔ کاشر لیکھُن روزِ نہ صرف کٲتبن تام محدود، یمن مضمون نویسن ہندِ املاچہ خامی درست کرنک ٹھیکہ اوس، بلکہ پریتھ شخص لیکھہ کاشر پننہ اتھہ مایکروسافٹ ورڈس منز، انٹرنیٹس پیٹھ یا باقی ایپلکیشنن منز۔ امکاناتن منز چھیہ یہ کتھ تہِ شامل زِ مختلف پلیٹ فارمن پیٹھ گژھہِ اسہِ کاشر پرنک عادت۔ یوت یوت اسۍ کاشر پرو تیوت ہُرِ پرنچ روٲنی۔ تہ یتھ خیالس لگہِ پانے پھیش زِ زبان چھیہ ہیجہ کٔرتھ پرنہ یوان۔ میہ ووت وۅنۍ واریاہ کال ونان زِ فونِکس (ہیجہ کٔرتھ لفظ پرنۍ) چھیہ لفظ پرنچ ابتدایی مشق۔ شرۍ چھہِ دویمہِ جمٲژ تامے تمہِ مشقہِ نیبر نیرتھ بصری طور لفظ پران۔ لفظن ہنز ہ صوری شکلہ چھیہ سٲنس ذہنس منز منتقل سپدان یمن ہنز اسۍ تحریر پرنہ وزِ پہچان کران چھہِ[3]۔ امی وجہہ کنۍ ییلہ اسہِ برونہہ کن تیتھ کانہہ لفظ یوان چھہ یُس نہ اسہ امہ برونہہ وچھمت آسہِ، اسۍ چھہِ ہیجہ کرنچ کوشش کران۔ مگر ہیجہ چھیہ نہ ہمیشہ مدد کران، تکیازہ کانہہ تہِ تحریر چھہ نہ فونیٹک۔ تہِ چھہ نہ ممکنے۔ مثلا اسہِ سارنے چھہ انگریزی تگان پرُن، مگر اسہِ برونہہ کن ییلہ rendezvous ہیو لفظ ییہ اگر نہ یہ امہ برونہہ وچھمت آسہِ، اسۍ کیا پرو اتھ؟ لہذا چھیہ امکاناتن منز یہ کتھ تہِ شامل زِ اسۍ ہیکو کاشرِ زبانۍ ہندس تحریر تہ خواندگی ہندس نٔوس ماحولس منز یہ زبان بصری طور پرنچ استعداد ہُررٲوتھ۔
املا کہ تعلقہ چلینج
موجودہ املاہچ اکھ بارہ کمزوری چھیہ یہ زِ اتھ منز چھیہ نہ لفظس کانہہ معیاری شکل۔ اکے لفظ چھہ نہ صرف دۅیو بلکہ دۅیہ کھۅتہ زیادہ طریقو لیکھنہ یوان۔ پریتھ شخص، تہ پریتھ علاقہ چھہ پننہِ پھورہ مطابق لفظ لیکھان تہ تمچ شکل مقرر کران۔ حالانکہ تحریرک مقصد چھہ نہ یتے یوت زِ اکھ باشہِ زبان ییہِ اچھرن ہندِ ذریعہ ظاہر کرنہ، ہو بہو نمایندگی چھیہ نہ ممکنے، بلکہ چھہ تحریرک مقصد یہ تہِ زِ زبانۍ اندر تہ زبانۍ ہندین لفظن اندر ییہ اکھ معیار مقرر کرنہ ، یمہِ کنۍ لیکھُن پرُن آسان تہ یکسان اوت نہ بلکہ ممکن تہِ سپدِ۔مگر کاشراملا تجویز کرن والیو بزرگو چھہ نہ امہِ کتھہ ہند خیال تھوومت۔ نہ چھہ تنہ پیٹھہ از تام کٲنسہِ زبان دانن، ادیبن یا ادارن امہِ خاطرہ کانہہ قدم تلمت۔ بلکہ سپز لفظ پننہِ پننہِ طریقہ لیکھنچ نہج عام، یمہِ کنۍ تحریرس منز ونکین معیارہ رنگۍ سیٹھا کھُر نظرِ گژھان چھہ۔
املاہس منز چھہِ نہ مصمتن ہند زیادہ مسلہ۔ یمن ہند مسلہ چھہ زیادہ کھۅتہ زیادہ عربی ، فارسی تہ اردو پیٹھہ آمتٮن لفظن سیتۍ تعلق تھاوان۔ حالانکہ یہ گوٚژھ نہ کانہہ مسلے آسن تکیازِ رسم خط مشترک آسنہ کنۍ ہیکہ املا تہِ مشترک ٲستھ۔ ث، ح، خ، ص، ض، ط، ظ، ع، غ، ف، ق مصمتہ لفظن منز رژھرٲوتھ تمن ہنز صرفی شکل قٲیم تھاونہ سیتۍ چھہ نہ کانہہ مسلہ درپیش۔ تعلیم، تعبیر، تعویذہ، تعمیر ہوۍ لفظ تٲلیم، تٲبیر، تٲویذہ، تٲمیر لیکھنچ چھیہ نہ کانہہ مجبوری۔خر ہیکون نہ اسۍ کھر، حل ہیکون نہ اسۍ ہل، فٲتر ہیکون نہ اسۍ پھٲتر، کاغذ ہیکون نہ اسۍ کاکذ لیکھتھ۔یمن لفظن ہنزہ صرفی شکلہ ڈٲلتھ چھہِ اسۍ تتھ خواندگی پھیش دوان یۅس اسہِ اردو زبانۍ کنۍ گۅڈے حاصل چھیہ۔ عربی، فارسی لفظن ہندۍ مصمتہ ڈٲلتھ (یہ عمل چھیہ پتمین دہن پنداہن ؤرین سیٹھا کم گمژ ) یا یمن ہندۍ مصوتہ بدلٲوتھ نتہ ہُررٲوتھ (یہ عمل چھیہ ونہِ جاری) چھہِ اسۍ یمن لفظن ہنز پہچان مشکل بناوان یمہ کنۍ یمن ہنز پرنچ روٲنی ولٹہ پاٹھۍ متاثر گژھان چھیہ۔ یہ اسہِ اردو کنۍ ویود چھہ تتھ پھیش دیُن چھیہ نہ کانہہ دانٲیی۔امہ علاوہ یوتاہ تحریر اعرابو کنۍ مصروف آسہِ، تیوتاہ ییہ پرنس منز دقت۔
یُس رسم خط اسۍ ورتاوان چھہِ اتھ منز چھہِ نہ ژھوٹۍ مصوتہ لیکھنک رواج۔ یمو زبانو پیٹھہ اسہِ یہ اون تمن منز چھہِ صرف تریہ ژھوٹۍ مصوتہ ۔۔ زبر، زیر تہ پیش۔ مگر کاشرِ زبانۍ ہندین ژھوٚٹین مصوتن ہند تعداد چھہ زیادہ۔ لفظن درمیان امتیازی فرق کرنہ خاطرہ بناوۍ اسہِ یمن ژھوٚٹین مصوتن ہندۍ اعراب مستقل تہ لازمی۔ مزید سپد یہ زِ اتھ رسم خطس منز ٲسۍ زیٹھین مصوتن ہندِ خاطرہ اعرابو بدل اچھر ورتاونہ یوان، مگر اسہ کرۍ زیٹھین مصوتن ہندِ خاطرہ تہِ اعرابے تجویز، یمہ کنۍ اعرابن ہند فہرست سانہ خاطرہ زیٹھیوو۔ تاہم ییلہ اسۍ تحریرن پیٹھ اکھ تنقیدی نظر تراوو، اعرابن ہند 80 فی صد ورتاو چھہ غیر ضروری باسان۔ یمے غیرضروری اعراب چھہِ عام لوکن منز کاشر پرنچ ہمت پھٹراوان، لفظن ہنز پہچان تہ پرنچ روٲنی متاثر کران۔ کمپیوٹر کہ استعمالہ کنۍ چھہ یمن اعرابن ہندِ خاطرہ” کی سٹروکن” ہند تعداد یوتاہ ہُران زِ کاشر ٹایپ کرنک سون تجربہ چھہ گراں بار سپدان۔ غیر ضروری اعرابن ہنزہ مثالہ چھیہ پیش۔
اکھ اقتباس چھہ محمد یوسف ٹینگ صٲبن تحریر، بیاکھ رحمن راہی صٲبن تہ بیاکھ کامل صٲبن ۔ اکھ چھہ کنوہشتھ ستتھس دوران لیکھنہ آمت، بیاکھ چھہ کنوہشتھ نمنم تھس دوران، تہ بیاکھ پتمین دۅن ؤرین منز۔ یعنی کاشرِ املاہک یس حال تیلہِ اوس سہ چھہ از تہِ۔
اتھ عبارژ منز چھہِ78 لفظن تلہ تہ پیٹھہ 106 اعراب تراونہ آمتۍ۔ پانے کٔرو اندازہ ، ارستتھ لفظ پرنہ خاطرہ چھیہ اسہِ تمن اعرابن ہنزہ تقریبا ڈۅڈ گنہ رزہ گنڈنہِ پیوان۔ امہ پتہ پنژہہِ وہرۍ لیکھنہ آمتس بنمس اقتباسس منز چھہِ 59 لفظ مگر 79 اعراب چِھکھ پیٹھہ تہ تلہ تراونہ آمتۍ۔
حال حالے لیکھمتس بنمس اقتباسس منز 55 ہن لفظن منز 58 اعراب ورتاونہ آمتۍ۔
یم ترشوے اقتباس چھہِ اعرابن ہندِ فضول ورتاوچہ مثالہ پیش کران۔گۅڈنکۍ زہ زیادہ تہ ٲخری کم۔ وۅنۍ پریوکھ یم اقتباس کم کھۅتہ کم اعرابو سان۔
یمہ برونہہ یم تریہ جلد چھاپ کرنہ آمتۍ چھہِ تمن منز چھہِ الہ پلہ 19200 لفظ تہ تہندۍ معنی بیترِ درج۔ یتھ ژورمس جلدس منز چھہِ "ڑ” اچھرہ پیٹھہ "غ” اچھرس تام 2975 لفظ تہ محاورہ بیترِ سۅمبراونہ آمتۍ تہ یتھہ پاٹھۍ چھہِ ونس تام ڈکشنری ہندین ژۅن جلدن منز تقریبا 26175 لفظ بیترِ تہ تہندۍ معنی درج کرنہ آمتۍ۔ میہ چھیہ وۅمید زِ باقی اچھر یِن وۅنۍ اکس جلدس منزجمع کرنہ تہ شاید ما آسہِ سے کاشرِڈکشنری ہند ٲخری حصہ۔
اسہِ کرۍ 106 بجایہ صرف کاہ(11) اعراب استعمال تم تہِ امہ مۅکھہ زِ اسہِ چھہ وۅنۍ اعراب لگٲوتھ عبارت پرنک تیوت عادت گومت زِ ساری اعراب یکدم تھود تلنۍ باسہِ عجیبے ہیو۔ نتہ زن چھیہ نہ یمن ہنزتہِ ضرورتھے۔ وچھون وۅنۍ بیاکھ عبارت کم اعرابو سان۔
سۅمبرنہِ منز چھیہ غزلو تہ متفرقہ ژمصراے کیو مفرد شعرو علاوہ ژورِ قسمہ نظمہ شامل: پابند، بے قافیہ، نیم آزاد۔ وزن چھہ مقداری تہِ ورتاونہ آمت تہ غیر مقداری تہِ۔ بیانہ کیوکلہم تہ ضمنی تقاضو مطابق تہ لہجہ چہ کھسہ وسہ کیو رفتارہ موافق چھہ ریوایتی عروضہ نشہ انحراف تہِ سپدمت، تاہم چھیہ نہ کانہہ تہِ نظم خالص نثری۔
یتھ اقتباسس منز آے وۅنۍ 79 بجایہ صرف شیہ (6) اعراب ورتاونہ۔وچھو وۅنۍ تریم اقتباس کم اعرابو سان:
” میہ اوس کالجس منز گۅڈنچہ لٹہِ کلاس روٹمت۔ کتاب ٲسم اتھس کیتھ زِ اتھۍ منز باسیوم کُس تام لڑکہ ژول ژھپھ کٔرتھ کلاسہ منزہ۔ میہ پرژھ لڑکن یہ کُس ژول۔ اتہِ دیت نہ کٲنسہِ تہِ جواب۔ دویمہ دۅہہ ژول یہ بییہِ رٲسہ پاٹھۍ۔ ژھاے گراے وچھمس تہ زونُم یہ چھہ شیخ صٲبن لڑکہ فاروق عبداللہ۔”
یتھ اقتباسس منز ورتٲو اسہِ 58 ہو بجایہ صرف (18) اعراب۔ ترشونی اقتباسن منز وچھوہ تۅہہ زِاعرابن ہند استعمال کوتاہ فضول چھہ، خاص کر یمن ہوین لفظن منز: لفظ (لَفٕظ)، منز (مَنٛز)،درج (دَرٕج)، ڈکشنری (ڈِکشَنٔری) ، جمع (جَمع)، غزلو (غَزلَو)، متفرقہ (مُتفِرقہٕ)، وزن (وَزَن)، انحراف (اِنحراف)، سپدمت (سَپُدمُت)، لڑکن (لٔڑکن)، بیترِ۔لفظ اعرابو روٚس لیکھنچ حکمت چھیہ ننۍ۔ اکھ یہ زِاعرابن ہندۍ کنڈۍ چھہِ نہ اچھن سنان تہ نظر چھیہ نہ اعرابن ہندس گاسلاتس منز راوان۔سطرن درمیان یس جاے پرنچہ آسانی خاطرہ تراونہ یوان چھٮہ، سۅ چھیہ نہ پیٹھمہ لٲنہِ ہندیو بنمیو تہ بنمہ لٲنہِ ہندیو پیٹھمیو اعرابو ستۍ برنہ یوان۔ ترٮن پیراگرافن منز انۍ میہ 208 اعراب بچت۔ یم گیہ 208 "کی سٹروکن” ہنز بچت۔ وقت تہِ لگہِ کم، جہد تہِ لگہِ کم۔
کم کھۅتہ کم تہ خالص ضروری اعراب ورتٲوتھ تحریر لیکھنک تجربہ کور میہ کاشر اخبار انٹرنیٹ سایٹہِ تہ نیب رسالس منز۔ یم دۅشوے تجربہ رودۍ کامیاب۔ کاشر اخبارکۍ پرن والۍ ٲسۍ نہ ادیب بلکہ عام لوکھ یمن نہ کاشر پرنک کانہہ تجربہ اوس۔ سایٹہِ پیٹھ موجود سروے مطابق ٲس نہ یمن عام لوکن اعراب ورٲے تحریر پرنس منز کانہہ دقت یوان۔ یہند ردعمل اوس زیادہ اہم تکیازِ یمن اوس نہ سانین ادیبن ہندۍ پاٹھۍ اعرابی تحریرس عادت گومت۔ میانیو یمو تجربو تلہ چھیہ یہ کتھ صاف زِ کم اعراب وول تحریر پرنس چھیہ نہ عملی طور کانہہ دقت پیش یوان، بس چھہِ نام نہاد علمی اعتراض کرنہ یوان۔
پیٹھمہ بحثہ تل چھیہ کتھ صاف زِ سانہِ املاہک اکھ زبردست چلینج چھہ امہ منزہ غیرضروری اعراب کم کرنۍ تاکہ کمپیوٹر تہ انٹرنیٹ کین امکاناتن ہندِ خاطرہ بنہِ نہ یہ حوصلہ شکن ٹھور۔ بہ چھس اعراب کم کرنہ کس سلسلس منز تمن سفارشاتن پیٹھ غور کرنچ دعوت دوان یمو سیتۍ نیبک پریتھ شمارہ عبارت چھہ تہ یمہ مضمونک املا تہ اکھ مثال پیش کران چھہ
[1] کاشرس منز چھہ نہ رسم خطک کانہہ مسلہ۔ علاوہ رسم خطن ہند مسلہ چھہ دراصل کشیرِ نیبرِمٮن کاشرٮن ہند ۔ مگر اتھ چھیہ ہنگہ تہ منگہ کشیرِ سیتۍ واٹھ دنچ کوشش کرنہ یوان۔ ہندی رسم خطچ سفارش چھہِ خاص کرسانۍ پنڈت بٲے کران یم کشیرِ نٮبر ہندوستانس منز چھہِ۔ رومن رسم خطچ سفارش چھہِ اکثرتم حضرات کران یم ہندوستانہ نٮبر انگلستان، امریکہ بیترِ جاین چھہِ۔کشیرِ نٮبر روزِتھ چھیہ کاشرٮن ہنز دوٚیم پے اردو فارسی رسم خط نش اتھہ چھلان یمیک بوٚڈ وجہ یمن جاین ہند تعلیمی نظام چھہ۔ ہندوستانس منز چھہ سکولن منز ہندی تہ امیک رسم خط پرناونہ یوان تہ یتھے پاٹھۍ انگلستان تہ امریکہس منز رومن رسم خط۔ لہذا چھیہ کاشرٮن ہنز دوٚیم پے تمہِ نش تہِ اتھ چھلان یہ تنہدس مٲلس ماجہ اردو لیکھن پرُن زاننہ کنۍکاشرس نسبت تگان اوس۔ کاشرِ زبانۍ ہند بول چال چھہ البتہ پننہ پننہ رنگہ قایم روزان، مگرسہ تہِ اکس حدس تامے یعنی بنیادی طورپننس مٲلس ماجہ علاوہ پیترن، پۅپھن، ماسن، مامن ستۍ کتھ باتھہِ ہندس حدس تام۔ مگر حقیقت چھیہ یہ زِ تریمہِ پیہ تام چھیہ زبان تہِ ختم آسان گمژ یس زن تمن حالاتن منز قدرتی تہ لازمی چھہ۔ علاوہ رسم خطن ہنز سفارش چھیہ دراصل نٮبرمٮن کاشرٮن ہنز کاشرس نکھہ روزنچ تہ زبانۍ ہند سلسلہ پننٮن بچن منز جاری تھاونچ کوشش۔مگر حقیقت چھیہ یہ زِیم ساریۍ کوششہ چھیہ بٮہ کار۔ یم چھیہ نہ آبہ نٮبر درامژِ گاڈِ ہنزِ ڑھرٹہِ علاوہ بییہ کینہہ۔ یہ مسلہ کشیرِ تام واتناون تہ اتھ کشیرِ اندرمٮن ادارن ہنز سرپرستی ہند مطالبہ کرن چھہ مضحکہ خیز۔کشیرِمنز چھہ نہ رسم خطک کانہہ مسلہ، تکیازِیُس رسم خط اسۍ کشیرِ منز ورتاوان چھہِ ،سہ چھہ تتہِ سارنے ویوٚد۔ البتہ چھہ تتہِ املاہک مسلہ یُس توٚت تام جاری روزِ یوٚت تام نہ زبان عام لیکھہ پرِ منز ییہ۔
[2] بہ اوسس 2005 دوران انٹرنیٹس پیٹھ کاشر اخبار ناوہ اکھ اخبار تقریبا روزانہ شوقیہ کڈان۔ یمیک کینہہ آرکاییو انٹرنیٹس پیٹھ ونہِ موجود چھہ۔ کاشراخبار ڈاٹ کام۔ اخبارن منز چھیہ زیادہ سیاست آسان یۅس میہ سخ کھران چھیہ، مگر مقصداوس کاشِر خواندگی عام کرنۍ۔ اتھ اخبارس ٲسۍ فی ہفتہ زہ تریہ ہتھ لوکھ ہِٹ کران تہ شاید پران تہِ۔ مگر مسلہ اوس یہ زِ گۅڈہ آسہ خبرہ ان پیجس منز کمپوز کرنہِ پیوان، تمہ پتہ تم ای پی ایس امیجن منز تبدیل کرنہِ پیوان تہ تمہ پتہ سایٹہِ پیٹھ اپلوڈ کرنہِ پیوان۔ اکھ زیٹھ ہۅدہ ہر۔ امیک حل کوڈ مظفر عازم صٲبن ییلہ میہ تمن سیتۍ رابطہ سپد تہ یہ معلوم سپد زِ تم چھہِ کاشرس فانٹس پیٹھ کٲم کران یُس اسۍ مایکروسافٹ ورڈ علاوہ انٹر نیٹس پیٹھ تہِ ورتٲوتھ ہیکون۔ نیب رسالچ ویب سایٹ چھیہ عازم صٲبنس فانٹس منز دستیاب۔ اتھ ویب سایٹہ پیٹھ یم تہ نکارشات چھہِ تمن ہند پریتھ لفظ چھہ سرچیبل تہ کانہہ تہ حصہ ہیکہِ کاپی کٔرتھ کنہِ تہِ پلیٹ فارمس پیٹھ ورتاونہ یِتھ۔
[3] It’s improtant thet we uderstand how we read. اگر توہہِ یہ جملہ ترین لفظن منز غلط ہیجہ آسنہ باوجود پرُن توٚگ، کتھ چھیہ صاف زِ اسۍ چھہ لفظن ہنزہ کلہم شکلہ عادتا پران، تمن ہند پھور نہ۔ اگر اسہ انگریزی زبان یتھہ پاٹھۍ پرنۍ تگہِ ، کاشر کیازِ تگہ نہ۔ کاشر چھیہ اسہِ پننۍ زبان۔ یمن حضراتن یہ خدشہ چھہ زِ اگر لفظ پھورہ مطابق لیکھنہ ییہ نہ، سہ پرُن چھہ مشکل، تمن پزِ اتھ متعلق دوبارہ سوچُن۔ حقیقت چھیہ یہ زِ لفظ اگرچہ اچھرن ہندۍ مرکب چھہِ مگر یوت تام پرنک تعلق چھہ، لفظ چھہِ بصری صرژن ہندس صورتس منز پرنہ یوان۔


text:
مَدَتھ:ڈَبہٕ تَعارُف ظٲہِر اؠڈِٹ خانَس مَنٛز/1
ڈَبَن ہُنٛد تَعارُف
کِتھ پٲٹھؠ تہٕ کیازِ
ڈَبہٕ اؠڈِٹ کَرُن
مولوٗماتھ تازٕ
نٔو ڈَبہٕ تَخلیٖق کَرُن
سَہَل پٲٹھؠ
ڈَبہٕ بَڈاوُن
لٲنہٕ
خُلاصہٕ
وُچھِو تُہؠ کیا ہیٚچھوہ
ڈَبہٕ چھِ اَکھ اَہَم طٔریٖقہٕ مولوٗماتھ فَراہَم کَرنہٕ خٲطرٕ۔ یہِ مَدَتھ صَفہٕ چھُ ہاوان زِ ڈَبہٕ کِتھ پٲٹھؠ چھِ تَخلیٖق کَرنہٕ یِوان تہٕ موجوڈٕ ڈَبہٕ کِتھ پٲٹھؠ چھِ اؠڈِٹ کَرنہٕ یِوان۔ یُہُنٛد طَرٕز چھُ طَرٕز نامَس مَنٛز بٲوِتھ، اَتھ مَنٛز یِم ہؠدایَتھ آسان، تِمَن پؠٹھ پَژہ عَمل کَرٕنؠ.
یہِ مَدَتھ صَفہٕ چھُ ڈَبہٕ اؠڈِٹ تہٕ اَمکہِ طَرٕزُک تَعارُف۔ کیٚنٛہہ مٲہِر صَلٲہِیتھ مِثال رَنٛگ دار خانہٕ چھِنہٕ وُنہٕ ظٲہِر اؠڈِٹ خانَس مَنٛز دٕستِیاب تہٕ یِم صَلٲہِیتھ چھِ صِرِف کوڈ اؠڈِٹ خانَس مَنٛز.


text:
1 انزانۍ وتو شام ڈلتھ راوِ خبر چھا از بیاکھ ؤری آو تہ کیا ہاوِ خبر چھا پوٚت کال وتن نال ؤلتھ شانکہِ یِتھے ما کیا یاد کتٮتھ پاوِ تہ ودناوِ خبر […]
کرالۍ (افسانہ) – علی شیدا
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ […]
کوچہ پھیُر (افسانہ) – رحیم رہبر
تمۍ کوٚڈ کلہ تیرِ چھۅکھ تہ اشہ وانہِ نطرن گراے کڈتھ کوٚڈن سۅچہ پچہ واش۔ یہ عجب منظر وچھتھ گوس بہ حیران۔ "پزر چھہ یی!” بٔڈہ افلاطونن دوٚپ میہ۔ "حضرت، کیا—کیا چھہ […]
شیہ غزل ۔۔ رفیق راز
1 دارِ بر تالو تہ پش دیوار لیکھ یُس شہر گم گوٚو تمکۍ آثار لیکھ دامنس پیٹھ سونتہ کی سبزار لیکھ دۅن اچھن منز آبہ کی فموار لیکھ قٲفلن پیٹھ قٲفلا رۅخصت […]
پانژھ نظمہ — نذیر آزاد
نذیر آزاد پھٹمژ قلاے دور اکس بالس پیٹھ دۅہدش وقت زوال تھوٚکمت سرۍیہ چھہ ڈکھراں آسہ تہ لر تراواں برمجہ کلٮن نزدیکھے پھٹمژ پختہ قلاے ییتہ کینہہ روح چھہِ درۍ گنڈۍ گنڈۍ […]
روایت مدِ نظر تھاونہ بغیر ہیکہ نہ انفرادیت حٲصل سپدِتھ: نذیر آزاد
نذیر آزاد تہ نیب نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟ نذیر آزاد: آزاد تخلص آسنک […]
بے قراری (افسانہ) – شکیل الرحمن
شکیل الرحمان گاڑِ کھسانے ترٲو تمۍسیٹہِ موجب سٲرۍسے نظر۔ اکھ سیٹ خالی وُچھتھ پوٚک تیز پہن یہ زٲنتھ خبر بییہ کانہہ ما بیہیہ اتھ سیٹس۔ سہ اوس نہ جوانے اوت بلکہ عاشق […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]


text:
Claim
امرناتھ گپھائ نزدیک نبہ ترٹھ پینچہ خبرء گئی شوشل میڈیاہس پیٹھ وائرل، یمن منز وننہ آو زہِ 4000 یاتری آئی محفوظ جاین کُن نِنہ یم کِن یاترا بیہ اکہِ فِری بند آیہ کرنہ۔ یمو خبرو سآتئ یاترین منز تشویش پادہ گو۔ ژیتس روزن امرناتھ یاترا آئی دویی وہْری پتہ 30جون شروع دوبارء چالو کرنہ۔
Fact Check/Verification
امرناتھ گپھائ نزدیک نبہ ترٹھ پینچہ خبنرن ہندس سلسلس منز ییلہ سآنی ٹیمن تحقیقات کورہ تہ اسہِ آو انٹرنیٹسَ پیٹھ اکھ ویڈیو لبنہ یتھ منز یہ وننہ چھ اووسمت آمتُ۔
تیمہ ویڈیوچ لنک ہئکیو توہیہ یتتھ وچتھ
اتھ دوران آئی اَسہ کینہ میڈِیا رپورٹ تہ لبنہ یمن منز وننہ اوّس آمتُ زہ امرناتھ کپھائی نزدیک نبہ ترٹھ پینہ کین آئی 4000 یاترِ محفوظ جائن منتقل کرنہ۔ تمن رپورٹن ینز لینک ہیکیو توہئی یتئتھ، یتئتھ تہ تیئتھ وچتھ۔
دی کُنٹ نامی ویب سائٹی اوّس این ڈی ٹی وی رپورٹکُ حوالہ دیوتھ لیوکھمتُ۔ تاہم اْوّس این ڈی ٹی وی ین تمہ پتھ پننُ رپورٹ بدلوّمتُ، تیہ لیوُکھمت اوّسکھ زہِ سٹیٹ ڈئزاسٹر مینیجمنٹ اتھارٹی ہندِ اَکِہ ملازمن چھ معآفی نامہ جآری رتھِ ووّئنمت زہ تمہِ چھ غلطی سان اکھ پرون ویڈیو شئیر کورمتُ۔ یمکُ سکرین شارٹ یہکوِ توہیہ پونہ کنہ وچتھ۔
اتھ دوران کور ڈئزازسٹر مینیجمنٹن پَننُ اکھ بیان جاری یتھ منز تمو چھ وّونمت زہِ 27 جولائی پئی نہ امرناتھ گپھائ نزدیک کانہہ تہ ترٹھ۔ تہ کرکھ میڈیا رپورٹن نکار۔
Conclusion
لہذا یتھ کئنہ تحقیقات کئرتھ وآتِ اَسی اتھ نتیجس پیٹھ زہِ تمام میڈیا رپورٹ تہ سوشل میڈِیاہس پیٹھ وائرل کرنہ آمتُ ویڈیو تہ میڈیا رپورٹ چِھنہ صحیح کینہہ بلکہ چھ 9 جولائی اصلی ترٹھ پیمژ۔


text:
انتخاب: منیب الرحمن
ماخذ: کلیات حبہ خاتون مرتب امین کامل
میہ چھیہ حبہ خاتون نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس ہُریر کران۔ انشااللہ ییہ ریتس کھنڈس تام سورے انتخاب پیش کرنہ۔ سیتی ییس لفظن ہند معنی تہ تمن ہند پھور تہِ دنہ۔ امہ علاوہ ییہ سورے انتخاب پیش کرنہ پتہ، کلامک جایزہ ہینہ۔ یتین یتین ضروری آسہِ کلامس ییہ تصحیح تہِ کرنہ۔
کلامک پروف چھہ نہ ونہ پرنہ آمت۔
1
گاہ چون پیوان گٹہِ
اکہِ لٹہِ ییہم نا
یاون میانہِ قرمز پٹہِ
کمیو وانہ رنگنے آکھ
میہ نو زون أتھر ژٹہِ
اکہِ لٹہِ ییہم نا
آبس بہ مٔژھس گٹہِ
نو٘ٹ مو٘ٹھمو یارہ بل
وزرِ واوہ نو٘ٹ ما پھٹہِ
اکہِ لٹہِ ییہم نا
حورہ لٲل درایس گٹہِ
ژورہ باے پیومو ناو
سۅنہ کن تہ لٔدر ہٹہِ
اکہِ لٹہِ ییہم نا
یار میون چھہ جمالٹہِ
کمال تس چھم ناو
سہ چھم تتہِ بہ کس مٹہِ
اکہِ لٹہِ ییہم نا
یار ییلہ یارز ژٹہِ
محبت نہ روزان سور
یارہ دادِ وٲنج پھٹہِ
اکہِ لٹہِ ییہم نا
___
2
دل نِتھ رٹۍ تھم گوشے
وۅلو میانہِ پوشے مدنو
وۅلہ ویسۍ گژھہ وے ہندے
لانیُن نیاے کتہِ اندے
لکہ متۍ کڈنس رندے
وۅلو میانہِ پوشے مدنو
وۅلہ ویسۍ گژھہ وے ببرے
چھۅکھ میہ لوینم تبرے
کانژھا سوزنم نہ خبرے
وۅلو میانہِ پوشے مدنو
وۅلہ ویسۍ گژھہ وے شادۍ پور
واینہِ ترادس ہٲنز ژور
سیندِ وانہِ جھلہ سے اتھہ کھور
وۅلو میانہِ پوشے مدنو
وۅلہ ویسۍ گژھہ وے ہی یے
یُس مرِ سہ کتہِ یی یے
پراران چھیس چانہِ زی یے
وۅلو میانہِ پوشے مدنو
وۅلہ ویسۍ گژھہ وے کریژھے
لکہ متۍ تجنس ریژھے
تمن تے میون ہیو گژھے
وۅلو میانہِ پوشے مدنو
وۅلہ ویسۍ گژھہ وے ون تے
لوکو برۍ ہس کن تے
تی بوز تمۍ سادن تے
وۅلو میانہِ پوشے مدنو
___
3
ہنہِ لو ہنہِ لو ہنہِ لو
بال گجس مُہنہِ لو
سمبال کٔرتھ گرِ بال درایس
جمال چون وچھنہِ لو
خمارہ ہتۍ یارہ سندۍ کونکل
شہمار زن بوچھنہِ لو
اس مے ویسۍ یے میون ہیو کس گو٘و
تنہِ گٲمژ چھم گنہِ لو
باز نے ییم بزگار کٔرنس
مازہ نش وستخوان چھنہِ لو
تس مو گٔژھن تس نش جدٲے
یس یُس دلس سنہِ لو
تس پتہ رٲوِم ریتھ سال دۅہ راتھ
ژیتھ یار لوگم رٲسنہِ لو
بہ بال درایس زیٹھنہِ ریتے
تس کُس شیچھ واتنہِ لو
اسہِ کن ییہ نے تھکہ پور لوچرن
اکہ اکہ گلزار تنہِ لو
زوک زودان یورۍ کن پھیرِ نا
زوِ یام رودم کامنہِ لو
اسہِ اوس خاطر اچھ سانہِ وچھہن
مچھ کیا گٔیس میانۍ منہِ لو
سہ لیے ییہ نا یاونن بہار
پھلیا لج میانہِ تنہ لو
حبہ خوتونے پد ونۍ پانہ تس
مدننہِ منہِ کامنہِ لو
___
4
آلوہ چانے بہ دو بلہ
لالو کلہ آلوہ وے
کھیتو دۅدہ بتہ بییہ الہ
چیتو پیالہ پیا پے
کریو آرولن مالہ (1)
لالو کلہ آلوہ وے
دۅدہ ہرہ رۅپہ تنہِ ملہ
میہ چانۍ کل گنییم
ژندن وانہِ بہ تن چھلہ
لالو کلہ آلوہ وے
بالس زون لجس ژھلہ
ژیہ کتہ زولہ گمژ چھے
برونزا چھیس تہ پتو ڈلہ
لالو کلہ آلوہ وے
طوطس بیور زاگان ژھلہ (2)
میہ تس پان پُشرمے
موتس نش کوتو ژلہ
لالو کلہ آلوہ وے
خوف ہیتھ گرِ کوتو دراکھ (3)
خۅفتن کونہ گزاریوتھ
حبہ خوتونہ وۆنے بلہ (4)
لالو کلہ آلوہ وے
(1) مالہ چھہ نہ قافیس سیتی رلان
(2) طوطس بیور رٹان ژھلہ (روایت)
(3) اتھ مصرعس چھہ نہ قافیہ رلان
(4) ییتہ نس کیا چھہ بلہ لفظک معنی


text:
وادس منز چھپیہ شفیع شوق سندۍ کل تریہ غزل۔ اکھ شمارہ 2 تہ زہ شمارہ 11 ہس منز۔ یم تریشوے غزل چھہِ شوق سنزِ شعرہ سۅمبرنہِ ‘یاد آسمانن ہنز’ منز پوتس شامل کرنہ آمتۍ مگر اکثر شعر چھہِ دوبارہ لیکھتھ بہتر بناونہ آمتۍ ۔ اکثر چھہِ خیال تمے البتہ چھہِ زبان تہ پیکر زیادہ موافق تہ اثردار بناونہ آمتۍ۔
شوق سند غزل اوس وقتہ کہ جبرہ کس نتیجس منز فرد سنزِ بے چارگی رنگہ رنگہ پیش کران۔ یہ بے چارگی چھیہ کنہِ کنہِ خۅد فریبی ہنز شکل تہِ رٹان تہ طنز تہِ چھہ بارسس یوان۔ امۍ سندس غزلس منز چھیہ زیادہ ٹھوس تہ جسمانی لفظ، پیکر تہ استعارہ ورتٲوتھ اکھ الگ وتھ کڈنچ کوشش۔ امس چھہ شعر ظاہری ہیژ علاوہ مضمونو رنگۍ تہِ ازۍ کین فکری تقاضن ہم آہنگ بناونک شوق۔ یہ چھہ پامال مضمونن نشہ پنن غزل شعوری طور دور رٹان۔
واریاہن شاعرن برعکس چھہ نہ شوق سند غزل رسالس منز راوان، بلکہ چھہ یہ یکدم پانس کن متوجہ کران۔ کینہہ شعر:
موسم ڈٔلتھ تہِ کل چھیہ خیالس بہ کیا ونس
خوشبو لبُن یژھاں چھہ گلابس بہ کیا ونس
ڈج وڈرِ پتھ یہ ڈولۍ تہ ڈلۍ نظرِ تاپہ پرنگ
یتھ جایہ تیۍ کہرۍ میہ ونیم وس بہ کیا ونس
پشرن میہ پرانۍ بانہ ڈۅکرۍ وس دوپن ژہ گر
ہیوکمے نہ دِتھ گرتھ میہ موادس بہ کیا ونس
شہرس اگر سرحد چھہ کڈاں کاڈ ژۅاپارۍ
پریتھ کانسہِ پنن حلقہ ژمان کیازِ چھہ باسان
یُس یوت کراں جشنہ زِ آزاد چھہ آدم
سے تیوت مگر پانہ پھسان کیازِ چھہ باسان
خوفہ ہتۍ ٲسۍ اکھ اکس لٲرتھ
اتحادک کمال ہاواں ٲسۍ
از بہ وچھتھس شنلۍ سِرن ہند وٹھ
زیرِ پھۅلہو تہ وۅندہ باواں ٲسۍ


text:
گلریز
1945 ہس منز بنوو مرزا عارفن اکھ ادبی تنظیم "بزم ادب” امی تنظیمہ کہ طرفہ دراو گلریز رسالک گۅڈنیک شمارہ نومبر 1952 ہس منز۔ اتھ چھہ بانی مرزا عارف تہ ترتیب امین کامل تہ پرنٹرپبلشرمحمد صدیق کبروی چھپتھ۔ فروری 1953 منز آو کامل سبکدوش کرنہ تہ محی الدین حاجنی تہ عبدالحق برق بنییہ کامل سنزِ جایہ ترتیب کار۔ 1955 ہس منز بند گژھتھ، آو 1961 منز یہ رسالہ دوبارہ کڈنہ، مرزا عارفن رٹۍ غلام نبی خیال تہ مرزا حبیب الحسن پانس سیتۍ۔
بزم ادب اوش کاشر ادبک اکھ اہم تنظیم۔ اتھ منز ٲسۍ کاشرِ ادبکۍ بڈی بڈۍ ادیب حصہ نوان۔ پننۍ نگارشات پران تہ تمن پیٹھ اوس بحث سپدان۔
Gulrez November 1952
گلریز نومبر 1952
Gulrez December 1952
گلریز دسمبر 1952
Gulrez March 1953
گلریز مارچ 1953
Gulrez August 1953
گلریز اگست 1953
Gulrez November 1960
گلریز نومبر 1960
Gulrez January 1961
گلریز جنوری 1961
Gulrez February 1961
گلریز فروری 1961
Gulrez March 1961
گلریز مارچ 1961
Gulrez April 1961
گلریز اپریل 1961
Gulrez May 1961
گلریز مے 1961
Gulrez July 1961
گلریز جولایی 1961


text:
غلطی
ناجی منور چھہِ کلیات محمود گامی یس منز "شیرین خسرو” مثنوی ہندس متنس منز اکھ شعر یتھہ پاٹھۍ دوان:
شفیقا خاصہ اوسس ناو شاپور
بخلوت محرم اسرار مستور
شاپور ناوس تل چھہِ اکھ نوٹ یتھہ پاٹھۍ دوان:
"(1) نظامی ین چھہ پننہِ کتابہِ منز "شاور” لیوکھمت، قلمی نسخس منز تہِ چھہ شاور لیکھتھ۔”
مثنوی منز چھہ متنس اندر ناجی گوڈنکس حصس منز شاپور دوان، البتہ چھہ پتمس حصس منز شاپور بدلہ شاور دوان۔ اتھ حصس متعلق چھہ ناجی ونان زِ تم ستہ ہٲٹھ شعر چھہ اڈلیکہِ قلمی نسخہ پیٹھہ نقل کرنہ آمتي۔
ناجی یس چھہ کیاہ تام مغالتہ گومت۔ نظامی سنزِ مثنوی منز چھہ نہ کُنہِ جایہ شاور دتھ بلکہ چھہ شاپور دتھ۔ سے اوس ناو خسرو سندس خاص دوستس۔ یہ شاور کتہِ آو یہ چھہ نہ معلوم۔ ناجی ین کتھ کتابہِ منز چھہ شاور وچھمت، حالانکہ نظامی سنز مثنوی آسہِ یمو پانہ وچھمژ۔
اڈلیکہِ نسخک شارو ہیکہ کاتب سنز غلطی ٲستھ، میہ چھہ باسان یہ لفظ آسہِ کاتبن کنہ بوزمت۔ شاپور بدلہ آسین شاور بوزمت۔
نظامی سنزِ مثنوی منز چھہ یہ ناو گوڈنی اتھۍ شعرس منز یوان یمیک ترجمہ محمود گامی ین کورمت چھہ:
ندیمی خاص بودش نام شاپور
جھان گشتہ ز مغرب تالھاور
ناجی چھہ محقق۔ اگر یژھہ غلطی محققن گژھن، اسہِ مقلدن کیا بنہِ۔
ترت
محمد یوسف ٹینگ چھہ اتھ کلیات محمود گامی یس عرض ناشرس منز ونان:
"میانہِ تحقیقہ موحب کٔر تمۍ (محمود گامی ین) فارسی زبانۍ ہنز اکھ مثنوی گوڈنچہ لٹہِ کاشرۍ پاٹھۍ ترجمہ تہ پتہ بۆرن پننہِ زبانۍ ہند ہلم امہ شاندار زبانۍ ہندیو گوہر پارو سیتۍ۔”
یا تہ چھہ نہ یہ جملہ لیکھن تۆگمت۔ حالانکہ کتھ چھیہ نہ فلسفیانہ ز نثر لیکھنس ییہ دقت، نتہ چھہ یہ ٹینگ سند مضحکہ خیز تحقیق۔ اکہ طرفہ چھہ ونان "میانہِ تحقیقہ موجب” یعنی تحقیق چھن کۆرمت تہ بییہ طرفہ چھہ ونان "اکھ مثنوی” یعنی یہ چھیہ نہ پتاہ کۅس مثنوی چھیہ۔ کِنہ یہ چھیہ بلۍ گیلا برونہہ کُن تراومژ تاکہ ینہ خلق ونن زِ محمود گامی یس پیٹھ چھہ صرف ناجی ین تحقیق کۆرمت، تہِ چھہ میہ (ٹینگن) تہِ کۆرمت۔
مثنوی ین ہنز گرند
ناجی منور چھہ کلیات محمود گامی یس منز داہ (10) مثنوی دوان۔ امہ برونہہ چھہ رسول پونپر اکس مضمونس منز ونان ز محمود گامی ین چھیہ ٲٹھ نو مثنوی لیچھمژہ۔ امہ برونہہ چھہ محمود احمد اندرابی اکس مضمونس منز لیکھان ز محمود گامی ین چھیہ نو مثنوی لیچھمژہ۔ گویا ناجی منور چھہ کلیات کس دویمس ایڈیشنس منز اکھ مثنوی ژرے دوان۔ مگر کلیات کہ امہ ایڈیشنہ برونہہ چھہ شفیع شوق اکس مضمونس منز ونان ز محمود گامی ین چھیہ کاہ (11) مثنوی لیچھمژہ۔ میہ باسان شوقن چھیہ ٹینگ سنز یہ "تحقیقہ موجب” "اکھ مثنوی” تہِ شمارس تھاومژ، نتہ زن گوژھ سہ پننسے بٲیس پژن۔ حالانکہ "کاشر ادبک تواریخ” کتابہ منز چھن یمن ہند تعداد داہے (10) وونمت۔


text:
کٲنسہِ ادیب سند صحیح مقام مشخص کرُن چھہ واریاہس حدس تام تسنزِ حیاتی منز ناممکن، خاص کر کشیرِ ہشہِ لۅکچہ جایہ ییتہِ اکھ اکس کالہ پگاہ بُتھ دین چھہ آسان۔ یوت تام تسند عہدہ، اثرو رسوخ، لحاظہ، تسندۍ دوست، دشمن تس اندۍ پکھۍ روزن، تسندِ ادبی کارنامہ کھۅتہ روزِ شخصی معاملن ہند عمل دخل زیادہ۔ تس پتہ تہِ ہیکہِ نہ توت تام صحیح مقام مشخص سپدتھ یوت تام تسندۍ شاگرد تہ احسان مند تہ شخص پرست اندۍ پکھۍ آسن۔ گویا صحیح مقام پراونس چھہ اکس ادیبس خاص کر یژھن لۅکچن جاین زہ تریہ پیہ پرارُن پیوان۔
ذاتی تعلقاتن منز ٹیچھر یِتھ کور محمد یوسف ٹینگن پٔنژہ ترہ ؤری برونہہ یہ فیصلہ زِ سہ ہیہِ نہ کُنہِ جایہ امین کامل سند ناوے، سواے تیلہ ییلہ تمس پنن بوس لوژراون آسہِ۔ امہ فیصلہ کنۍ سپز ہمعصر شاعرن پیٹھ ٹینگ سنز راے ہمیشہ خاطرہ مشکوک، تکیازِ امۍ سندس تنقیدی میزانس چھہ وۅنۍ سنگ، خاص کر ییلہ زن اسہِ پتاہ چھیہ زِ ٹینگ سند تنقید چھہ قدر شناسی تہ تجزیس منز کم تہ ادبی مرتبہ بازی، توایخ سازی تہ فیصلہ صادر کرنس منز زیادہ دلچسپی تھاوان۔ تمۍ سندِ تنقیدچ زبان، تعلی تہ جذباتی شان چھہِ اتھ صحافتی تہ سیاسی رنگ دوان۔ صحیح تنقید چھہ فیصلہ صادر کرنہ بجایہ تتھ قدر شناسی منز یقین تھاوان یۅس تشریح تہ تجزیس پیٹھ مبنی چھیہ آسان۔
بیاکھ مسلہ چھہ یہ زِ کاشرس ادبس منز یُسے پرن وول چھہ سُے چھہ شاعر تہ یُسے شاعر چھہ سے چھہ نقاد تہِ۔ (شاعر سنزِ جایہ ہیکِو افسانہ نگار تہِ پٔرتھ!) اتھ صورت حالس منز چھہ غیرجانبدار تنقید کہِ پریتھُنک امکان سیٹھا کم آسان۔ یہ کتھہ پاٹھۍ چھہ ممکن زِ رحمن راہی سند تنقید آسہِ غیرجانبدار تکیازِ ییلہ سہ مثلا ہمعصر شاعری پیٹھ مضمون لیکھان چھہ تمہِ ساتہ چھیہ تسنز پننۍ شاعری تہِ براہ راست یا بالواسطہ یا اشارتا زیربحث آسان! یا ییلہ رفیق راز یس پانہ غزلہ کے شاعر چھہ ہمعصر غزلس پیٹھ مضمون لیکھان چھہ، باقی اہم شاعرن متعلق کٲژا صحیح تہ خالص ہیکہِ تسنز راے ٲستھ؟ شفیع شوق کوتاہ احسان فراموش بٔنتھ لیکھہِ ہمعصر ادبی صورت حالس متعلق پنن تنقید؟
اتھ صورت حالس منز چھیہ اکثر چالاکی تہ ژۅیہ پریتھان تہ ٹڈ کرنکۍ موقعہ تلاش کرنہ یوان۔


text:
زٲژ:وِکیٖپیٖڈیا نؠصِف رٲچھؠ کٔرِتھ مَنصوبہٕ صَفہٕ
زٲژ "وِکیٖپیٖڈیا نؠصِف رٲچھؠ کٔرِتھ مَنصوبہٕ صَفہٕ" مَنٛز صَفہٕ
یِم صَفہٕ چھِ یَتھ زٲژ مَنٛز، کُل 31
ت
ح
- مَدَتھ:حَوالہٕ تَعارُف ظٲہِر اؠڈِٹ خانَس مَنٛز/1
- مَدَتھ:حَوالہٕ تَعارُف ظٲہِر اؠڈِٹ خانَس مَنٛز/2
- مَدَتھ:حَوالہٕ تَعارُف ظٲہِر اؠڈِٹ خانَس مَنٛز/3
- مَدَتھ:حَوالہٕ تَعارُف ظٲہِر اؠڈِٹ خانَس مَنٛز/5
- مَدَتھ:حَوالہٕ تَعارُف کوڈ اؠڈِٹ خانَس مَنٛز/4
- مَدَتھ:حِکمَتہِ عَملی تہٕ ہؠدایتَن ہُنٛد تَعارُف/1
- مَدَتھ:حِکمَتہِ عَملی تہٕ ہؠدایتَن ہُنٛد تَعارُف/2
- مَدَتھ:حِکمَتہِ عَملی تہٕ ہؠدایتَن ہُنٛد تَعارُف/3
- مَدَتھ:حِکمَتہِ عَملی تہٕ ہؠدایتَن ہُنٛد تَعارُف/تَمام


text:
غزل بقلم غلام رسول سنتوش
اکھ نہایت تخلیقی انسان۔ مصور، شاعر، نثر نگار، رسالہ ساز ، مزاح نگار یُتھ زِ کاشرس منز تقریبا کنی مثال۔ وچھو یہ غزل، کوتاہ مارۍ موند چھہ۔
پانہ صحرا چھہِ سایہ کیا سا کرو
گل تہِ گژھونۍ چھہ ضایع کیا سا کرو
آیہ دنیا تہ درایہ ازلکۍ شر
بییہ تہِ شر ہیتھ وۅں درایہ کیا سا کرو
گۅڈہ تہِ راوی چھہِ ونہِ تہ راوٲنی
یس و تس لگۍ بلایہ کیا سا کرو
قبرِ تنہا ویپن تہِ گوو مشکل
وٲنسہِ سومبرتھ کمایہ کیا سا کرو
اکھ شبا چھا تہ گزرِ صبحس تام
زندگانی چھیہ بایہ کیا سا کرو
قد میہ بوزتھ روٹم حدس اندر
تالہِ کنۍ ہے تہ آیہ کیا سا کرو


text:
مَدَتھ:تَعارُف وِکیٖپیٖڈیا رَہنُمٲیی/3
تَعارُف
وِکیٖپیٖڈیا رَہنُمٲیی
ناو جاے
صَفَسن ہٕنٛد قسٕم
صَفہٕ تَلاش
صَفہٕ کِتھ پٲٹھؠ ژھانٛڈو
صَفہٕ تَوٲریٖخ
پرٛانؠ گَردان وُچھِو
رُجوع مُکرَر تہٕ مُختَصر وَتھ
صٲرِف بیٚیِس جاے واتٕناوُن
کارآمد لِنکہٕ
صَفہٕ یِم ضروٗرَتھ چھِ لَگان
خُلاصہٕ
وُچھِو تُہؠ کیا ہیٚچھوہ
تَلاش ڈَبہٕ چھُ صَفَس ہؠرٕ کھووُرِ طَرفہٕ آسان. اَتھ مَنٛز مَضموٗنَن ہٕند ناو دَرٕج کٔرِتھ ہیٚکِو تُہؠ مَضموٗن تَلاش کٔرِتھ. لَفٕظ لیٚکھنَس دۄران چھِ تَلاش تَجویٖز تہِ دیِنہٕ یِوان یَمہٕ سٟتؠ مَضموٗن تَلاش کَرُن چھُ سَہَل گَژھان.
اگر تُہؠ کانٛہہ لَفٕظ لیٚکھِو تَلاش ڈَبَس مَنٛز یُس نہٕ مَضموٗنُک عُنٛوان آسہِ تہٕ دَبٲوِو تَلاش بَٹَن، تُہؠ وُچھِو اَکھ مُکَمَل تَلاش صَفہٕ، اَتھ صَفَس پؠٹھ چھِ تَمام تِم مَضموٗن یِوان ہاونہٕ یِمَن مَنٛز یہِ تَلاش لَفٕظ آسہِ. تُہؠ ہیٚکِو اَتھ صَفَس پؠٹھ آتَک شیٖشہٕ بَٹُن دَبٲوِتھ یس کیٚنٛہہ تَلاش ڈَبَس مَنٛز دَرٕج کٔرِتھ تہِ امَہِ پَتہٕ "یَتھ مَنٛز..." لِنک دَبٲوِتھ. مِثال، اگَر تُہؠ وُچھُن آسہِ زِ کٔشیٖر لَفٕظ کٔژَن مَضموٗنَن مَنٛز چھُ یِوان.
تَلاش صَفہٕ چھُ اِختِیار دِوان تَلاش کُنہِ مَخصوٗص ناوجاے مَنٛز کَرنہٕ خٲطرٕ. تُہؠ ہیٚکِو کانٛہہ ناوجاے مُنتَخٕب کٔرِتھ یَتھ مَنٛز تَلاش ییٚہِ اَنٛجام دِینہٕ.
زٲژ
بیٛاکھ اَکھ اَہَم طٔریٖقہٕ صَفہٕ تَلاش کَرنُک چھُ زٲژ مَنٛز تَلاش کَرُن. یِم زٲژ چھِ مَضموٗنَس تَلہٕ کَنہِ آسان تہٕ یِمَن مَنٛز چھِ ہِوے مَضموٗن آسان مِثال
[[زٲژ:لوٗکھ]]، اَتھ زٲژ مَنٛز آسَن صِرِف تِم صَفہٕ یِم اِنسانَن مُتلِق آسین.


text:
کشیمری زبان اور شاعری حصہ دوم اندر چھہ آزاد حسن شاہ بیدل سند بٲتھ دوان:
سنہ کۆرنم چانۍ امٲرۍ یے لو
زار ونہے بوزی ونہارۍ یے لو
مہجورن چھہ اتھۍ پیٹھ پنن بٲتھ وونمت یس کلیات مہجور صفحہ 103 تہ 104 پیٹھ دنہ چھہ آمت۔ یہ بٲتھ چھہ مہجورن دراصل حسن شاہ سندس بٲتھس جوایا وونمت۔ بٲتھ چھہ یتھہ پاٹھۍ دنہ آمت
طوطہ وولمت چانۍ امارۍ یے
سوز دل میون بوز ونہارۍ یے
جامہ وۅزلۍ کامہ دیو لٲگتھ دراو
شامہ ژھایے روگہِ روگہِ باغس دراو
پوشہ چمنن مشک گۆو جارۍ یے
سوز دل میون بوز ونہارۍ یے
وارہ کارہ چھہ اتھ بٲتھ منز "لو” پیومت۔ دراصل ٲسۍ پرانہ زمانہ لوکھ بٲتن منز آخری لفط یس مکرر یوان آسہِ ہے اکی لٹہِ لیکھان۔ شاید چھہ مہجور سندین کاغذن منز تہِ یہ بٲتھ یتھے پاٹھۍ لیکھتھ، تور تام چھہ نہ کلیاتک اصل ترتیب کار ووتمت تہ نہ نقلی ترتیب کار۔
بٲتک صحیح پاٹھ چھہ یتھہ پاٹھۍ
طوطہ وولمت چانۍ امارۍ یے لو
سوز دل میون بوز ونہارۍ یے لو
جامہ وۅزلۍ کامہ دیو لٲگتھ دراو
شامہ ژھایے روگہِ روگہِ باغس دراو
پوشہ چمنن مشک گۆو جارۍ یے لو
سوز دل میون بوز ونہارۍ یے لو
اتھ بٲتس چھہِ یمن مصرعن منز تہِ غلطی
گلاب تھرِ وولمت سنبلو نال
وارہ وچھتھ مارہ متہِ یتہ ساتھا
صحیح مصرعہ گژھن یم آسنۍ:
چھہ گلاب تھرِ وولمت سنبلو نال
وارہ وچھہتھ مارہ متہِ یتہ ساتھا
آخری مصرعہ تہِ چھہ غلط دنہ آمت
معنہِ اتھ کیا بوزن ہندوارۍ یے
یہ چھہ نہ بالکلے وزنس منز۔ ہیرہ پیٹھہ بون تام سورے وزنس پیٹھ تہ یہ اکھ مصرعہ بے وزن، ضرور چھیہ پرنس منز غلطی گمژ۔ امچ چہ صحیح شکلہِ ہنز تلاش چھہ جاری۔ دور چھس، نتہ آسہم امیک صحیح پاٹھ تہِ ژھونڈمت۔


text:
مَدَتھ:اؠڈِٹ نامَنظور کَرُن
وِکیٖپیٖڈیاہَس پؠٹھ چھُ اؠڈِٹ نامَنظور کَرُنُک مَطلب چھُ اؠڈِٹ رَد کَرُن یا اَمہِ اؠڈِٹُک اَثر مۄکلاوُن۔ اَمہِ سٟتؠ چھُ اَمہِ پرٛون اؠڈِٹ گَردان جٲری گَژھان۔ اؠڈِٹ نامَنظور مَنٛز چھُنہٕ صِرِف رَد کَرُن یِوان، بٔلکہِ چھِ اَتھ مَنٛز تِم تَمام طٔریٖقہٕ یِوان یِمو سٟتؠ پرٛانہِ گَردانُک مَتَن چھُ مُکَمَل یا کیٚنٛہہ حِصہٕ واپَس یِوان.
کُنہِ ساتہٕ چھُ اؠڈِٹ نامَنظور کَرُن ضۆروٗری آسَن، اَگر صٔحیٖح اؠڈِٹ ہیٚیہِ نامَنظور کَرنہٕ، اَمہِ سٟتؠ چھُ نامَنظور کَرَن وٲلِس صٲرِفَس خَطرٕ بُلاک گَژنُک۔ نامَنظور کَرنَس دوران گَژھِ نہٕ اؠڈِٹ جَنٛگ کَرنہٕ یُن.
نامَنظور کَرنہٕ برٛونٛہہ[اؠڈِٹ]
کانٛہہ تہِ اؠڈِٹ نامَنظور کَرنہٕ برٛونٛہہ گَژھِ اَتھ صٔحیٖح پٲٹھؠ جانچ پَرتال کَرنہٕ یُن، تِکیٛازِ اَمہِ سٟتؠ چھِ بیٚیِس صٲرفہٕ سٕنٛز شَرکٔژ خطم گَژھان.
اؠڈِٹ نامَنظور کَرُن چھُ کُنہِ ساتہٕ ضۆروٗری آسَن۔ مَگر اَصٕل نیٖتھ اؠڈِٹ نامَنظور کَرُن چھُ غَلَط تہِ اَمہِ سٟتؠ چھِ نامَنظور کَرَن وول صٲرِف بُلاک کَرنہٕ یِوان.
دَستی نامَنظور کَرُن[اؠڈِٹ]
اؠڈِٹ نامَنظور کَرنَس چھِ واریاہ طٔریٖقہٕ اَکھ نٔو اؠڈِٹ چھُ کَرنہٕ یِوان تہٕ غَلَط مَتَن چھُ ہَٹاونہٕ یِوان یا غَلطی سان مِٹاونہٕ آمُت مَتَن چھُ بَحال کَرنہٕ یِوان۔ تُہؠ ہیٚکِو یہِ پرٛانہٕ گَردان مَنٛز مَتَن نَقٕل تہٕ چِپکٲوِتھ اَنجام دِتھ. تُہؠ ہیٚکِو پرٛون گَردان تہِ بَحال کٔرِتھ. یہِ کَرنہٕ خٲطرٕ کٔرِو؛
- "تَوٲریٖخ وُچھِو" بَٹنَس پؠٹھ کِلِک یُس صَفَس پؠٹھٕ چھُ آسَن۔ اَمہِ سٟتؠ چھِ صَفٕچ تَوٲریٖخ اِظہار گَژھان.
- پرٛانہٕ گَردان کِس وَقٕت تہٕ تٲریٖخ (مِثال؛ 1 جَنؤری 1970) لِنکہٕ پؠٹھ گَژھِ کِلِک کَرنہٕ یُن، یَتھ گَردانَس تُہؠ تَبدیٖلی آسہِ اَنٕنؠ۔ تُہؠ وُچھِو اَکھ اِطلاع یَمہِ حِصاب؛
"یہِ چھُ اَکھ پرٛون گَردان یَمہِ صَفُک، یُس صٲرِف مِثال (کَتھ | شرکت) چھُ اؠڈِٹ کۆرمُت 00:00, 1 جَنؤری 1970 (مِثال اؠڈِٹ خُلاصہٕ). یہِ یو آر ایل (URL) چھُ یَمہِ گَردانٕچ لِنک، یۄس حالٕک گَردان نِش مُختَلِف آسہِ.
- اؠڈِٹ بَٹنَس پؠٹھ کٔرِو کِلِک یُس پؠٹھٕ کَنہِ چھُ آسَن. تُہؠ وُچھِو اَکھ اِطلاع یَمہِ حِصاب:
تُہی چھِو یَمہٕ صَفُک اَکھ پرٛون گَردان اؠڈِٹ کَران. اَگر تُہؠ اؠڈِٹ شایع کٔرِو، اَمہِ پَتٕک تَمام گَردان گَژھَن رَد. تُہؠ پَزھِ حالُک گَردان اؠڈِٹ کَرُن.
- اؠڈِٹ ہٕنٛز نُمٲیِش وُچھِو.
- اؠڈِٹ کٔرِو شایع.
- صَفہٕ تَوٲریٖخ مَنٛز، ییٚہِ تُہُنٛدِس اؠڈِٹَس (ٹیگ: رَد کَرُن اِضافہ کَرنہٕ)
- یَختِیٲری طور: ہیٚکِو تُہؠ کَتھ صَفَس پؠٹھ اَتھ مُتلِق اِطلاع دِتھ.
رَد کَرُن[اؠڈِٹ]
میٖڈیاوِکی سافٹٕویر چھُ صٲرِفَن یَختِیار دِوان زِ تِم چھِ اؠڈِٹ نامَنظور ہیٚکَن اؠکہِ بَٹنہٕ سٟتؠ صَفہٕ چہِ تَوٲریٖخ مَنٛز. اَمہِ سأری چھِ نہٕ باقی اؠڈِٹ نامَنطور کَرنہٕ یِوان. یہِ اَنجام دِمہٕ خٲطرٕ گَژھِ گوڈٕ صَفہٕ تَوٲریٖخ یا فَرَق وُچھنہٕ یِنؠ تہٕ اَمہِ پَتہٕ "رَد" بَٹُن دَباونہٕ یُن۔ سافٹٕویر چھُ سُہ گَردان تَخلیٖق کَران یَتھ مَنٛز غٲر ضۆروٗری اؠڈِٹ چھُ ہَٹاونہٕ یِوان تہٕ اَمہِ پَتٕک باقی اؠڈِٹ چھِ بَرکَرار روزان۔ اَتھ چھُ اَکھ اؠڈِٹ خُلاصہٕ تہِ جوڈٕنہٕ یِوان. اؠکہِ کھۄتہٕ زیٛادٕ اؠڈِٹ تہِ چھِ رَد کَرنہٕ یِوان تہٕ یِمو سٟتؠ چھِنہٕ کانٛہہ فَرَق پؠوان.
موبٲیِل[اؠڈِٹ]
موبٲیِل سایِٹہٕ مَنٛز چھُنہٕ رَد بَٹُن گۄڈٕ دٕستِیاب آسَن۔ اَگر ایڈوانسڈ طَرٕزَس چھُ ییٚلہِ ترٛاونہٕ یِوان تیٚلہِ چھُ رَد بَٹُن صَفہٕ تَوٲریٖخ مَنٛز اِظہار گَژھان مَگر فَرَق صَفَس پؠٹھ چھُنہٕ دٕستِیاب آسَن.
رولبیک یا واپَس نِیو[اؠڈِٹ]
اِنتِظٲمؠَن تہٕ اؠڈِٹَرَن یِمَن رولبیک حَق آسہِ چھِ یِم صَلٲہِیتھ آسَن؛
- یِمَن چھِ واپَس نِیو بَٹُن اِظہار گَژھان.
- یِم چھِ تَمام پَتُس پَتہٕ اؠڈِٹ کأنسہ صٲرِف سٕند رَد ہیٚکان کٔرِتھ.
- یِم اؠڈِٹ واپَس نِنہٕ خٲطرٕ چھِنہٕ یِمَن تَصدیٖق کَرُن پؠوان.
- اَتھ اؠڈِٹَس چھُ خودکار طور اؠڈِٹ خُلاصہٕ دَرٕج گَژھان، تہٕ چھُ لۄکُٹ اؠڈِٹ طور شایَع گَژھان.
واپَس نِیو لِنک چھِ رُکُن شَرکٔژ صَفَس، نَظرِ تَل فِہرِست صَفَس، نٔو تَبدیٖلی صَفَس، صَفہٕ تَوٲریٖخ صَفَس تہٕ فَرَق صَفَس پؠٹھ اِظہار گَژھان۔ واپَس نِیو بَٹُن دَبٲوِتھ گَژھَن ٲخری صٲرفہٕ سٕنٛز سَرکٔر رَد تہٕ اَمہِ پَتہٕ وٲتِو تُہؠ فَرَق صَفَس پؠٹھ.
واپَس نِیو بَٹُن یَتھ رولبیک بَٹُن تہِ وَنان چھِ چھُ یَمہِ حِصاب ظٲہِر گَژھان؛
واپَس نِیو بَٹُن چھُ واریاہ تیز آسَن.
- اَتھ خٲطرٕ چھُنہٕ فَرَق صَفہٕ وُچھُن ضۆروٗری.
- اَتھ دوران چھُنہٕ اؠڈِٹ خُلاصہٕ دیُن پؠوان


text:
مَدَتھ:تَصویٖر تَعارُف کوڈ اؠڈِٹ خانَس مَنٛز/1
تَعارُف
تَصویٖر تَعارُف
تَصویٖر اَپلوڈ
واریاہ اَصٕل کٲم
تَصویٖر اِستِمال
تَصویٖر مَضموٗنَن مَنٛز اِستِمال کَرٕنؠ
خُلاصہٕ
وُچھِو تُہؠ کیا ہیٚچھوہ
وِکیٖپیٖڈیا پؠٹھ تَصویٖر، آڈیو یا ویٖڈیو اِستِمال کَرنہٕ خٲطرٕ گَژھِ گۄڈٕ سۄ اَپلوڈ کٔرِتھ آسٕنؠ. مَگر وِکیٖپیٖڈیاہَس پؠٹھ میٖڈیا اَپلوڈ کَرنَس چھِ کیٚنٛہہ بٕندِش. یہِ مَدَتھ صَفہٕ چھُ اَتھ مُتلِق رول تہ عَملہٕ بَیان کَران.میڈیا اَپلوڈ کرنہٕ خٲطرٕ گَژھِ گۄڈٕ اَکھ کاتہِ آسُن کھاتہٕ تَخلیٖق کَرُن چھُ سَہَل تہٕ مُفُت بیٚیہِ چھِ اَتھ کٲفی فٲہِد.
تُہُنٛد میٖڈیا بَناے مَضموٗن بَہتَر!


text:
وِکیٖپیٖڈیا:مُتعلِق
وِکیٖپیٖڈیا چھےٚ اَکھ آن لاین وؠبسأیٹ یَتھ وِکیٖمیٖڈیا تَنظیم چھےٚ چَلاوان۔ یہٕ چھےٚ اَکھ مَنصوٗبہٕ یۄس مَدَتھ چھےٚ کَران اَکھ دُنؠ یا بَناونَس مَنٛز یێتہِ پرٛؠتھ کانٛہہ ہیکہِ تَمام عٔلِم جَمع کَرنَس مَنٛز مَدَتھ کٔرِتھ۔ وِکیٖپیٖڈیا ہیٚکہِ پرَٛتھ کانٛہہ آزٲدی سان اؠڈِٹ کٔرِتھ۔ یہِ چھُ واریاہَن زَبانَن مَنٛز موٚجود یِمَن مَنٛز اَنٛگریٖزی وکیٖپیٖڈیاہَس پؠٹھ زیادہ مَضموٗن چھِ، یۄس ساروے کھوتہٕ گۄڈٕ آو تَخلیٖق کَرنہٕ۔
وِکیٖپیٖڈیا چھُ اَکھ مَنصوٗبہٕ یَتھ رزاکار لوٗکھ چھِ لیٚکھان۔ پرٛتھ کانٛہہ ہیٚکہِ اَتھ عٔلِمہٕ کِس زٔخیٖرَس اِضافہٕ کرنَس مَنٛز مَدَتھ کرٛتھ۔ اِضافہٕ کَرنُک مَطلَب چھُ نٔو صَفہٕ بَناونؠ، موجودٕ صَفَن مَنٛز مَتن تہٕ حَوالہٕ بَڑاوُن، تَصویٖرٕ رَلاونؠ تہٕ باقی کامہِ۔
باقی زَبانہٕ[اؠڈِٹ]
یہِ وِکیٖپیٖڈیا چھُ کٲشرِس مَنٛز لؠکھنہٕ آمُت۔ باقؠن زَبانَن مَنٛز تہِ چھُ وِکیٖپیٖڈیا دٕستِیاب؛ کیٚنٛہہ بٔڈؠ وِکیٖپیٖڈیا چھِ بۄنہٕ کَنہِ:
-
۱۰،۰۰،۰۰۰ کھۄتہٕ زیادٕ مَضموٗن
-
۲،۵۰،۰۰۰ کھۄتہٕ زیادٕ مَضموٗن
-
۵۰،۰۰۰ کھۄتہٕ زیادٕ مَضموٗن


text:
وِکیٖپیٖڈیا:غٲر آزاد مَواد
غٲر آزاد مَواد چھُ سُہٕ مَواد یَس وِکیٖپیٖڈیاہَس پؠٹھ استِمال چھُ گَھان اصلہٕ کامہِ خٲطرٕ مَگر اَمُک اِجازَت نام چھُنہٕ دٕستِیاب.
پالسی[اؠڈِٹ]
شٲمِل وِکیٖپیٖڈیا:غٲر آزاد مَواد مٕیار پؠٹھٕ؛ یہِ چھُ چالو حِکمَتہِ عَملی ہُنٛد حِصہٕ
وِکیٖمیٖڈیا فونڈیشَن لایسَنِگ پالسی ریزولوشَن 23 مارٕچ 2007، مُطٲبِق چھُ یہِ دَستاویز ایکزَمپشَن ڈوکٹرایِن پالسی کٲشِرس وِکیٖپیٖڈیاہَس خٲطرٕ.
وَضاحَت[اؠڈِٹ]
- وِکیٖپیٖڈیا کِس آزاد مَواد تَحقیٖق کَرنس تہٕ کٲنسہٕ تہٕ رُکُن سٔنز دٕسؠ تَبدیٖلی کِس مِشَن، سَہارٕ.
- قونوٗنی مَسلو نِش بَچُن، ٲر آزاد مَواد کَم کٔرِتھ.
- غٲر آزاد مَوادُک صحیح اِستِمال تاکہِ اَکھ اصل اِنساکلوپیٖڈیا ییہِ تَیار کَرنہٕ.
حِکمَتہِ عَملی[اؠڈِٹ]
غٲر آزاد مَواد یَتھ مَننز تَمام تَصویٖر، آڈیو، ویڈیو یا باقی میٖڈیا فَیِل یِمَن نہٕ آزاد مَواد لاسَن چھِ آسَن— ہیکَن کٲشرِس وِکیٖپیٖڈیاہَس پؠٹھ خٲلی تیٚلہِ اِستِمال کَرنہٕ یِتھ اَگر یِم دِینہٕ آمِت 10 مٕیار آسَن پاس کَرن.
- آزاد مُتبٲدِل چھُنہٕ دٕستِیاب. غٲر آزاد مَواد ییہِ خٲلی تیٚلہِ اِستِمال کَرنہٕ اگَر آزاد مُتبٲدِل آسہِ نہٕ دٕستِیاب یا یِیہِ نہٕ بَناونہٕ، یُس یِشی کٲم دِیہِ
- تِجارتی مۄقَن ہُنٛد اَحتِرام. غٲر آزاد مَواد چھُنہٕ اَمہِ حِساب اِستِمال کَرنہٕ یِوان زِ اَمہِ سٟتؠ مۄقلہِ اَصلی کاپیرایٹَ مَوادَس اہمِیتھ.
- کَمس کَم اِستِمال:
- تعداد کَم کھوتہٕ کَم غٲر آزاد مَواد گَژھہِ اِستِمال کَرنہٕ یُن۔ واریاہ ایٹَم غٲر آزاد مَوادُک گَژھَن نہٕ اِستِمال کَرنہٕ یِن اَگر اَکھ ایٹم ہیکہِ مَعلوٗمات فراہَم کٔرِیھ.
- حِصہٕ کَم کھوتہٕ کَم حِصہٕ گَژھہِ اِستِمال کَرنہٕ یُن، مُکَمَل کٲم گَژھہِ نہٕ اِستِمال کَرنہٕ یِن۔ مِثال کَم ریزولوشَن تَصویٖر گَژھہِ اِستِمال کَرنہٕ یِن، مُکَمَل کٲم ہیکہِ کاپیرایٹَ تَحَت مَسلہٕ بٔنِتھ۔ یہِ چھُ فَیِل ناوجاے پؠٹھ لاگوٗ گَژھان.
- پرٛونؠ چھانپ: غٲر آزاد مَواد گَژھہِ سَہ کٲم آسِن یۄس وِکیٖپیٖڈیا نیبرٕ شایع یا عَوٲمی طور پیش چھُ کرنہٕ آمٔژ کاپیرایٹَ مٲلِکھ سٔند اِجازَتہٕ سٟتؠ، یا اَمہِ کامہِ ہُنٛد بیٛاکھ شُمار یُس وِکیٖپیٖڈیا ایڈِٹرَن آسہِ بَنومُت.
- مَواد: غٲر آزاد مَواد چھُ وِکیٖپیٖڈیا عام مَواد مٕیار تھاوَن تہٕ چھُ اِنساکلوپیٖڈیِک آسَن.
- میٖڈیا مَخصوٗص مٕیار: غٲر آزاد مَوادَس چھُ وِکیٖپیٖڈیا میٖڈیا مَخصوٗص حِکمَتہِ عَملی تہِ لاگوٗ گَژھان.
- اَکھ مَضموٗن غٲر آزاد مَواد گَژھہِ کَمس کَم أکس مَضموٗنَس مَنٛز اِستِمال کَرنہٕ یُن.
- عِبارتی اَہمِیَتھ: غٲر آزاد مَواد چھُ تیٚلہِ اِستِمال کَرنہٕ یِوان اَگر اَمہِ سٟتؠ پَرن وٲلِس سمجھ اسٲنی سان یییہِ تہٕ اَمہِ وَرٲے آسہ مَضموٗن ادی لیۄک.
- ناوجاے رُکاوٹھ: غٲر آزاد مَواد چھُ صِرِف مَضموٗنَن مَنٛز اِستِمال کَرنہٕ یِوان (دو ؤتؠ صَفَن مَنٛز نہٕ کیٚنٛہہ)، تہٕ اَہَم ناوجاے مَنٛز. (زٲژ مَنٛز ٹھنبنیل رُکاونہٕ خٲطرٕ گَژھہِ
__NOGALLERY__اِستِمال کَرنہٕ یُن)
- تَصویٖر تَفصیٖل صَفہٕ: تَصویٖر یا میٖڈیا تَفصیٖل صَفَس مَنٛز چھُ:
- اصلی کاپیرایٹ مَوارٕچ نِشادیہی، کاپیرایٹ مٲلِکھ تہٕ پَبلِشَر سُند ناو، تَخلیٖق ؤری.
- اَکھ کاپیرایٹ ٹیگ یُس ہاون چھُ کۄسہٕ وِکیٖپیٖڈیا حِکمَتہِ عَملی چھِ اَمُک اِستِمال جٲیِز مانان.
- پریتھ مَضموٗنُک ناو تہٕ لِنک یَتھ مَنٛز غٲر آزاد مَواد اِستِمال آسہ گَژھان ٹھیٖک اِستِمال مُطٲبِق.
لاگوو[اؠڈِٹ]
- اَکھ فَیِل یَتھ باضٲبتہٕ غٲر آزاد مَواد مٕیار آسہٕ کیٚنٛہہ مَضموٗنَن خٲطرٕ مَگر سارنی نہٕ کیٚنٛہہ، یہِ گَژھہِ نہٕ مِٹاونہٕ یِن۔ بلکہِ گَژھہِ یہِ فَیِل تَمہِ مَضموٗن مَنٛز کَڈنہٕ یِن یَتھ نہٕ اصل غٲر آزاد مَواد مٕیار آسہٕ.
- اَکھ فَیِل یَتھ غٲر آزاد مَواد مٕیارٕچ کَتھ آسہٕ مَگر یہِ آسہِ نہٕ کُنہِ مَضموٗنَس مَنٛز اِستِمال کَرنہٕ آمٔژ ییہِ 7 دۄہ باد مِٹاونہٕ.


text:
نوٹ: از لٔب میہ اکس کاغذس پتہ کنہِ اکھ نظم۔ بہ اوسس ژھانڈان میہ ما آسہِ علامتس متعلق کانہہ مضمون کنُہِ ساتہ رژھروومت۔ یہ چھیم نہ پتاہ یہ کر میہ لیچھمژ۔ چونکہ یہ چھیہ پنسل سیتۍ میانی اتھ لیکھتھ، لہذا آسہ میٲنی نظم۔ دچھنہ طرفہ چھس لیکھتھ: کامل، نادم، راہی، اختر، لون۔ یہ چھم نہ پتاہ نظمہِ ہندۍ بند چھا امی ترتیبہ لیکھنہ آمتۍ کنہ نہ۔ میہ چھہ نہ یادے۔ بییس جایہ چھہِ نظمہ ہندۍ گۅڈنکۍ تریہ بند لیکھتھ نثرکۍ پاٹھی یکجا، سیتی چھس حاشیس منز راہی، کامل، نادم لیکھتھ۔ بہرحال میہ دۆپ کھالون بلاگس۔ یژھہ چھیہ خبر کٲژا نظمہ تہ غزلہ راومژہ۔ میہ اوس نہ زنہے پننۍ چیز رژھراونس یا شایع کرناونس سیتۍ دلچسپی۔ نظم پٔرتھ ترِ تۅہہ فکرِ کیازِ نہ۔ فٲترگیا ہۅ تہِ تہ فٲترگیا یہ تہِ۔
کٲنسہِ ما تگہِ پانژن رستمن سیتۍ نظمہِ ہندۍ بند رلاونۍ؟
پانژھ رستم، پانژھ دریاو
اکھ رستم
پننس دریاوس
پشجین ملرین رکنہِ وسان
بیاکھ خبر کیا لاس لٔبتھ
ڈنگ دتھ بیوٹھ
حبابس منز
بیاکھ چھہ وۅگنین جاین وٲتتھ
کرنجلیو کرنجلیو
ساراں آب
بییس چھہ پۆس کھۆتمت
واوہ طفانس
آب مندان
بیاکھ چھہ پننس دریاوس
پننی گتھہِ منز
ییرہ گۆمت


text:
یتھ تصویرس منز چھہ میہ سیتۍ میانۍ زہ پۅپھترۍ بٲے۔ منزس چھہ شوکت احمد یس کامل صٲبنہ اکس ہمشیرہ سند نیچو چھہ۔ یم چھہ کاپرنس نزدیک گوپال پور روزان۔ دچھنہ طرفہ چھہ ڈاکٹر امتیاز منصور یس کامل صٲبنہِ بییس ہمشیرہ سند نیچو چھہ۔ یم چھہ چھانہ پورِ روزان۔ شوکت احمدنۍ موج تہ مول چھہ کینہہ ؤری برونہہ گذریمتۍ۔ امتیاز منصورن مول تہِ گذریوو کینہہ ؤری برونہہ۔ کامل صٲبس چھہ یمو دۅیو بینیو علاوہ (یمو منزہ اکھ حیات چھیہ) زہ بٲے۔ یمو منزہ اکھ بڈشاہ نگرے روزان چھہ۔ بیاکھ برادر چھکھ کاپرنے روزان۔ ژۅن ریتن اندر گذریہ یمن تریشونی بارنین ہنزہ زنانہ۔ کامل صٲب چھہ یمن سارنے زیٹھ۔ ماجہ ہندس مرنس پیٹھ پیوو میہ یمن تمام جاین تعزیتس گژھن۔ گوپال پور تہِ ووتس، زندگی منز گۅڈنچہ لٹہِ۔ شاید اتھۍ کن وچھتھ دیت میہ شوکت صٲبن نیرن وزِ اکھ سیٹھا مۅلل چیز یتھ تسند بڈۍ بب احمد اللہ حکیم (عرف بوڈ حکیم) تہ تسند بب حکیم ٭٭ رٲچھ ٲسۍ کرمژ۔ ٲخرس ووت یہ شوکت احمدس نش۔ یہ مۅلل چیز چھہ بۅنہ کنہِ پیش۔ یہ چھہ کامل صٲبنۍ اکھ فارسی نظم یوس تمو امۍ سے بڈس حکیمس (عمہ حکیم) سوزمژ ٲس۔ میانہِ خیالہ چھہ یہ کامل صٲبنہِ شاعری ہند اولین دستیاب نمونہ — مگر فارسی پاٹھۍ۔
اے مسیح این زمان و اے حکیم ارجمند
از دم تو ہر کسی بسیار گشت از بہرمند
بر در تو بہر درماں آمدیم از کاپرن
این چہ بوالعجبی است کردی دل ما را دردمند
یک گناہ بے پناہ بر خود روا کردندہاں
آنکہ تشہیر دم عیسی بہ عالم کردہ اند
آتشی در زیر پا دارند عاشق بہر دوست
این ندانند مگر آنہا کہ خود ہم سوختند
تو چہ دانی لذت زہر کہ نوشد این غریق
می خوری در بستی گوپال پورہ شہدو قند
غریق کاشیمری
شوکت احمدن ونن چھہ ز خط اوس کامل صٲبن کالجس دوران لیوکھمت۔ کامل صٲب چھہ اکس جایہ لیکھان زِ تسند مول اوس علاج خاطرہ تس امس حکیمس نش کالج گژھنہ برونہہ نوان۔ اگر تتھ کن گژھو تیلہ چھہ یہ کامل صٲبنہِ کالج اژنہ برونہم چیز۔ کامل صٲبن بابہ صٲب گذرییہ 1939 منز ییلہ تم کالج کس گۅڈنکس ؤریس منز ٲسۍ۔ ممکن چھہ یہ ما آسہِ تمی ؤریک۔ بہرحال تحقیق چھہ جاری۔ حکیم ٭٭ سندس گرس منز کور یمو پتہ رشتہ۔ کامل صٲبن گرہ کوتاہ چھہ امس حکیمس نش متاثر اوسمت، سہ چھہ یتھ نظمہِ منز ظاہر۔ امۍ حکیمن چھیہ کینہہ مسودہ طبس متعلق فارسی پاٹھۍ پتھ کن تراوۍ متۍ۔
میہ ہوو یہ نظم کامل صٲبس۔ واریاہس کالس رود سہ اتھ وچھان، تمہ پتہ زن نہ پہچوننے تہ دیتن واپس۔ پرژھمس یہ کر سا چھتھ ژیہ لیوکھمت۔ دوپن تہِ کس چھہ وۅنۍ یاد۔ دوپمس شوکت اوس ونان یہ چھہ یمو کالجس دروان لیوکھمت۔ تورہ دوپن خبر آسیم۔ 1939 منز اوس کامل صٲب 15 وہُر۔ کامل صٲب اوس یمن دوہن غریق تخلص کران۔


text:
تحریر: صوفی شوکت نیب رسالہ گو ۵۳ وہُر، یعنی تنہ اوسس بہ زینے … واریاہو چیزو علاوہ چھہ امین کامل صابن کاشرس ادبس یہ تہِ اکھ تیتھ دیت یس نہ مشراونہ ہیکہِ […]
مہجور تہ آزاد سندی زہ لولہ نغمہ
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجور تہ آزاد سندی زہ لولہ نغمہ: اکھ تقابلی تجزیہ مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن […]
غلام رسول قاڑو — گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
وازہ محمود سند اکھ شعر
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام اسمأنۍ جانور ناو چھس ندہر تس غذا گاڈہ ہند ماز ہے ویسۍ یے شبیر احمد شاہ: […]
میانۍ افسانہ چھہِ واحد متکلمس منز
نیب رسالن کوٚر معروف افسانہ نگار ہردے کول بھارتی یس سیتۍ تہنزِ تازہ کہانی "گیس بال” کہ تعلقہ کتھ باتھ یۅس بۅنہ کنہِ پیش چھیہ۔ نیب: کہانی ہند بنیادی اسلوب چھہ بیانیہ […]
رابرٹ بلیۍ سندۍ غزل تہ اکھ کتھ باتھ
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ […]


text:
صدف منشی پرژھ فیس بکس پیٹھ سوال زِ رسول میر نس
چون پکنے پرزنوومے ہے دورریے
وولے کستورِیے پیرۍ مے تراو نیرِیے
شعرس منز چھا کستور جانور کنہ جاناوار؟
تریہ جواب آیہ۔ کستور بمعنی جانور۔ مگر سیتی آیہ” نیور” لفظکۍ محتلف معنی برونہہ کن تہ شعرچ تفہیم تہِ۔ نیور:
1۔ بمعنی مرگ (شہناز رشید)
2۔ بمعنی پڈر (ایاز رسول نازکی)
3۔ بمعنی نزدیک (علی شیدا)
خبر شعرن ہنز بہترین تفہیم پیش کرن وول یار نذیر آزاد کتہ؟ بہ اوسس تسنزِ رایہ پیاران، امہ کنۍ زِ سہ چھہ میہ ماہر رسول میر تسلیم کورمت ۔ بہرحال، بہ کرہ نذیر آزاد سنزِ غیر موجودگی منز تسند رول ادا۔ اتھ شعرس منز چھہِ یم تریشوے معنی بیک وقت۔ پرانین شاعرن اوس یہ اکھ زبردست شوق تتھۍ لفظ ورتاونکۍ یم مختلف معنی تجویز کرن۔ یہ اوس شعرک حسن ماننہ یوان۔ مگر ازکل چھہِ اسۍ اکس حتمی معنیس شعرہ منزہ چیرتھ کڈنچ کوشش کران۔ معنی ین پیٹھ تہِ چھہ مجادلہ لگان تہ یتھ کتھہِ پیٹھ تہِ زِ اگر کنہ شعرس اکہ کھوتہ زیادہ شکلہ آسن، تمو منزہ کۅس اکھ چھیہ صحیح۔ اتھ پیٹھ چھہِ سانیو بزرگ ادیبو اکھ اکۍ سندۍ انتخاب رد کرۍ متۍ ، یہ سوچنے زِ یہ تہِ چھہ ممکن ز شاعرن ما آسن پانہ کنہ شعرس نظر ثانی کرتھ الگ الگ شکلہ قایم کرِ مژہ۔ رسول میر سندس شعرس چھہِ تریشوے معنی اتھہ روٚٹ کران۔ یہ چھہ نہ ضروری زِ پریتھ شخص تلہِ بیک وقت تریشونی معنین لطف۔ علی شیدا سند معنی تہِ چھہ نہ کم کینہہ۔ لفظی مناسبت تہِ چھیس ڈوٚکھس۔ دوریے تہ نیریے (یعنی دور تہ نزدیک)۔ شہناز رشید سندس معنیس منز تہِ چھہِ کستور، دور تہ نیور مناسبت تھاوان، صوتی اوت نہ بلکہ معنوی تہِ۔ ایاز رسول نازکی سندس معنیس منز چھہ اسہِ "پیرۍ” یعنی قدم بدلاوتھ "پورہ” یعنی مکمل بناوُن پیوان۔ کینہہ پراوے چھہ نہ بدلاوون، شعرس منز چھہ امہِ سیتۍ اکھ نوٚو پہلو نیران۔ ضمنا چھہ عرض ٹینگ صٲبن تہ غلام محمد شاد صٲبن چھہ شعر تتھے پاٹھۍ دیتمت یتھہ پاٹھۍ پیٹھہ کنہ درج چھہ۔
رسول میرن اکھ شعر، تریہ تفہیم
صدف منشی پرژھ فیس بکس پیٹھ سوال زِ رسول میر نس


text:
1
سنڈے اخبار
سنڈے اخبارس منز کیہہ تام وچھان وچھان
پھیر میہ اچانک مقامی کھاندرن کن ورق
تصویر پیٹھ پییم نہ نظرے یوٚت تام
میہ چون ناو سۅرخی ین منز وچھ۔
یہ ٲسکھ ژے، ہو بہو تژھے
سے زیوٹھ مس، زیوٹھ مگر وۅنۍ پرون فیشن
تہ بتھس پیٹھ سۅے سنجیدہ صورت
یتھ ژہ مسجار ونان ٲسکھ۔
میہ باسیوو زن اسۍ روبرو ٲسۍ
شرارتہ ہوٚت، پُر میہ سٲرے خبر
اتھ منز اوس دۅشونی خاندانن متعلق واریاہ کینہہ
ژیہ متعلق سیٹھا کم۔
مۅکلتھ، دیتم اخبار پتھر دٲرتھ
حسدن زولس، ذہنس وژھم بریہہ
یہ شخص کھوٚرم، یہ ازانۍ یس ژہ یژھان چھکھ
یہ چھپیومت ناو۔
توتہ ژٔٹ میہ یہ خبر تہ تھٲوم رژھرتھ
اکس کتابہ منز زن بکار ییم
اکھ ردی ٹکرہ یس پتاہ چھم پرن نہ دبارہ
مگر راورُن تہِ ہیوٚکس نہ ژٲلتھ۔
__
2
سنتا روزاہس منز آتھوار راتھ
میلہ مۅکلیوو، تھدۍ خیمہ
گاشکۍ عالیشان محل چھہِ تہہ کرنہ یوان
تہ ٹرکن منز واپس سوزنہ یوان۔ ترییہ لٹہِ ہورمت
ویل آف فارچون چھہ لبہِ پیٹھہ ہٕکہ ؤستھ یوان۔ گگر
چھہِ بربزۍ ریڈس نش ژھۅٹہ ڈیرس ژھٲنڈ دوان۔
مدہ مست پانڈو چھہ وسۍ پیتھ مدٲرس نش
لاینہ یوان۔ ہونۍ بتھ لٲگتھ کوٚٹ چھہ نظرہ بچٲوتھ
سۅرپھہ کچہِ سیتۍ رٔلتھ راتس پیٹھ ژلان۔
واو چھہ ٹکٹہ پرزہ وتہ پدیو پیٹھہ وڈٲوتھ نوان۔
مۅردہ چھہ پنن توبوت تلان تہ ٹرکہِ بران۔
دور پارکنگ لاٹس منز اکس ٹریللس منز چھہ
ریڈیو پگہ کہ موسمچ پیشن گویی کران۔
تہ اکھ جوکر چھہ ڈریسنگ ٲنس منز روٹہ وچھان
اکھ ڈبہ نیبر کڈان تہ پنن بتھ زٕلتھ نوان۔
___
انگریزی پیٹھہ ترجمہ: منیب الرحمن
Dana Gioia
زمرے:شاعری


text:
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ یہ رسالہ چھہ منزۍ منزۍ سہی پاکستانہ آزاد کشیرِ پیٹھہ برابر نیران۔ معاصر کاشرین رسالن منز چھہ یہ رسالہ تواتر کہ رنگہ تہ معیار کہ رنگہ اکھ سیٹھا رت اضافہ، بلکہ ونہ بہ زِ یوتاہ خۅش یون رسالہ چھہ ہندوستانۍ کشیرِ منز خالے نظرِ گژھان۔
الطاف صابنۍ رسالہ کہ تعلقہ محنت تہ کاشرِ زبانۍ تہ ادبس سیتۍ یہند لول چھیہ نہ کانہہ کھٹتھ کتھ کشیرِ ہندس اتھ اندس منز روزتھ کاشرس ادبس لول برن، مواد جمع کرن تہ کمپوز کرناون، پروف پرن تہ پرنٹ کرناون چھیہ نہ سہل کتھ۔ یم چھہِ شابشی ہندۍ مستحق۔
نیرۍ پوش رسالہ چھہ ہمیشہ پنن اکھ الگ انہار ہیتھ برونہہ کن یوان۔ اتھ سلسلس منز کرۍ امۍ معیارہ رنگۍ واریاہ منزلہ طے۔ ادبک کانہہ تہِ انہار ٲسن معیار گژھہِ نہ بالاے طاق تھاون۔ یہ میزان قایم کرن چھہ نہ سہل۔ امہ رنگہ چھہ الطاف اندرابی صاب بالغ نظری ہند ثبوت دوان۔ ازکس شمارس منز شامل مضمون، افسانہ، نظم و نثر، تمام چیز چھہِ اکہ صحت مند تہ باگہ برتہِ ادبچ خبر دوان۔ اتھ منز چھہ بزرگ ادیبن تہِ جاے شیرنہ آمژ تہ نوجوانن تہِ۔ کشیرِ ہندِ یمہ طرفہ کین ادیبن تہِ تہ ہمہِ طرفہ کین ادیبن تہِ۔ یہ چھہ سانہِ معاصر ادبک اکھ مکمل ٲنہ۔
الطاف اندرابی چھہِ پانہ اکھ رت ادیب۔ یم چھہ شاعری تہِ کران تہ فکشن تہِ لیکھان یمکۍ نمونہ نیرۍ پوش کس یتھ شمارس منز "ویتھ روزِ پکان” نظمہِ تہ ڈراما "وۅستہ گل گبہ ساز”چھہِ۔
یم چھہِ میانۍ پاٹھۍ کاشرِ ادبہ چہ سرگرمی ہندِ مرکزہ نشہِ ہنا دور مگر یس دنیا یمو اتہِ پننیو ذاتی کوششو سیتۍ آباد کۆر تمہِ بنیوو کشیرِ ہند یہ اند اکھ نۆو مرکز۔ میہ چھیہ وۅمید کشیرِ، کاشرس کلچرس تہ ادبس سیتۍ دلچسپی تھاون والۍ برن اتھ رسالس تہ الطاف صابنین کوششن لول۔
رسالہ منگنٲوو تہ پٔریو۔


text:
Claim
پانژ وَہّرِ کم بچن بھارتکُ ریلوے طرفہ ہیوان برابر کرایہ رٹنہ
یہِ خبر چِھ زی نیوز تہ دینیک جاگرنس سآتِ سآتِ سیٹھا میڈیا ہاوسو دیژمژ۔ یمہ پَتہ یئ انفارمیشن سوشل میڈیاہس پیٹھ تہ چِھ آمژ شئیر کرنہ۔
Fact
سرکاری سکیمن تہ پالسین متعلق غلط معلومات خآطرء بناونہ آمژ پی آئی بی فیکٹ چیکن چُھ یم نیوز رپورٹ غلط قرار دیتِہ مئتِ۔ تمو چُھ وونمتُ زہِ پانژ وَہّرِبچن اَتھ صورتس منز کرایہ دیِنِ اگربچس خاطرء آسہ ٹرین سیٹ بُک آمژ کرنہ۔ نت چُھہ پانژء وَہّرِ بچن خاطرء ٹرین منز مفت سفر۔
ریلوے وزارت طرفہ اکیس پریس نوٹس منز چُھ وننہ آمُت زہِ سرکارن چِھنہ بچن ہندس ٹرین منز سفر کرنس متعلق حکمنامس منز کانہہ ترمیم کرمژ۔
تمِو چُھ وونمتُ زہِ حالانکہ مسافرن ہنزِ گزارشِ پیٹھ چُھ آپشن آمتُ تھاونہ۔ تاکہ مسافر ہیکن پننہِ مرضی پیٹھ پانژ وَہّرِ بچن خآطرء سیٹ رٹتھ۔ ہرگاہ مسافر یژھن نہ پانژ وَہّرِ بچن خآطرء سیٹ رٹنِ تہ تیلہ چُھ پانژ وُہّرِ بچن خآطرہ مفت سفر۔ اتھ سلسلز آئی اسہ لبنہ شمال وسطی، جنوب تہ مغربی وسطی ریلوے طرفہ سیٹھا ٹویٹ لبنہ۔ یمن منز اتھ سلسلز منز چَھ آمژ وضاحت کرنہ۔
مزید چُھ ریلوے وزارتن 2020 ہس منز سرکیولر شئیر کورمتُ یتھ منز 5 وَہّرِ پیٹھ 12 وَہّرِ بچن ہندس بارس منز چُھ آمتُ صفائی سان وننہ۔
نیوز چیکرن کئِر مزید تحقیق آئِ آر سی ٹی سی ویب سائٹِ پیٹھ تہِ
آئی آر سی ٹی سی ویب سائٹِ پیٹھ چھِ 2 آپشن شیر خوار تہ 5 وَہّرِ بچن ہُند ذکر کرتھِ۔ اکسِ منز چُھ شیر خوار بغیر سیٹ لیکتھ یتھ منز واضع یوان چھ اتھِ زہِ شیر خوارن خاطر چھنہ الگ ٹکٹ یوان۔ اَمہِ سآتئ گئی ریلوے بنانچ تصدیق۔
مزید پتہ کرنہ پت آو گو بیئہ واضع زہِ ٹکٹ چِھ اکس نفرس خاطرء۔
اگر کانہہ تمِ مزید تہِ شیر خوار بچس خآطرء سیٹِ ہُند آپشن سلیکٹ کرءِ تہ تمہ سآتِ کژھن 2 ٹکٹہ بُک۔
Result: Partly false
If you liked this and want to read more such fact checks then click here.
If you would like us to fact-check a claim, give feedback, or lodge a complaint, WhatsApp us at 9999499044 or email us at [email protected]. You can also visit the Contact Us page and fill out the form.


text:
مَدَتھ:مَواد
یہِ صَفہٕ چھُ "عام سَوالَن تہٕ باقی مَوادَس مُتلِق .
تُہی ہیٚکِو وِکیٖپیٖڈیاہٕک تَمام مَدَتھ صَفہٕ یَمہٕ تَلاش ڈَبہٕ مَنٛز تَلاش کٔرِتھ.
پٔرِو یا تَلاش کٔرِو مَضموٗن
وِکیٖپیٖڈیا:عام سَوال/پرن وٲلؠ تہٕ سٲنِس صَفَس مُتلق وِکیٖپیٖڈیاہَس مُتلق ساروی کھۄٚتہٕ زیٛادٕ مَنگَن واجنہِ معلوٗماژَن پؠٹھ چھُ مُشتعمل.
عام تَلاشَس خٲطرٕ چھُ اَکھ تَلاش ڈَبہٕ پرَٛتھ کُنہِ صَفَس پؠٹھٕ کَنہِ آسَن۔ اَتھ مَنٛز کٔرِو تَلاش۔ نؠصِف ہؠو صَفہٕ گَژھَن بۄن کُن اِظہار. اَمہِ مَنٛز کٔرِو کانٛہہ تہِ مَضموٗنَس پؠٹھ کِلِک اَتھ صَفَس پؠٹھ گَژھنہٕ خاطرٕ.
موبٲیِل پؠٹھٕ اؠڈِٹ کَرنہٕ خٲطرٕ کٔرِو موبٲیِل سایِٹ اِستِمال تہٕ ڈیسکٹاپ پؠٹھ اؠڈِٹ کَرنہٕ خٲطرٕ کٔرِو ڈیسکٹاپ سایِٹ اِستِمال۔ یِم لِنکہٕ چھِ پرَٛتھ صَفَس بۄنہٕ کَنہِ آسَن.
مَضموٗن اؠڈِٹ کَرُن
اؠڈِٹ کَرُن چھُ سَہَل۔ اَتھ خٲطرٕ وُچھِو تَعارُف صَفہٕ۔ اَمہِ سٟتؠ ہیٚکِو تُہؠ وُچھِتھ زِ اؠڈِٹ کِتھ پٲٹھؠ چھُ کَرنہٕ یِوان.
مَضموٗن بَہتَر بَناونَس مَنٛز ہٲوِو جُرَت مَنٛدی! ییٚلہِ کانٛہہ موضوٗع ییٚلہِ مَضموٗنَس مَنٛز دَرٕج کَرنہٕ، اَتھ گَژھِ حَوالہٕ دِنہٕ یُن تاکہِ باقی صٲرِف ہیٚکَن اَمہِ کَتھہٕ ہٕنٛز تَصدیٖق کٔرِتھ.
مَضموٗنَن مَنٛز مَسلہٕ
اَگر کُنہِ مَضموٗنَس مَنٛز کیٚنٛہہ مَسلہٕ آسہِ، تُہؠ ہیٚکِو اَمِچ اِطلاع کَتھ صَفَس پؠٹھ دِتھ.


text:
نونک مسلہ کرن بہ ترین الگ قسمن منزتقسیم۔اکھ گوٚو سہ نون یس لفظہ کس ٲخرس پٮٹھ اکہِ زیٹھہ مصوتہ پتہ یوان چھہ۔ مثلا آسمان، موزون تہ زمین۔ یتھہ پاٹھۍ پتھ کن بیان سپد اتھ نونس متعلق اوس فارسی زبانۍ منز یہ اصول زِ نون چھہ نہ زیٹھہِ مصوتہ پتہ مجرا یوان۔ یہ اوس نون غنہ یعنی nasalization ۔جدید فارسی یس منز چھہ یہ نون اکہِ الگ مصمتہ کہ حیثیتہ شعرن منز پرنہ ، بولنہ یوان مگر ہیجلہِ کس زیچھرس چھیہ نہ کانہہ فرق پیوان۔پرانہِ اردو شاعری منز اوس زیادہ تر یۅہے اصول زِ نون چھہ نہ زیٹھہِ مصوتہ پتہ مجرا یوان اگرچہ کنہِ کنہِ اعلانیہ نون تہِ ورتاونہ چھہ آمت۔ البتہ جدید اردو شاعری منز ہریو اعلانیہ نونک ورتاو۔ کاشرِ شاعری منز چھہ زیٹھہِ مصوتہ پتہ نون دۅشونی صورتن منز میلان۔ پرانین شاعرن ہندس کلامس منز چھہ اکثر زیٹھم زیٹھہِ ہیجلیک ٲخری مصمتہ تقطیع منز پیوان۔ چاہے تم کاشرۍ نون آسن یا نیبرم یا بدل کانہہ آواز۔ رفیق راز چھہ ونان زِ نیبرمین لفظن منز ہیکون ٲخری نون مکتوبی غیر ملفوظی تہ مکتوبی ملفوظی اختیاری طور ورتٲوتھ، مگر کاشرین لفظن منز گژھہِ نہ یہ اختیار آسن۔ تمن منز گژھہِ یہ مکتوبی ملفوظی آسن۔رفیق رازن یہ اصرار چھہ دراصل کاشرین لفظن ہندس پھورس پیٹھ دٔرتھ۔مگر کاشرۍ شاعر خاص کر جدید دورکۍ شاعر چھہِ فارسی،اردو یہ [ ییتہ نس چھم نہ تران فکرِ میہ کیا اوس لیوکھمت۔ فایل ہیچم نہ کھولتھ] زِ اعلانیہ نون تہ نون غنہ سیتۍ چھہ نہ شعرس یا شعر چہ موسیقی کانہہ تلک پٮٹھ گژھان۔ لہذا اگرکاشرین لفظن ہندس سلسلس منز تہِ اختیار روزِ فرق پییہِ نہ کانہہ۔ یہ چھہ صحیح زِ اکس ہیجلس پیٹھ مشتمل یتھۍ لفظ مثلا زون، ہون چھہِ نہ نون غنہ ہس منز تبدیل گژھان۔یمن منز چھہ نہ کانہہ نون غنہ ورتاوان تہِ۔
دوٚیم گوٚو سہ نون یس لفظس منزس اکہِ ژھۅٹہِ مصوتہ پتہ یوان چھہ تہ یتھ پتہ کنہِ بیاکھ مصمتہ یوان چھہ۔ مثلا رنگ، منز،بند، بیترِ۔اردو تہ فارسی زبانۍ منز چھہ یتھین لفظن ہند نون تقطیع منز مجرا ننہِ یوان تہ یم لفظ چھہِ فاع کس وزنس پٮٹھ گنڈنہ یوان مگر کاشرس منز چھہِ یم لفظ فاع بجایہ فع وزنس پیٹھ گنڈنہ آمتۍ یمیک مطلب یہ چھہ زِ کاشرس منز چھہ یمن ہند نون مکتوبی غیر ملفوظی گنزرنہ یوان۔کاشرس منز کیازِ چھہ یہ امہ رنگہ گنڈنہ آمت؟ ظاہر چھہ تمیک وجہ چھہ سانہِ زبانۍ ہند صوتیات۔فارسی یس تہ خاص کر اردوس منز چھہ یتھین لفظن منز ٲخری مصمتس پٮٹھ نیم فتحہ تصور کرنہ یوان تاکہ یمن ہندس اندس پیٹھ یۅس مصمتن ہنز دُچ چھیہ سۅ ییہ پھٹراونہ۔ مثلا "رنگ” لفظ نمون۔ امہ چین آوازن ہنز تشکیل چھیہ یتھہ پاٹھۍ: (؍ر۔اَ۔ن۔گ؍)۔ مگر اردوس منز چھیہ امچ تشکیل یتھہ پاٹھۍ: (؍ر۔اَ۔ن؍ + ؍گ۔اَ) ۔ٲخری زبر چھیہ نہ پورہ زبر بلکہ سۅ یتھ نیم فتحہ ونان چھہِ۔صوتیاتی اصطلاحن منز ونو زِ ییلہِ اسۍ یمن لفظن ہندۍٲخری مصمتہ بولان چھہِ اسۍ چھہ ِٲسس منز نیبر نیروُن شہہ مکمل طور بند کران تہ رژھہِ کھنجہِ ٹھہرتھ شہک یہ گنڈ یلہ تراوان تہ امہ پتہ ینہ والہِ لفظہ کہ پھورہ خاطرہ تیاری کران۔ یژھن آوازن چھہِ stops ونان۔ اردو زبانۍ منز چھہِ یم مصمتہ بناونس اندر اتھ برعکس ٲسس منز ہوا مکمل طور بند کٔرتھ "یکدم” یلہ تراونہ یوان یمہِ کنۍ یمن پتہ کنہِ اکھ لۅکٹ مصوتہ بوزنس منز یوان چھہ یتھ نیم فتحہ وننہ آو۔ یژھن آوازن چھہِ plosives ونان۔ گویا یمن لفظن منز (مثلامنز، کنز، کۅنگ، زنڈ، رنگ) یوت نونک مکتوبی غیر ملفوظی تہ مکتوبی ملفوظی معاملہ چھہ تیوتے چھہ یمن پتہ کنہِ کہ مصمتی خوشک معاملہ یتھ منز نون اکھ حصہ چھہ۔اصل مسلہ چھہ زِ ٲخری مصمتہ چھا کاشرس منز متحرک بنان کنہ نہ۔ اردوس منز چھہ نہ یتھ کانہہ مسلہ تکیازِ تم چھیی یمن نیم فتحہ ہیتھ بولان یا تصور کران مگر اسۍ چھہِ نہ۔اسۍ چھہِ یمن لفظن ہندۍٲخری مصمتہ ادا کٔرتھ ٲسس تھکھ دوان۔ لہذایمن شعرن منز یمن لفظن ہندۍٲخری مصمتہ متحرک بناونہ آمتۍ چھہِ (تکیازِ فارسی تہ اردوس منز تہِ چھہِ) تمن شعرن منز چھہ یمن لفظن پیٹھ ضرورت یا معمول کھۅتہ زیادہ زور پیوان، تکیازِ یم چھہِ شعوری طور متحرک بناونہ آ متۍ، کینژھا فارسی ،اردو عروض کین اصولن ہنز پابندی کرنہ کس شوقس منز تہ کینژھا اردو شاعری ہنزِ مشقہِ ہندس نتیجس منز۔ اسۍ تلوکھ حکیم منظورنۍ زہ شعر یم رفیق راز ن نون اعلانیہ ورتاونچہ مثالہ رنگۍ دتۍ متۍ چھہِ۔ بییہ تلوکھ اسۍ شہناز رشیدنۍ تریہ شعر یم میہ پانہ ژارۍ متۍ چھہِ۔ یمو سیتۍ پکناوون اسۍ لفظن منزباگ کہ نونک بحث برونہہ۔حکیم منظور سند شعر:
کاش منظورن تہِ پوٚرمت آسہِ ہا لولک سبق
کاش وۅلرس منز زانہہ مہتاب وچھمت آسہِ ہن
امہِ شعرہ کس "منز” لفظس پٮٹھ چھہ ضرورت کھۅتہ زیادہ زور پیوان تکیازِ امہِ لفظک ٲخری مصمتہ چھہ متحرک بنٲوتھ زیٹھراونہ آمت۔دلچسپ نکتہ چھہ یہ زِ ییتہِ شاعرن لفظ "منز” نون مجرا نتھ فاع کس وزنس پیٹھ گوٚنڈمت چھہ، تتہِ چھس اتھ پتے ینہ وول لفظ "زانہہ” نوِ قاعدہ مطابق فاع کس وزنس پیٹھ گنڈن مشتھ گومت۔ "زانہہ” چھہ فع کس وزنس پیٹھ گنڈنہ آمت، حالانکہ دۅشونی منز چھہ منزس نون یوان تہ دۅشونی چھہ اندس پیٹھ مصمتی خوشہ۔یۅہے صورت حال چھہ شہناز رشید سندس بنمس شعرس منز :
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
اتھ شعرس منز تہِ چھہ شاعرن نون مجرانتھ "ہند” لفظ فاع کس وزنس پٮٹھ گوٚنڈمت یمہِ سیتۍلفظس معمول کھۅتہ زیادہ زیچھر لوٚگمت چھہ ، مگر اتھ پتے ینہ والہِ "برونت” لفظک نون چھس امہِ قاعدہ مطابق ورتاون
مشتھ گوٚمت۔اتھ منز تہِ چھہ منزس نون یوان۔ اتھ لفظس منز چھہ نون مکتوبی غیر ملفوظی بنیومت۔ امی شعرہ کس دوٚیمس مصرعس منز چھہ بییہ "کہنزِ” لفظک نون اعلانیہ گنڈن مشتھ گوٚمت، حالانکہ اتھ لفظس منز تہِ چھہ نون منزس واقع۔ یہ کتھ چھیہ ثیقہ زِ حکیم منظورن چھہ "منز” لفظس تہ شہناز رشیدن "ہند” لفظس منزنون شعوری طور اعلانیہ ورتوومت۔ مگر باقی لفظن یعنی "زانہہ”،”برونت” تہ "کہنزِ” کن چھکھ نہ ظن رودمت۔نتہ چھیہ یہ حقیقت زِ یمن شاعرن چھیہ یمن لفظن منزنونہ رنگۍ فرق باسان یمیک بحث برونہہ کن ییہِ۔وچھوکھ شہناز رشیدنۍ بییہ زہ شعر:
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
یمن دۅن شعرن منز چھہِ خط کشیدہ لفظ’’ منز‘‘ تہ ’’منزہ‘‘ دۅشوے فاع کس وزنس پٮٹھ گنڈنہ آمتۍ۔ ییلہ یم شعر اسۍ پران چھہِ اسۍ چھہِ نہ یمن لفظن منز کانہہ فرق کٔرتھ ہیکان۔وجہ یہ زِ اسۍ چھہِ نہ یم لفظ عام بول چالس منز متحرک بناونکۍ عادی۔ چونکہ اسہِ چھہِ زبانۍ منز یمن لفظن ہندۍمتحرک تہ غیرمتحرک جوڑ موجود لہذا چھہِ نہ اسۍ امہِ مۅکھہ تہِ منز، رنگ، کنز، کۅنگ، بیترِ لفظن منز اردوکۍ پاٹھۍٲخرس پیٹھ نیم فتحہ پھورراوان کران۔لفظن پتہ کنہِ نیم فتحہ نہ لگاونچ نہج چھیہ کاشرس منز ییژہمہ گیر زِ اسۍ چھہِ اندہ متحرک لفظن (مثلا منزہ، رنگہ، کنزہ، کۅنگہ، بیترِ) ہندۍٲخری مصوتہ تہِ اکثر حذف کران تہ یم لفظ اندہ غیر متحرک بناوان۔ اتھ نہجہ متعلق چھہ یتھ کتابہِ منز بییس جایہ بحث کرنہ آمت۔ اتھ برعکس چھہ امۍ سے شاعر سندس بییس شعرس منز (یس رفیق رازن اعلانیہ نون چہ مثالہ پاٹھۍ دیتمت چھہ)یہ مسلہ یتھہ پاٹھۍ حل گژھان زِ مصمتی خوشہ کہ ٲخری مصمتہ (گ) پتہ چھہ مصوتہ (اِ) یوان یتھ سیتۍ یہ رٔلتھ مصمتی خوشہ پھٹراوان چھہ، تہ (ن) تہ (گ) چھہِ الگ الگ پرنہ یوان۔ اگر اتھ لفظس پیٹھ تاکید تراونہ ییہِ (معنوی طورما روزِ سہ مناسب) تیلہِ چھہ (گ) مصمتہ مشدد بناون پیوان۔
ہے گلو! شوٚنگتھ مہ روزو اوس کس تامتھ ونان
تمۍ چھہ ممکن واو ما بیتاب وچھمت آسہِ ہن
اسہِ چھہِ زبانۍ منز یمو منزہ کینژن لفظن (منز، کنز، کۅنگ، زنڈ، رنگ) ہندۍ جوڑ تہِ موجود یمن منز پتم مصمتہ متحرک چھہِ۔ مثلا منزہ، کنزہ ،کۅنگہ، زنڈہ، رنگہ۔ نیتوکھ شہناز رشید سندۍ یم تریہ شعر
پتھ پھیرہن چھیہ لار، پکن برونہہ تہ زیٹھ کھے
یتھ کریہنہِ رٲژ "منز "کرن کیا سفید گرۍ
شر بہ اوسس تہ اچھو "منزہ” نیکھ میانۍ کل ارزتھ
وۅنۍ گمتۍ سخ چھہِ پشیمان دپاں مۅختہ دنم ہیتھ
کمن سا راوۍ متین ہند برونت چھکھ سپدان
یہ کہنزِ رایہ چھہِ تارکھ وسان آبس منز
شہناز سندس ترییمس شعرس منز چھہ لفظ "ہند”(دال متحرک بنٲوتھ) زیٹھراونہ آمت یمہِ کنۍ اتھ پیٹھ ضرورت کھۅتہ رژھ کھنڈ زیادہ زور پیوان چھہ۔ یی چھہ تسندس گۅڈنکس شعرس منز تہِ "منز” لفظس گژھان۔ یتہِ فارسی والیو پننہِ خاطرہ واریاہ اصول بناوۍ، کینہہ تھٲوکھ اختیاری (پتھ کن کوٚر میہ تمن ہند بیان) ، تتہِ ہیکوکھ اسۍ کاشرِ کہ خاطرہ تہِ الگ اصول بنٲوتھ۔ اسہِ چھہِ نہ تہندۍ اصول پالنۍ ضروری۔ تہِ کرنہ سیتۍ چھہِ نہ اسۍ عروضہ نیبر نیران۔ یمن چیزن ہنز چھیہ اتھ عروضس منز گنجایش موجود۔ یمن لفظن ہندس سلسلس منز چھہ سون اصول یہ زِ یمن منز چھہ نون مکتوبی غیر ملفوظی۔ کینژن جاین اگر ہیتی یا معنوی مجبوری آسہِ تہ تتھ مدنظر اگر یہ نون ملفوظی ورتاونہ ییہ سۅ چھیہ وکھرہ کتھ۔مگر عام اصول گژھہِ سانہ زبانۍ ہندِ صوتی مزازہ مطابق آسن۔چونکہ یمن لفظن منز چھہِ نہ اسۍ نیم فتحہ ورتٲوتھ مصمتی خوشہ پھٹراوان، لہذاچھہ نونے ختم گژھان۔ وتھ چھیہ یہ نیران زِ نون ترٲوتھ چھہ نونہ برونہم مصوتہ کھٍنکھراونہ nasalize یوان۔ یہ کرنہ سیتۍ چھہ نون نصف حالتس منز لفظس منز موجود روزان۔امہِ قسمہ کین نونن منز چھہِ تم لفظ تہِ یوان یم اکہِ بجایہ دۅن ہیجلین پیٹھ مشتمل چھہِ۔ مثلا اندر، گندر، بیترِ۔ یمن لفظن منز چھہِ نہ مصمتہ اکھ اکس پتہ اکۍ سے ہیجلس منز یوان بلکہ چھہِ یم اکہِ ہیجلہِ کس اندس تہ بییہِ ہیجلہِ کس گۅڈس منز یوان۔ یمن ہند ژھین چھہ نہ سہ مسلہ پیش کران یس اکۍ سے ہیجلس منز ینہ والۍ مصمتہ کران چھہ۔ مگر کاشرس منز چھیہ یہ عام نہج زِ نون پتہ اگر کانہہ دندۍ مصمتہ dental consonant یوان آسہِ ، سہ نون چھہ پیوان تہ تمہِ بدلہ چھہ تمہِ برونہہ ینہ وول مصوتہ نون غنہnasalize بنان۔وجہ یہ زِ نون تہِ چھہ دندۍ مصمتہ ۔ زہ دندۍ مصمتہ اکھ اکس پتہ ینہ سیتۍ چھہ اکہِ کہ راونک امکان ہران۔ لہذا گژھن یم لفظ (مفا) کس وزنس پٮٹھ تہِ موزون۔ یعنی یہند نون تہِ ییہِ کاشرس منز مکتوبی غیر ملفوظی گنزراونہ۔ ضمنا چھہ عرض زِ یتھۍ ہوۍ لفظ اگر شعرن منز تھکہ جاین (caesura)پٮٹھ متحرک ورتاونہ ین، تمن جاین گژھہِ نہ یمن ہند صوتی عادتس خلاف معمول آسنک احساس۔